
Ons  bevind  ons  in  die  wanhopige,  pynlike  middelpunt  van  verandering,  maar  ’n  nuwe  geslag 
aardbewaarders  is  besig  om  beheer  oor  te  neem,  en  saam  met  hulle  kom  ’n  heeltemal  nuwe  konsep 
van  die  wêreld. 

Kenneth  S.  Norris 

"Dolphins  in  crisis",  Nattonal  Geographic  182(3),  Sept.  1992;  35 

Ensovoort  ontvang  graag  artikels  en  skep- 
pende  skryfwerk  (gedigte,  prosa  en  kort 
dramas)  met  die  oog  op  publikasie.  Die 
fokus  val  op  die  Afrikaanse  en  Neder- 
landse  letterkunde  binne  die  konteks  van 
sowel  die  breë  Suid-Afrikaanse  as  die 
Nederlandse  samelewings  in  hulle  onder- 
skeie  fasette.  Bydraes  van  sosiokulturele, 
omgewingsletterkundige  of  vergelykende 
aard  is  dus  ook  ter  sake. 

Ofskoon  bydraes  in  Afrikaans  en 
Nederlands  voorkeur  kry,  word  bydraes 
in  Engels  en  die  ander  tale  van  Suid- 
Afrika  ook  verwelkom. 

Bydraes  word  deur  minstens  twee 
keurders  gekeur  en  korrespondensie  sal 
slegs  in  uitsonderlike  gevalle  oor  bydraes 
gevoer  word.  Die  redaksie  behou  hom 
die  reg  voor  om  bydraes  (indien  nodig) 
taalkundig  te  versorg,  maar  eerbiedig  die 
individualiteit  van  outeurs  sover  moont- 
lik.  Hoë  eise  word  ten  opsigte  van  ge- 
halte  en  taalkundige  versorging  gestel.  In 
tydskrifartikels  word  daar  van  die  ver- 
korte  Harvard-verwysingsmetode  gebruik 
gemaak. 

Alle  bydraes  (behalwe  skeppende 
skryfwerk)  moet  asseblief  op  disket  of 
stiffie  verskaf  word,  met  een  meegaande 
papierkopie.  Dit  kan  andersins  per  elek- 
troniese  pos  aan  die  tydskrif  gestuur 
word  (kyk  adres  in  die  kolom  langsaan). 

Menings  wat  in  bydraes  uitgespreek 
word,  word  nie  noodwendig  deur  die 
redaksie  onderskryf  nie. 


Voorblad: 

Vader  Bonaventure  Hinwood,  OFM,  wie 
se  Psalms  en  lofgesange  gedurende  1993 
deur  J.L.  van  Schaik  gepubliseer  is.  In 
hierdie  nommer  van  Ensovoort  voer 
Johann  Lodewyk  Marais  ’n  onderhoud 
met  hom  en  bespreek  René  Marais  onder 
meer  hierdie  publikasie. 

Die  Afrikaanse  letterkunde  nader  aan  Nederlands  ná  1994 


Die  jaar  1994,  veral  die  datum  27  April,  sal  onthou  word  vir 
die  totstandkoming  van  ’n  demokratiese  regering  in  Suid- 
Afrika  nadat  alle  Suid-Afrikaners  hulle  stem  kon  uitbring. 
Hierdie  gebeurtenis  was  vir  Suid-Afrikaners  van  wesenlike 
belang  en  vorm  ’n  waterskeiding  tussen  ’n  ou  en  ’n  nuwe 
bestel.  Met  laasgenoemde  wil  ons  ons  graag  vereenselwig. 

Alle  fasette  van  die  Suid-Afrikaanse  samelewing  het 
verander:  ook  Afrikaans.  Binne  die  ou  bestel  het  Afrikaans 
voorregte  gehad  en  het  die  taal  as  gevolg  van  die  assosiasie 
met  die  apartheidsregime  (en  a.g.v.  die  imperialistiese neigings 
van  sekere  Afrikaanssprekendes)  negatiewe  konnotasies  ver- 
kry.  Desnieteenstaande  het  Afrikaans  ’n  belangrike  kommuni- 
kasietaal  in  Suider-Afrika  geword  en  is  hy  dit  nog  steeds,  en 
is  die  Afrikaanse  letterkunde  ongetwyfeld  die  lewenskragtigste 
letterkunde  in  Suid-Afrika. 

Afrikaans  se  posisie  is  nie  net  hier  te  lande  deur  die  beleid 
van  die  Nasionale  Party  sedert  1948  tot  en  met  die  1990’s 
beïnvloed  nie.  Ook  die  verhouding  met  Nederlands  en  Vlaams 
het  onder  druk  gekom,  tot  op  die  punt  van  ’n  byna  algehele 
isolasie  wat  veroorsaak  het  dat  daar  vir  ’n  dekade  of  meer 
wedersyds  feitlik  geen  formele  kontak  was  nie.  En  die  kontak 
tussen  akademici  het  dikwels  weinig  meer  as  persoonlike 
winste  opgelewer. 

Die  gevolge  van  die  isolasie  word  nou  eers  duidelik,  net 
soos  die  feit  dat  die  helingsproses  nie  maklik  gaan  wees  nie. 
Groot  onkunde  (selfs  onder  literatore!)  heers  oor  onlangse 
ontwikkelings  in  die  onderskeie  kulture  en  letterkundes. 
Stereotiepe  en  gemanipuleerde  opvattings  is  (helaas)  volop. 
Ons  weet  wedersyds  min  van  die  heersende  diskoerse  en  ken 
weinig  van  die  skrywers  van  die  dag  se  name.  Slegs  ’n 
handjievol  Afrikaanse  skrywers  (Elisabeth  Eybers,  Breyten 
Breytenbach,  André  P.  Brink,  Karel  Schoeman,  Etienne  van 
Heerden,  Louis  Kriiger,  Koos  Prinsloo)  is  in  Nederland 
bekend.  En  die  Nederlandse  skrywers  wat  baie  Afrikaanse 
lesers  ken,  is  veral  dié  van  ’n  vorige  geslag.  Meer  en  nuwe 
name  en  boeke  ontbreek. 

Nuwe  tye  bring  egter  nuwe  geleenthede  mee.  Die  verander- 
de  posisie  en  status  van  sowel  Afrikaans  as  Nederlands  (Ig. 
binne  die  Europese  Unie)  gaan  ’n  rol  speel  en  meebring  dat 
daar  selfs  oor  die  kort  termyn  talle  nuwe  opsette  kan  ontstaan. 
Vanweë  die  besondere  vroeëre  verhouding  tussen  Afrikaans  en 
Nederlands  sal  dié  invloed  weerskante  toe  sny. 

Van  die  noodsaaklikste  veranderings  wat  moet  kom,  is  ’n 
meer  dinamiese  en  ’n  voedender  akademiese  skakeling,  wat 
meer  inhou  as  net  persoonlike  winste.  Daar  behoort  aange- 
dring  te  word  dat  reisgeld  wat  deur  die  belastingbetaler 
bygedra  word  vir  meer  mense  wins  moet  inhou.  Meer 
skrywers  en  akademici  van  ’n  nuwe  geslag  moet  betrek  word. 
Daar  moet  ook  wedersyds  gesorg  word  vir  groter  beskikbaar- 


heid  van  kultuurprodukte  soos  boeke,  tydskrifte,  rolprente, 
ensovoorts.  En  ons  wil  pleit  vir  boeke  oor  ’n  wye  spektrum 
onderwerpe:  nie  net  letterkunde  nie,  maar  ook  boeke  oor 
byvoorbeeld  kookkuns,  die  wetenskappe,  skilderkuns,  geskie- 
denis,  teologie,  en  biografieë  van  allerlei  aard. 

Wat  eweneens  noodsaaklik  is,  is  ’n  voortgesette  debat 
tussen  Afrikaanse  en  Nederlandse  akademici  oor  ’n  verskei- 
denheid  onderwerpe.  Méér  as  net  publikasie  in  mekaar  se 
tydskrifte  en  die  beskikbaarheid  van  eie  boeke  op  mekaar  se 
rakke  moet  tot  stand  kom:  ons  moet  met  mekaar  praat.  Sonder 
gesprekvoering  sal  betrekkinge  staties  bly  in  plaas  van 
dinamies,  met  potensiaal  vir  groei. 

In  die  lig  van  die  voorafgaande  stel  Ensovoort  hom  ten  doel 
om: 

■ Kontak  tussen  Afrikaans  en  Nederlands  aktief  te  bevorder; 

■ Die  redaksie  so  gou  moontlik  uit  te  brei  om  verteen- 
woordigend  van  die  Afrikaanse,  die  Nederlandse  en  die 
Vlaamse  literêre  wêreld  te  wees; 

■ Afrikaans  en  Nederlands  voortaan  al  meer  in  eenheids- 
verband  te  sien,  mét  inagneming  en  erkenning  van  die 
onderlinge  verskille; 

■ ’n  Bydrae  te  lewer  tot  die  wedersydse  verspreiding  van 
kennis  en  die  uitbou  van  begrip  vir  sowel  Afrikaans  as 
Nederlands;  laasgenoemde  veral  ten  opsigte  van  die  posisie 
in  Suid-Afrika; 

■ Navorsing  te  publiseer  oor  die  stand  van  Nederlands  as 
vreemde  taal  in  Suid-Afrika  en  in  ander  lande  van  die 
wêreld,  en  om  kontak  met  sodanige  lande  te  bewerkstellig. 

Ons  glo  dat  Ensovoort  ’n  rol  kan  speel  om  meer  skrywers 
en  letterkundiges  publikasiegeleenthede  te  bied  en  om  ’n  dina- 
miese  band,  literêr  en  kultureel,  tussen  die  twee  lande  op  te 
bou. 

Uit  bostaande  moet  nie  afgelei  word  dat  Ensovoort  se 
gerigtheid  op  Afrikaans  verminder  nie:  dit  bly  die  hoeksteen 
van  die  tydskrif,  en  poësie  sal  sy  regmatige  plek  inneem.  Die 
wins  is  ’n  groter  lesers-  en  kulturele  publiek  en  meer 
leefruimte. 

Verskillende  faktore  het  ’n  vertraging  veroorsaak  in  die 
publikasie  van  hierdie  nommer  van  Ensovoort,  wat  lank  reeds 
beplan  was.  Sommige  bydraes  is  geruime  tyd  gelede  reeds 
ontvang  en  mag  in  ’n  mate  gedateerd  aandoen.  Die  outeurs 
word  hiervoor  om  verskoning  gevra.  Een  of  ander  tyd  moes 
die  tydskrif  egter  verskyn  en  die  aangevraagde  bydraes  moes 
die  ruggraat  vorm! 

JOHANN  LODEWYK  MARAIS  EN  RENÉ  MARAIS 
REDAKTEURS 


3 


MARTJIE  BOSMAN 


P.H.  Roodt  as  kortverhaalskrywer 


P.H.  Roodt:  Áfrika  is  blou  soos  ’n  lemoen  (Kaapstad: 
Tafelberg,  1990);  Die  geel  geluid  van  die  son  (Pretoria: 
HAUM-Literêr,  1991). 

Die  letterkundige  P.H.  Roodt  debuteer  in  1990  as  prosa- 
skrywer  met  die  kortverhaalbundel  Afrika  is  blou  soos  ’n 
lemoen.  Kort  daama,  in  1991,  verskyn  ’n  tweede  bundel,  Die 
geel  geluid  van  die  son.*  Die  meeste  verhale  in  albei  hierdie 
bundels  is  ingebed  in  die  Suid-Afrikaanse  werklikheid  en 
worstel  met  eietydse  probleme:  die  verwerking  van  (grens-) 
oorlogervarings,  die  skuldgevoelens  van  die  modeme  Afrika- 
ner,  huweliksontrou,  politieke  geweld.  Die  bundels  verskil 
egter  ook  tematies  en  elkeen  het  ’n  eie  karakter. 

Die  titel  van  die  eerste  bundel  is  geleen  uit  ’n  gedig  van  die 
Franse  digter  Paul  Éluard,  wat  as  motto  voor  in  die  bundel 
aangehaal  word.  Die  titel  is  egter  ’n  betekenisvolle  wanlesing 
van  Éluard:  hy  praat  van  die  aarde,  Roodt  van  Afrika.  Want 
een  van  die  vrae  wat  telkens  in  dié  bundel  na  vore  kom,  is  hoe 
om  ’n  Suid-Afrikaner,  meer  bepaald  ’n  Afrikaner,  ’n  wit 
Afrikaan,  te  wees. 

Die  twee  motto’s  waarsku  reeds  dat  Afrika  is  blou  soos  ’n 
lemoen  ’n  "literêre"  bundel  is,  miskien  selfs  meer  so  as  Die 
geel  geluid  van  die  son.  Die  verhale  is  vol  aanhalings  uit  en 
verwysings  na  literêre  werke,  ook  in  die  titels,  subtitels  en 
erkennings.  Skrywers,  boeke  en  stories  neem  dikwels  ’n 
prominente  plek  in  verhale  in,  en  in  "Besoek  aan  Yale"  word 
’n  goeie  skootjie  onverwerkte  literatuurteorie,  sy  dit  dan  ook 
spottend,  aan  die  leser  opgedis.  Met  ’n  eerste  lees  werk 
hierdie  verliteratuurdheid  vervreemdend  in  en  is  dit  veral  die 
(op  die  oog  af)  minder  gekompliseerde  verhale  soos  "Huis 
toe",  "Die  instmment"  en  die  sprokie  "Hansie"  wat  die  leser 
aangryp  en  ontroer. 

’n  Mens  vermoed  egter  dat  hierdie  naasmekaarplaas  van  ’n 
realisties  getekende  Suid-Afrikaanse  werklikheid  en  die  wêreld 
van  die  letterkunde  meer  is  as  blote  modeverskynsel.  Wat 
bereik  die  skrywer  hiermee?  Die  tweede  motto,  die  aanhaling 
van  Richard  Wilbur,  kan  moontlik  ’n  leidraad  verskaf:  "We 
milk  the  cow  of  the  world,  and  as  we  do/  We  whisper  in  her 
ear,  ‘You  are  not  tme’".  Die  wêreld  wat  in  die  bundel  voor- 
gestel  word,  is  haas  ondraaglik.  In  byna  elke  verhaal  word  ’n 
faset  van  ’n  gmwelike  werklikheid  aangebied:  in  "Die  hol- 
getrapte  pad"  aandadigheid  aan  die  dood  van  onskuldiges,  in 
"Bloedbroers"  die  misbmik  van  vertroue,  in  "Die  instmment" 
moord  en  wraak,  in  "Dieselfde  roete"  ’n  halssnoermoord,  en 
in  "Die  partytjie"  die  verwarrende  ondergang  van  ’n  vertroude 
bestel.  Die  skrywer  "melk"  hierdie  gegewens  en  maak  daarvan 
stories,  pen  dit  vas  op  papier;  dán  word  dit  draaglik,  verduur- 
baar. 

Ons  het  hier  dus  te  make  met  die  doelbewuste  skep  van 
literatuur;  ook  met  die  doelbewuste  inspeel  op  die  wêreld  van. 
tekste.  By  Roodt  lê  die  intertekstuele  spel  op  twee  vlakke.  Die 
gekanoniseerde  letterkunde  is  opvallend  aanwesig  in  die 
motto’s,  die  verwysings  na  boeke  van  Suid-Afrikaanse  en 


buitelandse  skrywers,  die  aanhalings  uit  Nietzsche,  Opperman, 
Voltaire,  die  Bybel.  Roodt  speel  egter  ook  in  op  die  wêreld 
"apokriewe"  letterkunde:  vertellings,  oorlewerings,  kroeg- 
stories,  praatjies,  grappe.  Sleuteltekste  in  dié  verband  is 
"Forgetting  is  a form  of  death"  en  "Dryf  ’n  halfverdrinkte 
blaar".  In  "Forgetting  is  a form  of  death"  kyk  die  hooffiguur 
temg  op  sy  eie  lewensgeskiedenis.  Dit  is  een  van  die  tipiese 
suksesverhale  van  die  arm  Afrikanerseun  of  -dogter  wat  deur 
toewyding  en  harde  werk  bo  uitgekom  het,  die  soort  verhaal 
wat  ons  moontlik  self  beleef  of  by  mense  van  ’n  ouer  geslag 
gehoor  het.  Roodt  vul  die  persoonlike  geskiedenis  aan  met 
vertellinge  oor  die  Anglo-Boereoorlog,  die  Rebellie,  die 
Depressie,  sodat  die  individu  se  geskiedenis  in  die  geskiedenis 
van  die  Afrikanervolk  ingebed  word.  Tegelykertyd  word  daar 
mim  aangehaal,  nie  uit  Jochem  van  Bmggen,  M.E.R.  of  selfs 
N.P.  van  Wyk  Louw  nie,  maar  uit  Milan  Kundera  se  The  book 
of  laughter  and  forgetting  en  uit  die  Griekse  klassieke,  sodat 
die  konteks  selfs  wyer  uitkring  na  die  Westerse  kulturele  besit. 
Hierdeur  sluit  die  skrywer  aan  by  en  help  hy  skep  aan  ’n 
kollektiewe  geheue,  probeer  hy  inskryf  teen  die  groot  vergeet, 
want  "Forgetting  is  a form  of  death  ever  present  within  life", 
lees  die  hooffiguur.  Anders  as  in  J.C.  Steyn  se  Hoeke  Boer- 
seuns  ons  was  (1991),  waar  die  optekening  van  die  persoonlike 
en  kollektiewe  verlede  ’n  dokumentêre  inslag  het,  word  die 
stories  birme-in  stories  by  Roodt  self  deel  van  die  herin- 
neringsproses. 

Die  problematiek  van  menswees  in  Afrika  word  op 
dieselfde  wyse  hanteer.  Vanuit  die  bekendheid  van  jeug- 
ervaringe,  beperk  maar  intens,  word  uitbeweeg  na  die  groter 
wêreld.  Roodt  haal  uit  Klein  vaderland  (1956)  van  C.G.S.  de 
Villiers  aan:  "...’n  mens  se  vaderland  is  nie  jou  vaderland  nie: 
jou  ware  vaderland  is  ’n  klein  plekkie  waar  jy  jou  kinderjare 
deurgebring  het  en  wat  vir  altyd  diep  in  jou  wese  lê  en  ^ ’t 
ware  die  onveranderlike,  die  vaste  kera  van  jou  wese  vorm." 
In  verhale  soos  "Huis  toe",  "Die  instmment"  en  "Dryf  ’n 
halfverdrinkte  blaar"  word  iets  vasgevat  van  ’n  stuk  Vrystaatse 
lewe.  Dit  is  ’n  harde,  ongenaakbare  wêreld,  maar  teenoor  die 
swoele,  oordadige  groei  van  plante  (en  tekste!)  in  "Besoek  aan 
Yale",  ook  skoon  en  suiwer. 

Die  geel  geluid  van  die  son  bestaan  grotendeels  uit  verhale  oor 
die  liefde,  verhale  oor  die  verhouding  tussen  man  en  vrou  wat 
op  een  uitsondering  na  uit  manlike  perspektief  vertel  word. 

Soos  Afrika  is  blou  soos  ’n  lemoen,  begin  dié  bundel  ook 
met  ’n  verhaal  waarin  die  oorlog  op  die  grens  tussen  Namibië 
en  Angola  deels  die  agtergrond  vorm  en  die  lewens  van  die 
karakters  beïnvloed.  "Jan  de  Wet  se  weë"  is  suksesvol  wat  sy 
militêre  loopbaan  betref,  maar  andersins  duister.  Wanneer  hy 
uiteindelik  vervulling  in  die  liefde  vind,  volg  ’n  raaiselagtige 
keuse  en  kort  daama  die  dood. 

Die  daaropvolgende  verhale  is  eweneens  somber.  Die  ver- 
lies  van  die  geliefde,  sy  dit  deur  die  dood,  ontrouheid  of  bloot 
onbegrip,  lei  tot  onvervuldheid  ("En  dan  die  duiseling  van 
herfs"),  verwydering  ("Heuning  bloei"),  bitterheid  ("Wanneer 

’n  deur  toegegaan  het,  hou  jy  aan  met  stap")  en  selfs 
selfmoord  ("Wat  ontbreek,  kan  nie  getel  word  nie").  Hierdie 
is  almal  baie  bewuste  verhale  binne  ’n  post-modemistiese 
tradisie  met  ’n  sterk  ondertoon  van  sinisme.  In  "Heuning 
bloei"  vertel  die  reklameman-skrywer  kastig  ware  verhale, 
maar  verander  willekeurig  aan  slotte,  terwyl  hy  oënskynlik 
niks  aan  die  verloop  van  sy  eie  lewensverhaal  kan  doen  nie.  In 
"Wat  ontbreek,  kan  nie  getel  word  nie"  probeer  die  hooffiguur 
tevergeefs  sy  verlies  verwerk  deur  verhale  oor  die  dood  te 
skryf:  "Wat  jy  ook  al  skryf,  jy  gee  iets  van  jouself  weg,  maar 
kry  niks  terug  nie;  wat  wás,  kan  jy  nie  hier  terugroep  nie." 
Uiteindelik  word  die  man  gereduseer  tot  die  stipper  op  ’n 
rekenaarskerm. 

Daar  is  ’n  aantal  verhale  in  die  bundel  wat  ooglopend  by 
mekaar  aansluit.  Die  titelverhaal  is  ’n  antwoord  op  die  brief 
van  "En  dan  die  duiseling  van  herfs",  wat  die  skryfster  eers  na 
die  dood  van  haar  minnaar  ontvang.  Vir  die  man  was  sy  die 
beliggaming  van  die  son,  vir  háár  was  hy  drie  seisoene.  AI 
wat  oorbly,  is  herinneringe.  Dit  is  hierdie  herinneringe  wat 
literatuur  word  en  wat  die  verliese  draaglik  maak. 

Nadat  Roodt  via  die  verhaal  "Arbeit  macht  frei"  ’n  draai  by 
Viktor  Frankl  maak,  word  ’n  proses  van  singewing  in  die  res 
van  die  bundel  aan  die  gang  gesit,  sodat  byna  al  die  verhale 
subtiel  op  mekaar  inspeel.  Die  verhale  wat  volg,  illustreer  as 
’t  ware  op  watter  wyse  deur  die  literatuur  sin  aan  verlies  gegee 
kan  word.  In  "I  want  to  be  left  alone"  verken  Roodt  die 
ontstaan  van  die  legende  van  Greta  Garbo,  ook  die  wyse 
waarop  sin  aan  eensaamheid  gegee  kan  word:  "Daar  is  vryheid 
in  alleenheid.  En  die  blywende  verowering  daarvan  duur  ’n 
leeftyd." 

Daama  skep  Roodt  sy  eie  legende.  "Die  legende  van 
Johanna  Appelgryn"  bevat  elemente  wat  daarvan  ’n  platte- 
landse  Suid-Afrikaanse  teenhanger  van  die  Amerikaanse 
"urban  legends"  kan  maak.  Maar  ’n  mens  moet  miskien  nie  te 
veel  van  hierdie  kostelike  kleindorpse  verhaal  van  liefdes- 
ontrou  en  wraak  sê  nie.  Dit  moet  gelees  en  geniet  word,  ook 
die  nawerkinge  van  die  legende  in  die  volgende  verhale, 
"Sprokiesaand  op  Sannie  Strydfontein"  en  "Die  wonder". 
Hierdie  verhale  bring  ’n  element  van  betowering  in  ’n 
andersins  somber  bundel,  maar  sluit  tematies  steeds  nou  aan 


by  die  bundelgeheel.  Hulle  berei  ook  voor  vir  "Twee  op  die 
pad",  waarmee  die  bundel  gesluit  word.  In  hierdie  droom- 
verhaal  word  die  moontlikheid  vir  ’n  sinvolle  lewe  deur  die 
saambeweeg  van  twee  mense  gesuggereer.  Dié  verhaal  is  nie 
alleen  ’n  teenhanger  vir  die  eensaamheid  en  doods-bewussyn 
in  "Jan  de  Wet  se  weë"  nie,  maar  verskaf  ook  ’n  antwoord  op 
die  volstrekte  eensaamheid  van  die  sterwe  in  "Die  geval",  die 
laaste  verhaal  inAfrika  is  blou  soos  ’n  lemoen,  sodat  ’n  mens 
die  leser  wil  aanraai  om  die  twee  bundels  direk  na  mekaar  te 
lees. 

Roodt  se  twee  bundels  bevat  diggeweefde,  intellektuele  verhale 
wat  moontlik  gemaak  is  deur  die  verfyning  van  die 
kortverhaalkuns  in  die  Afrikaanse  letterkunde  van  die  afgelope 
twee  of  drie  dekades.  Roodt  se  werk  het  egter  ’n  eiesoortige 
karakter.  Dit  kan  miskien  toegeskryf  word  aan  die  vermenging 
van  die  tradisie  van  die  verfynde  kortverhaal  met  dié  van  die 
streeksvertellinge  van  skrywers  soos  C.G.S.  de  Villiers  en  die 
soort  Boerestories  wat  deur  skrywers  soos  P.G.  du  Plessis,  Jan 
Spies  en  Ferdinand  Deist  weer  verlewendig  is.  Moontliklê  die 
eiesoortigheid  ook  op  die  vlak  van  die  taal,  die  "binnelandse" 
Afrikaans  van  die  Vrystaat  en  Transvaal  wat  miskien  juis  deur 
die  afwesigheid  van  eienaardighede  gekenmerk  word.  Die 
Roodt-idiolek  is  dié  van  ’n  akademikus,  maar  beslis  nie  boek- 
Afrikaans  nie;  dit  is  ’n  herkenbare,  alledaagse  gebruikstaal  wat 
’n  getuigskrif  is  vir  die  lewenskragtigheid  van  ’n  taal  wat 
elemente  van  stad  en  platteland  opgeneem  het  en  vir  ’n  wye 
verskeidenheid  onderwerpe  aangewend  kan  word. 

Maar  veral  lê  Roodt  se  eiesoortigheid  in  die  wyse  waarop 
hy  daarin  slaag  om,  ten  spyte  van  die  swaar  intellektuele 
lading,  sy  karakters  se  worsteling  met  groot  lewensvraagstukke 
met  deemis  oor  te  dra.  Hy  skryf  soos  iemand  wat  die  mense 
van  die  stad  en  die  platteland  ken,  die  slimmes  en  die 
eenvoudiges,  die  suksesvolles  en  die  minder  gelukkiges,  en 
wat  begrip  vir  hulle  goeie  én  slegte  hoedanighede  het. 

* P.H.  Roodt  se  derde  bundel  kortverhale,  Geniet  die  oorlog, 
die  vrede  gaan  erger  wees,  het  gedurende  1993  by  Tafelberg 
verskyn.  - Hoofredakteur. 


INTEKENVORM 

Ingesluit  is  ’n  tjelc/posorder  van  R24  (R40  vir  instansies)  vir  2 nommers  van  Ensovoort.  Stuur  dit 
asseblief  aan: 

Naam: 

Adres: 


Kode: 

Vorige  nommers  van  Ensovoort  kan  by  die  tydskrifse  adres  bestel  word  teen  RIO  per  nommer.  Dit  sluit  nommers 
in  oor  André  Letoit  (Koos  Kombuis),  T.T.  Cloete,  Johann  de  Lange,  Wilma  Stockenstróm  en  Sheila  Cussons. 

T.T.  CLOETE 


Die  digter  se  omgaan  met  die  werklikheid 


Bemard  Shaw  het  gesê:  "I  created  nothing;  I invented  nothing; 
I imagined  nothing;  I perverted  nothing;  I simply  discovered 
drama  in  real  life".  Ons  kan  die  woord  "drama"  in  hierdie 
uitspraak  vervang  met  "poetry",  of  "literature"  in  die  alge- 
meen. 

Wat  Shaw  wou  sê,  en  waarmee  ek  my  volkome  kan 
vereenselwig,  is  dat  die  skrywer  nie  in  ’n  ander  werklikheid 
lewe  as  al  die  ander  mense  rondom  hom  nie.  Die  digter  is  ook 
nie  ’n  ander  soort  mens  as  al  die  ander  mense  nie.  Hy  verskil 
alleen  van  hulle  deurdat  hy  ontdekker  is  (soos  die  seevaarder 
of  wetenskaplike  dit  ook  maar  is),  wat  sy  ontdekkings  in  ’n 
rykdom  taalvorme  kan  omsit.  My  kleinkind,  toe  ses  jaar  oud, 
sê  vir  my:  "As  ek  eendag  so  oud  is  as  wat  my  pa  nou  is,  sal 
jy  lankal  dood  wees,  maar  dan  sal  ek  vanoggend  onthou,  toe 
ons  na  die  mooi  sonlig  gekyk  het,  met  die  blomme  gewerk 
het,  hulle  name  geken  het,  en  die  voëls  hoor  sing  het,  en  ek 
sal  jammer  wees  dat  jy  dood  is";  en  as  hy  dit  vir  my  sê,  dan 
dink  ek:  as  jy  so  oud  is  soos  jou  pa  nou  is  en  ek  is  dood,  sal 
jy  dalk  ’n  digter  wees.  Die  digter  leef  as  ontdekker  alleen 
meer  scnsitief  as  die  ander  mense,  met  die  vermoë  om  sy 
sensitiwiteit  en  ontdekkings  op  ’n  besondere  manier  in  taal  om 
te  sit. 

Ek  weet:  daar  IS  daardie  partikuliere  soort  digter  in  ’n 
partikuliere  soort  werklikheid,  verestetiseer,  maar  ek  wil  nie 
graag  as  een  van  hulle  gesien  wees  nie,  selfs  nie  as  ek  vir 
hulle  werk  waardering  het  nie. 

Hooft  was  so  ’n  partikuliere  soort  digter  in  ’n  eksklusiewe 
soort  werklikheid:  die  digter  van  die  Muiderkring,  in  ’n 
kasteel,  ryk,  sosiaal,  gesofistikeerd,  deftig,  bietjie  afgeslote 
van  die  gewone  wêreld. 

Daarteenoor  Bredero,  die  man  van  die  straat  en  gemeen- 
skap,  soos  Nijhoff  wandelaar  deur  die  werklikheid,  die  digter 
wat  geskryf  het: 

Wat  dat  de  wereld  is, 
dat  weet  ick  al  te  wis 
[God  betert]  door  ’t  versoecken: 
want  ick  heb  daer  verkeert 
en  meer  van  haer  geleerd 
als  vande  beste  boecken. 

Ek  sou  liewer  Bredero  en  Nijhoff  wil  wees,  of  Bloem  wat 
van  homself  gesê  het  dat  hy  doodgelukkig  is  in  die  Dapper- 
straat,  daardie  straat  van  die  gewone  man  in  Amsterdam, 
teenoor  die  superstraat,  die  Kalverstraat. 

Ek  het  Bredero  en  Hooft  uit  die  Nederlandse  Renaissance 
gekies.  Maar  ek  kan  my  voorbeelde  ook  uit  ander  tye  gaan 
haal,  want  soos  Eliot  gesê  het:  die  mens  bly  in  alle  tye  basies 
dieselfde.  Ek  sou  dus  ewe  goed  ’n  ander  digterspaar  kon 
gebruik,  twee  vroue,  uit  die  Middeleeue:  Suster  Bertken,  die 
mistikus  wat  haar  laat  toemessel  het  in  ’n  kluis,  soos  die 
neushoringvoëlwyfies  wat  broei  dit  hier  by  ons  in  die  Bosveld 
doen.  Geen  wonder  nie,  in  haar  eng  klein  wêreldjie  het  sy  ’n 
minor  poet  gebly.  Teenoor  haar  staan  Hadewijch,  ook  ’n  gods- 
dienstige  digter,  ’n  groot  mistikus  en  ruim  mens,  wat  nie  die 


engte  van  ’n  kluis  opgesoek  het  nie  maar  gekla  het  dat  die 
wêreld  vir  haar  te  eng  is:  "Alle  dinghe/  sijn  mi  te  inghe  ..." 
Sy  het  ’n  groot  digter  geword.  ’n  Digter  is  so  groot  soos  sy 
werklikheid. 

Ek  kan  my  voorbeelde  ook  uit  die  ander  kunste  gaan  kies, 
byvoorbeeld  uit  die  skilderkuns.  Daar  is  die  deftige,  aris- 
tokratiese  Van  Dijck,  skilder  aan  die  hof,  en  teenoor  hom  - 
veel  groter  en  veel  grootser  - Rembrandt,  die  man  van  die 
straat,  die  man  van  sowel  die  apostel  of  heilige  as  die  vuil, 
verlore  seun  of  die  man  en  vrou  wat  hulle  natuurlike  behoeftes 
sonder  bedekking  doen. 

In  ons  eie  literatuur  is  daar  W.E.G.  Louw  naas  N.P.  van 
Wyk  Louw,  broers-digters,  maar  die  een,  Van  Wyk  Louw,  is 
van  die  ruim  lewe,  die  ander  is  wat  ek  by  gebrek  aan  ’n  beter 
term  ’n  digter  van  die  haute  couture  sal  noem.  Jy  herken  Van 
Wyk  Louw  se  werklikheidsgerigtheid  soms  aan  ’n  enkele  reël, 
of  ’n  enkele  beeld,  soos  in  "Beeld  van  ’n  jeug:  Duif  en  perd", 
of  jy  sien  in  sy  hele  reeks  "Klipwerk"  dat  hy  deurdrenk  is  van 
die  aarde  wat  hy  op  die  platteland  leer  ken  het. 

Die  leserspubliek  (en  dit  sluit  nie  net  die  leek  in  nie,  maar 
ook  die  sogenaamde  ingeligte  leser  en  party  skrywers  self)  het 
dikwels  die  opvatting  dat  die  digter  ’n  eksklusiewe  soort  mens 
is  met  ’n  eksklusiewe  soort  belewenis.  Baie  mense  dink  die 
gedig  word  geskryf  in  die  kluis,  of  in  ’n  Muiderkasteel,  of  in 
die  studeerkamer.  Net  digters  wat  self  so  skryf,  kan  so  dink, 
of  hulle  wat  nie  skryf  nie  en  naïef  oor  die  digterskap  dink. 

Die  opvatting  dat  die  digter  ’n  partikuliere  soort  mens  is 
wat  skryf  vanuit  ’n  eksklusiewe  of  partikuliere  soort  werk- 
likheid,  het  baie  konsekwensies. 

Een  daarvan  is  dat  die  digter  kan  skryf  soveel  as  wat  hy 
wil,  en  net  waimeer  hy  wil,  as  hy  iewers  so  ’n  los  tydjie  het, 
of  as  hy  op  ’n  oggend  opstaan  en  niks  beters  het  om  te  doen 
nie,  en  vir  homself  sê:  vandag  gaan  ek  gedigte  skryf.  Vandaar 
die  geneigdheid  by  party  mense  om  voorskriftelik  te  wees, 
hulle  wat  eis  dat  jy  sus  of  so  moet  skryf.  Hierdie  voor- 
skry wers  dink  dat  die  skry wer  onafhanklik  van  die  werklikheid 
skryf,  hulle  weet  nie  dat  die  werklikheid  hom  aan  die  skrywer 
opdring  nie,  of  as  hulle  dit  weet,  vergeet  hulle  dit  gerieflik. 

’n  Ander  konsekwensie  van  die  dwalinge  oor  die  digterskap 
is  dat  dit  nie  by  dat  hoort  in  die  ervaringswêreld  en  dus  in  die 
bundels  van  ’n  bepaalde  digter  nie.  Ek  self  het  daar  baie 
moeilikheid  mee.  Ek  het  baie  godsdienstige  gedigte  geskryf, 
maar  ook  gedigte  oor  die  erotiek.  Vir  baie  lesers  is  dit 
onversoenbaar  - juis  omdat  hulle  miopies  en  dan  nog  eenogig 
of  met  ’n  monocle  na  die  lewe  kyk.  Mens  moet  maar  gaan  kyk 
na  Martien  Coppens  se  fotoboek  oor  die  katedraal  van  ’s- 
Hertogenbosch,  waar  jy  duidelik  kan  sien'hoe  die  gewone 
mense,  die  werkers,  die  duiwels,  die  dromers,  die  heiliges  en 
God  almal  saamwoon  aan  dieselfde  katedraal.  Om  nie  te  praat 
van  die  beelde  aan  sekere  Oosterse  tempels  nie,  waar  selfs 
kopulerende  mense  uitgebeeld  word. 

Ons  wêreldjie  is  reeds  so  klein  en  eng;  hoekom  moet  ons 
hom  nog  enger  maak?  God  hou  die  bontheid  aan  die  gang,  het 
Van  Wyk  Louw  in  ’n  pragtige  vers  in  Tristia  gesê.  In  Driepas 

het  ek  my  teleurstelling  uitgespreek  dat  ons  net  een  stasie  op 
’n  slag  in  die  heelal  kan  opvang.  In  Angelliera  het  ek  geskryf 
dat  die  werklikheid  so  vol  is  dat  dit  vir  my  klink  die 
tortelduiwe  se  gekoer  kom  uit  die  opwasbak  in  die  kombuis 
waar  die  skottelgoed  gewas  word.  Dit  moet  in  die  digkuns 
gaan  soos  in  die  gewone  lewe:  dit  moet  gaan  om  die 
deurmekaar  lewe,  en  hierdie  lewe  is  nie  in  kompartemente  in 
te  deel  nie.  ’n  Bundel  moet  nie  noodwendig  ’n  bundel  van  net 
een  "tema"  wees  nie.  ’n  Bundel  moet  wel  ’n  eenheid  wees, 
maar  sodra  ons  van  eenheid  praat,  veronderstel  ons  veelheid, 
en  hierdie  veelheid  is  alles  en  nog  wat.  Die  digter  rym,  dit  wil 
sê  hy  versoen,  hy  korreleer,  hy  harmoniseer,  maar  dit  beteken 
dan  dat  dit  nie  vanself  so  eenvoudig  daaruit  sien  in  die 
werklikheid  nie.  Die  klank  en  versmarkering  van  die  rym  is 
die  minste  van  die  rym.  Sy  versoeningstaak  en  veral  sy  ver- 
ruimingstaak  is  veel  groter.  As  mens  in  die  vliegtuig  oor  ’n 
landskap  reis,  kan  jy  onmiddellik  sien  waar  die  mens  boer: 
daar  is  alles  mooi  geometries  georden,  maar  sodra  jy  oor  die 
onverboude  landskap  reis,  is  dit  deurmekaar.  Die  digter  orden, 
maar  hy  moet  desnietemin  ook  iets  van  die  deurmekaarheid  bly 
behou. 

Dante  sê  as  ’n  wiel  draai,  draai  die  hele  wiel,  nie  net  die 
bus  of  velling  of  speke  nie.  Die  sterrestelsels  is  draaiende 
wiele,  en  ons  as  mense  sit  in  so  ’n  draaiende  wiel,  waarin 
alles  beweeg,  en  alles  beweeg  saam.  Hierdie  selfde  Dante  het 
sowel  groot  godsdienstige  poësie  as  groot  erotiese  liriek 
geskryf.  Hy  was  ’n  digter  van  die  vervlegtheid  van  alles  met 
alles. 

Ons  het  baie  soorte  oë  nodig  om  hierdie  deurmekaar 
werklikheid  te  verken.  Maar  daar  is  veral  drie  wat  ons  nodig 
het.  Ek  het  onlangs  ’n  wetenskaplike  artikel  oor  die  reënwoud 
gelees,  met  sy  drie  ekologiese  en  leefvlakke:  ’n  ondervlak, 
waar  net  sekere  plante  groei  en  net  sekere  diere  leef;  dan  ’n 
hoëre  middelvlak,  waar  weer  net  ander  plante  na  toe  uitreik  en 
ander  diere  leef;  en  ten  slotte  die  bovlak  of  boonste  vlak, 
waamatoe  die  hoogste  bome  uitreik  en  waar  weer  ander  diere 
leef.  Hoewel  elke  dier  en  plant  in  sy  eie  vlak  bly,  is  hulle 
onderling  afhanklik  van  mekaar  en  vorm  hulle  ’n  eenheid. 
Vemietig  jy  die  een,  dan  vemietig  jy  die  ander.  Toe  ek  dit 
lees,  het  ek  so  ’n  gevoel  gekry  dat  die  Middeleeuers  met  hulle 
drie  vlakke  van  die  hel,  vaevuur  en  hemel  of  hel,  aarde  en 
hemel  nie  so  verkeerd  was  nie.  Dit  terloops.  Maar  ek  sou  ook 
graag  gerieflikheidshalwe  aan  die  werklikheid  wil  dink  as  drie 
vlakke,  soos  dié  van  die  reënwoud,  en  ons  het  dan  minstens 
drie  soorte  oë  nodig: 

Ons  het  ’n  mikroskoop  nodig  vir  die  lewe  "onder"  ons.  Ek 
gaan  stap  dikwels  in  die  Dierkundegebou  van  my  universiteit 
om  die  foto’s  te  bekyk  van  die  lewende  mikro-organismes  in 
ons  mond,  in  ons  oë,  in  ons  ingewande,  op  ons  vel,  op  ons 
tong,  in  ons  kopkussing,  in  die  sand  op  ons  strande,  op  ons 
tandeborsel.  Oral  is  daar  lewe.  In  een  van  sy  psalms  sê  Dawid 
dat  waar  hy  ook  al  gaan  met  sy  gedagtes,  God  is  daar.  Ek  het 
op  daardie  gedagte  voortgebou  in  ’n  gedig  in  Driepas  en 
geskryf  dat  waar  ons  ook  al  gaan  met  ons  gedagtes,  daar  is 
molekules.  Daar  is  lewe,  beweging,  oral.  ’n  Vriend  wat  ’n 
chemikus  is,  het  my  baie  lank  gelede  daarvan  bewus  gemaak 
dat  die  mens  die  interessantste  laboratorium  op  aarde  is,  maar 
die  mens  is  ook  die  interessantste  wandelende  dieretuin  op 
aarde,  wat  ons  alleen  met  die  sterkste  mikroskoop  werklik  kan 
bekyk.  Dit  is  maar  een  voorbeeld. 

Vir  die  lewe  "bo"  ons  het  ons  die  teleskoop  nodig,  of  ’n 
sterk  verkyker.  Wie  eenmaal  deur  ’n  teleskoop  na  die  ringe 
van  Satumus  gekyk  het,  weet  hoe  ontsaglik  die  skepping  is.  ’n 


Mikroskoop  en  ’n  teleskoop  gee  jou  daardie  "sense  of 
proportion"  waarvan  Yehudi  Menuhin  gepraat  het:  hy  was  glo 
in  vervoering  oor  ’n  klein  splintertjie  of  brokkie  van  ’n 
versteende  boom  wat  hy  uit  ’n  versteende  woud  in  Suid- 
Amerika  saamgebring  het,  "because  it  gives  you  a sense  of 
proportion". 

Maar  u moet  my  nie  verkeerd  verstaan  nie:  die  werklikheid 
rondom  ons  bly  die  belangrikste,  solank  ons  daardie  sin  vir 
proporsies  behou.  Hierdie  werklikheid  is  oorweldigend  ryk. 
Ons  moet  nie  biime  die  wêreld  rondom  ons  vir  ons  ’n  kleiner 
sirkeltjie  afsonder  nie.  Dan  sal  dit  met  ons  gaan  soos  met  die 
armes  waarvan  Henriette  Roland  Holst-van  der  Schalk  praat: 
klein  paadjies  sal  oor  die  veld  slingerend  na  ons  toe  aankom 
maar  niks  sal  van  ons  na  buite  uitgaan  nie.  Is  so  iets  nie 
morbied  nie?  "Kleine  paden  slingeren  over  de  heide/  en  komen 
aan  op  de  hutten  der  armen  ...".  Almal  wat  bysiende  lewe,  is 
arm,  is  deel  van  ’n  grys  proletariaat.  Ons  organe  om  die  lewe 
te  verken,  is  so  klein  en  min,  ons  moet  dit  nie  nog  kleiner 
maak  nie.  As  ons  nie  mim  lewe  nie,  is  ons  almal  soos  daardie 
armes.  Vir  die  lewe  rondom  ons  het  ons  die  naaldekoker  se 
oog  nodig,  die  ommatidiese  oog,  die  oog  met  duisend  lense. 

Uit  alles  wat  ek  hierbo  gesê  het,  volg  dat  ’n  bundel  gedigte 
iets  van  die  grootheid  van  die  lewe  moet  gee,  nie  die  soort 
bundel  wat  die  digter  sommer  maar  uitgee  sodra  hy  genoeg 
geskiyf  het  na  die  publikasie  van  die  vorige  een  nie.  Jy 
versamel  eerder  ’n  bundel,  en  dan  sluit  jy  gedigte  in  wat  soms 
baie  lank  vantevore  geskryf  is  en  gewag  het  vir  hulle  familie. 
Daar  is  die  een  soort  bundel  wat  oor  ’n  kort  periode  gevorm 
word,  maar  daar  is  ook  ’n  tweede.  Oor  ’n  lang  tydperk  en  na 
’n  uitgebreide  ervaring,  dus,  word  ’n  bundel  myns  insiens 
gevorm,  soos  geologiese  lae  die  een  bo  die  ander  gevorm 
word,  tydperk  bo  tydperk,  soos  sediment  langsaam  sy  neerslag 
vind.  Dit  is  ’n  speletjie  soos  domino:  jy  soek  lank  na  wat  by 
wat  hoort.  Tog  sien  mens  dikwels  as  jy  kritiek  oor  jou  werk 
lees  dat  die  leser  sommer  deur  die  bundel  gevlinder  het  asof 
dit  ’n  lukrake  versameling  is  waaruit  hy  na  willekeur  ’n 
bloemlesing  kan  maak.  Kritici  is  dikwels  uithaler  bloemlesers. 

Uiteindelik  kom  ons  by  ’n  ganse  literatuur.  AI  die  dig- 
bundels,  romans,  dramas  vorm  saam  daardie  deel  van  die 
werklikheid  wat  deur  die  skrywers  sáám  ontdek  is.  As 
skrywers  dit  weet,  sal  hulle  minder  jaloers  of  nydig  op  mekaar 
wees.  Mens  kry  soms  die  indruk  dat  skrywers  nie  besig  is  om 
die  werklikheid  waarvan  Shaw  praat,  te  ontdek  nie  maar  om 
aan  hulle  selfbeelde  te  bou.  Vandaar  dat  die  kykgrage  publiek 
dit  so  geniet  as  die  media  rubrieke  afstaan  aan  skrywers  of 
kritici  of  sommer  aan  wie  ook  al  vir  literêre  beeldestormery  of 
literêre  boks  in  die  openbaar.  Die  Afrikaner  is  nie  ’n  groot 
leser  nie,  as  jy  hom  vergelyk  met  sê  maar  die  Europeër.  Geen 
wonder  nie.  Die  Afrikaanse  leser  het  dikwels  die  indruk  dat 
die  literatuur  ’n  sirkus  is,  ’n  toneelspelery,  en  hulle  geniet  die 
openbare  rofstoei  of  skaduweeboks,  maar  kom  nie  verder  as 
dit  wat  die  literatuur  betref  nie.  Wie  sal  dieper  wil  ingaan  op 
so  ’n  wêreld?  Dit  is  nogal  vreemd  dat  ek  nie  kan  onthou  dat 
’n  koerant  een  of  ander  tyd  langdurig  ’n  rubriek  afgestaan  het 
aan  die  mooie  en  goeie  in  die  literatuur,  aan  sy  ontdekkings  en 
wondere  nie. 

Laat  ons  nie  vergeet  nie:  ons  is  besig  om  die  werklikheid 
te  ontdek,  soos  Shaw  dit  gesien  het.  Ons  doen  dit  as  skrywers 
saam.  As  ons  dit  onthou,  sal  dit  miskien  waar  word,  ook  van 
die  Afrikaanse  literatuur,  wat  Schiller  gesê  het:  die  literatuur 
bring,  deur  die  mooie  en  goeie  daarvan,  mense  bymekaar  uit, 
in  plaas  daarvan  dat  dit  vervreem. 

KAREN  DE  WET 


Gebek  vir  die  groen  gesprek:  Die  wêreld  is  ons  woorde 


Poësie  vir  Afrika  - dis  hoe  die  Afrikaanse  poësieprentjie  teen 
die  einde  van  1993  vir  sommiges  gelyk  het.  Ten  spyte  van 
klagtes  dat  poësie  nie  gepubliseer/verkoop/gelees  word  nie, 
spog  Tafelberg  openlik  met  die  ses  bundels  Afrikaanse  poësie 
wat  net  uit  hulle  uitgewerstal  gekom  het  (Fryer,  1993:  46). 

Of:  poësie  vir  Afrika  = gedigte  vir  die  kontinent  - gedigte 
vír  die  aarde,  óór  die  aarde,  óm  die  aarde.  Op  elke  vlak  van 
die  samelewing  is  groen  kwessies  aan  die  orde  van  die  dag,  en 
die  Afrikaanse  poësie  bly  nie  agter  nie.  In  1990  verskyn  daar 
(as  deel  van  die  RGN  se  Groen  Kongres)  onder  redakteurskap 
van  Johann  Lodewyk  Marais  die  versamelbundel  Groen  - ge- 
pas  op  suurvrye  papier  gedruk,  en  die  gemene  deler  van  die 
tekste  is  dat  dit  (soos  die  subtitel  dit  uitspel)  "gedigte  oor  die 
omgewing"  is. 

Die  vraag  na  die  sinvolheid  van  tekste  groepeer  rondom  ’n 
sekere  onderwerp/tema,  is  ’n  kwasterige  en  ’n  ou  een.  Hoe- 
veel  waarde  steek  daar  in  tematiese  groeperings?  Baat  dit  die 
leser/ondersoeker  om  al  die  gedigte  oor  katte  langs  mekaar  te 
plaas  - van  Lina  Spies  tot  Johann  de  Lange?  Tog  is  tematiese 
groeperinge  dikwels  die  lewensbloed  van  versamelbundels/ 
bloemlesings  - dink  byvoorbeeld  aan  Olivier  (1992)  se  Die 
mooiste  Afrikaase  liefdesgedigte,  Hugo  en  Van  Heerden  (1989) 
se  Miskien  sal  ek  die  wingerd  prys:  Ryme  en  gedigte  oor  wyn 
en  sterk  drank  en  die  pas  verskene  versameling  van  Johl  en 
Cilliers  (1993):  Bloeityd:  Verse  oor  kinders.  Behalwe  dat 
tematiese  groeperings  versamelbundels  tot  gevolg  het,  is  dit 
ook  so  dat  versamelbundels  ’n  bepaalde  kanonieke  waarde  het. 
’n  Bloemlesing  sê  altyd  iets,  dra  ’n  aura  van  gesaghebbend- 
heid,  werk  in  ’n  mindere  of  meerdere  mate  mee  tot  kanonise- 
ring,  en  impliseer  ’n  sekere  "permanensie"  vir  die  "uitver- 
kore"  tekste  wat  daarin  opgeneem  is.  Die  verskyning  van  só 
’n  bundel  het  dus  onmiddellik  iets  te  sê  oor  die  "plek"  van  die 
poësie  wat  dit  bevat.  Per  implikasie  is  dit  dan  so  dat  waimeer 
daar  ’n  bundel  verskyn  wat  saamgestel  is  uit  gedigte  met  een 
of  ander  gemeenskaplikheid,  dit  beteken  dat  daardie  "groep" 
gedigte  reeds  ’n  bepaalde  merk  in  die  groot  geheel  van  die 
bestaande  poësiekanon  gemaak  het.  Tematiese  groeperings  gee 
dus  ’n  aanduiding  dat  sekere  tendense  in  die  kanon  voorkom. 

Dat  Groen  bestaan,  is  op  sigself  al  bewys  genoeg  dat 
omgewingsgedigte  ’n  beduidende  deel  uitmaak  van  die 
Afrikaanse  poësie.  Die  versameling  verse  in  Groen  kan  ook  as 
’n  voorbeeld  gesien  word  van  ’n  tematiese  groepering  in  die 
Afrikaanse  poësie  (al  ís  dit  so  dat  die  gedigte  vir  die  bundel 
geskryf  is,  en  die  bundel  nie  uit  reeds  gepubliseerde  tekste 
saamgestel  is  nie).  Die  verskyning  van  Groen  was  miskien  die 
eerste  poging  via  die  poësie  tot  ’n  gesprek  rondom  die 
omgewing  in  Afrikaans.  ’n  Stem  roepende  in  die  woestyn, 
waarop  tot  dusver  nog  nie  gereageer  is  nie,  terwyl  dit  tog  so 
is  dat  die  woorde  van  ons  tyd  ("omgewingsbewustheid",' 
"natuurbewaring",  "groen  kwessies")  ook  die  woorde  van  ons 
onlangse  Afrikaanse  digkuns  geword  het.  Die  eerste  opval- 
lende  merker  hiervan  ná  Groen  is  die  verskyning  van  twee 


"aard-gerigte"  bundels  aan  die  einde  van  1992:  T.T.  Cloete  se 
Met  die  aarde  praat  en  Johaim  Lodewyk  Marais  se  Verweerde 
aardbol. 

Aardbewustheid  en  omgewingsbewaringskwessies  het  deel 
van  ons  bestaan  geword:  van  kinder-TV-programme  tot  panda- 
plakkers,  van  Wêreldomgewingsdag  se  plakkaat  wat  roep: 
"Besin  eer  Jy  begin",  tot  die  letterkunde.  Die  groen  gesprek  is 
aan  die  orde  van  die  dag.  Miskien  is  dit  glad  nie  so  vergesog 
nie  om  ’n  rede  hiervoor  te  sien  in  die  situasie  waarin  die 
twintigste-eeuse  mens  hom  bevind.  ’n  Situasie  waarin  ’n 
Zeitgeist  van  angs  en  onsekerheid  deel  is  van  ons  daaglikse 
brood.  ’n  Zeitgeist  wat  (o.m.)  gevoed  word  deur  die  groeiende 
besef  dat  dit  die  méns  is  wat  die  aarde  onder  ’n  haas  onred- 
bare  vemietiging  laat  buk,  asook  deur  die  persepsie  dat  ’n 
ongenadige  eeuwending  onafwendbaar  al  nader  kom. 

Waarom  nou  hierdie  uitwei  oor  die  natuur  en  ’n 
onvaspenbare  Zeitgeist  in  ’n  Afrikaanse  letterkundige  tydskrif? 
Miskien  lê  hier  ’n  moontlike  vertolking  van  ’n  aspek  van  die 
eietydse  Afrikaanse  poësie  en  sluimer.  Dit  gaan  naamlik  oor 
’n  neiging  wat  ons  reeds  uit  die  verlede  ken:  dat  letterkunde 
dikwels  ’n  oplewing  toon  in  krisistye  (vgl.  bv.  die  verskyning 
van  literatuur  rondom  die  Jode-vervolging  in  Nederland)  en 
veral  net  voor  ’n  eeuwending  (soos  wat  in  die  Engelse 
letterkunde  gebeur  het,  waar  die  aangeblaasde  verwagting  dat 
’n  wonderbaarlike  nuwe  era  na  die  eeuwenteling  sy  buiging 
gaan  maak,  ’n  letterkunde  van  die  "golden  age"  meegebring 
het.)  Miskien  kan  ’n  parallel  met  die  geskiedenis  van  hoe 
krisisse  en  tydperke  die  letterkunde  beïnvloed  het,  iets  sê  vir 
die  huidige  stand  van  die  letterkunde  in  Afrikaans.  Veral  ten 
opsigte  van  drie  aspekte,  naamlik  (1)  die  "skielike  verskyning 
van  ’n  beduidende  aantal  leesbare,  toeganklike  skrywers"  wat 
vir  Koos  Human  (1993:  2)  "(...)  net  so  onverklaarbaar  soos 
die  destydse  mirakel  van  die  skrywers  van  Dertig"  is;  (2)  die 
aantal  digbundels  wat  gedurende  1993  in  Afrikaans  gepubliseer 
is;  en  (3)  die  beduidende  oplewing  in  juis  dié  poësie  wat  die 
tema  van  groen/aarde  hanteer. 

As  die  waameming  (voorlopig)  aanvaar  word  dat  één  rede 
vir  die  oplewing  in  die  Afrikaanse  digkuns  deels  by  die 
Zeitgeist  gesoek  kan  word,  word  dit  moontlik  om  te  vermoed 
dat  dit  ook  "te  danke"  is  aan  hierdie  selfde  Zeitgeist  (waar  die 
angs  oor  wat  van  die  wêreld  gaan  word,  mede-verantwoordelik 
is  vir  die  aandag  wat  wel  aan  omgewingskwessies  geskenk 
word)  dat  daar  in  die  Afrikaanse  letterkunde  onderwerps-/ 
temagewys  ’n  beduidende  belangstelling  ontstaan  het  in  omge- 
wingsverwante  kwessies. 

’n  Splintemuutjie  is  skryf-oor/om-die-omgewing  egter 
beslis  nie  - die  Nederlandse  Groen  Party-Ieier  Jan  Terlouw  se 
satiriese  Koning  van  Katoren  is  ’n  bekende  narratologiese 
voorbeeld.  Ook  in  die  Afrikaanse  poësie  kan  dit  nie  beskou 
word  as  ’n  "eietydse"  verskynsel  nie  - in  die  ouer  Afrikaanse 
poësie  bestaan  verskeie  voorbeelde  van  tekste  waama  spesifiek 
verwys  word  as  "natuurverse".' 

Sodra  die  spore  van  hierdie  "groep"^  poësie  nagespeur  wil 
word,  stuit  die  navorser  voor  die  noodsaaklikheid  daarvan  om 
’n  kategorie  te  omskryf  waarbinne  dié  soort  poësie  waama  as 
"omgewingspoësie"  of  "groen  poësie"  verwys  wil  word,  kan 
pas.  Sou  Jan  F.E.  Cilliers  se  "Die  vlakte"  omgewingspoësie 
kan  wees,  of  Toon  van  den  Heever  se  "Op  die  Hoëveld",  of 
Totius  se  "Die  wêreld  is  ons  woning  nie"?  Die  groen  poësie- 
kategorie  se  grense  is  na  my  mening  so  wyd  soos  die 
omgewing  self,  en  tegnies  gesproke  (sê  die  omgewing- 
sielkundiges)  is  "die  omgewing"  onvaspenbaar  as  gevolg  van 
die  veelheid  veranderlikes  wat  telkens,  en  boonop  voortdurend 
skuiwend,  betrokke  is.  Wanneer  daar  dan  hier  verwys  word  na 
(die  tradisie  van)  groen  poësie,  is  die  implikasie  dat  dit  poësie 
is  wat  op  een  of  ander  wyse  en  uit  een  of  ander  invalshoek, 
handel  oor/met  die  aard/stand/  hantering  van  die  milieu  - dié 
stukkie  aarde  waarop  mens/plant/dier  leef. 

Die  punt  is  dus  dat  bundels  soos  Cloete  se  Met  die  aarde 
praat  en  Marais  se  Verweerde  aardboP  déél  is  van  ’n  groen 
gesprek  waarin  kunstenaars"  en  skrywers^  toenemend  die 
stem  van  hul  kreatiewe  produkte  laat  hoor.  Hiermee  word  daar 
dus  beweer  dat  Afrikaanse  poësie  se  groen  gesprek  wyd  loop. 
Sinchronies  is  dit  deel  van  ’n  tussen-genre  gesprek  (Marais  se 
"Etosha"  - p.  34  in  Verweerde  aardbol  - is  ’n  voorbeeld: 
"(M)y  gemsbokke,/  Gordon  Vorster,/  beef  swart  op  wit"^),  en 
diachronies  staan  dit  binne  ’n  lang  tradisie.  ’n  Tradisie  wat 
onder  meer  gemerk  word  deur  die  na-oorlogse  verstedelikte 
wat  verlang  na  sy  plaas;  die  stukkies  besinning  wat  in  die 
voor-Dertigse  poësie  aangetref  word  oor  wat  die  Tweede 
Vryheidsoorlog  aan  die  natuur  gedoen  het;  die  verskillende 
fasette  van  Afrika-  en  aardbewustheid  wat  Opperman  (ná 
Dertig)  in  die  Afrikaanse  poësie  oopbreek;  en  Peter  Blum  wat 
in  Steenbok  tot  poolsee  (1955)  met  "Nuus  uit  die  binneland" 
sê: 

Maar  as  die  bergwind  so  rukkerig  waai 
en  tussen  ons  rondkrap  soos  ’n  stok 
in  ’n  miershoop  (...) 

(...) 

ruik  ons  droogte  en  brand,  en  gerug 
van  sprinkaan,  aardbewing  en  oproer 
op  daardie  skroeiende  binnelandse  lug 
- dan,  dan 

weet  ons  op  watter  vasteland  ons  boer 

Dat  die  woord  "tradisie"  nie  somaar  lukraak  van  toepassing 
gemaak  word  op  omgewingsbewuste  poësie  in  Afrikaans  nie, 
kan  met  verwysing  na  hierdie  gedig  van  Blum  geïllustreer 
word.  "Nuus  uit  die  binneland"  word  volgens  die  subtitel  ("vir 
Dirk  Opperman")  aan  D.J.  Opperman  opgedra  - ’n  aanduiding 
dat  Blum  se  gedig  reageer  op  wat  Opperman  in  dié  verband  in 
sy  poësie  tot  stand  gebring  het,  en  in  Marais  se  Verweerde 
aardbol  word  daar  hierop  voortgebou’  in  die  weerklinkende 
reëls  van  "Lente"  (p.  23):  "Vandag  is  daar  uit  die  binneland 
nuus/  van  wegholbrande  wat  alles  verwoes",  asook  in  die  meer 
vertroostende  "’n  Land"  (p.  13)  se: 

Ons  dra  vir  mekaar  die  klein  wonders  aan 
van  landsreise,  al  moes  droogte,  sprinkaan, 
brand  en  oproer  ons  dan  glo  afsydig 
en  vervreemd  jeens  hierdie  land  gemaak  het. 

Met  sy  grasgroen  buiteblad  is  T.T.  Cloete  se  1993-Hertzog- 


pryswenner  Met  die  aarde  praat  dus  lank  nie  die  eerste/enigste 
bundel  gedigte  wat  ’n  bewussyn  van  die  aarde/natuur  en/of 
bewaringskwessies  verwoord/aanraak  nie.  Soos  aangedui  staan 
die  oplewing  van  gedigte  oor  hierdie  tematiek-van-ons-tyd 
binne  ’n  tradisie  wat  ook  gedigte  met  ’n  bemoeienis  met  die 
aarde,  met  Afrika  en  met  die  plaas  insluit.  Die  berekendste 
Afrikaanse  digter  van  poësie  oor  die  plaas  is  seker  Johann 
Lodewyk  Marais,  in  wie  se  oeuvre  die  bemoeienis  met  grond 
en  plaas  beskou  kan  word  as  deel  van  ’n  groen  poësie  wat 
bydra  tot,  én  uitloop  op,  bewuste  omgewingsgedigte  - soos  dié 
wat  in  Verweerde  aardbol  die  botoon  voer.  ’n  Gekonsentreerde 
voorbeeld  hiervan  is  "Landskap"  (p.  17)  se  slotreëls: 

Van  sy  grond  het  die  boer  kaart  en  transport, 
maar  aan  die  digter  behoort  die  landskap: 
rondom,  van  horison  tot  horison. 

Die  titel  van  Marais  se  vierde  bundel  word  herhaal  in  die 
eerste  reël  van  die  opdraggedig  (gepas  "Gaia"): 

’n  Verweerde  aardbol  skuur  om  sy  as 
en  wys  sy  seë  en  vastelande 
en  eilande  gedwee  op  verbeelde 
bane  (...). 

Hiermee  word  die  toonaard  en  leitmotiv  vir  die  hele  bundel 
aangeraak:  aspekte  van  ’n  verrinneweerde  en  gedweë  aarde 
word  in  hierdie  poësie  verwoord.  En  dan  in  gedigte  wat 
verskillende  aspekte  van  omgewingskwessies  in  verskeie 
registers  verwoord.  Soos  byvoorbeeld  dié  skreiende  aanklag: 

En  die  duif  het  teruggekom  van  sy  reis 
en  kom  sit  met  ’n  vars  olienhoutblaar, 
spierwit  gevlek  deur  suurreën,  in  sy  bek. 

("State  of  the  ark",  p.  83); 

soos  byvoorbeeld  die  mens  wat  hoogs  ontwikkelde  spesies 
onnadenkend  en  onverskillig  uitroei  (vgl.  hier  ook  p.  64  se 
"Walvis"): 

(...)  die  haai,  wat  deur  die  tyd  verfyn  is 
tot  die  doelmatige,  vaartbelynde, 
geruislose  Jagter,  altyd  soekend 
aan  die  swem  deur  die  paaie  van  die  see 
tot  in  die  haainette  aan  ons  strande. 

("Haaie",  p.  62); 

soos  dat  die  vers  ’n  bewaarplek  geword  het: 

Van  die  bloubok  se  draf  oor  sagte  gras 
en  sy  spore  oor  die  vlaktes  bly  slegs 
die  taksidermie  van  die  vers  intakt. 

("Bloubok",  p.  69); 

en: 

Die  digter  lei  die  luiperd  wat  misplaas 
langs  ’n  brandtrap  in  die  stad  geskiet  is 
aan  ’n  dun,  swart  leiband  oor  die  bladsy 
en  laat  hom  versigtig,  o versigtig 
deur  die  vers  in  klinkende  spore  los. 

("Tekstualiteit",  p.  51); 

en  veral,  ja  veral,  dat  die  vers  ons  waarsku  en  oproep. 

In  "Rob"  (p.  63)®  ’n  oproep  tot  besinning:  kyk  hoe  lyk  die 
rob,  moenie  dat  hy  vemietig  word  nie: 

Gedenk  die  rob:  hoe  hy,  blink  in  die  son, 

glad  van  glibberige  rotse  afseil 

en  met  sier  en  swier  in  die  stroming  speel 

en  in  "Walvis"  die  oproep  om  te  luister  (sy  dit  dan  met  die 
stekies  verwyt  dat  ons  reeds  in  museums  en  oor  bandopnames 
die  oor  moet  oopmaak)  en  ’n  verband  raak  te  hoor  tussen 
mens  en  dier: 

Luister,  luister  op  die  bandopname 
in  die  glashok  skuins  onder  die  skelet 
hoe  walvisse  wat  pluime  damp  uitblaas 
en  met  hulle  sterte  ikonies  wuif 
voor  hulle  stadig  wegduik  vir  mekaar 
die  liedere  van  die  stam  lonkend  sing. 


’n  Interessante  aspek  van  Verweerde  aardbol  se  gedigte  is  dat 
die  verwoording  van  kwessies  rondom  omgewingsbewaring® 
en  omgewingsbetrokkenheid  nie  altyd  net  bly  vassteek  in 
passiewe  optekening  nie.  Die  digter  word  ekoloog  wat  "die 
land  op  sydun  papier  natrek"  terwyl  hy  "leer"  om  "met  vaste 
hand  (daarvan)  besit  te  neem"  ("Gaia",  p.  7).  Marais  speel 
hier  ’n  spel  van  benoeming,  bewaring,  en  behoud,  maar  ook 
van  toe-eiening  deur  die  woord.  Die  mens/digter  word  beskou 
as  die  vreemdeling  op  aarde  wat  sin  kan  maak  uit  sy  bestaan 
deur  hom  vereenselwigend  te  bind  aan  die  aarde: 

Vuurvliegies  wat  flits  oor  die  Letaba, 
die  winterse  kleure  van  mopanies 
in  die  noordooste,  swaelstertskoelappers, 
blou  stervuur  van  ’n  dissel  wat  jy  pluk, 
kremetarte,  ’n  bruinkopvisvanger 
of  duiker  is  daar  om  ons  aan  te  bind. 

Oor  hierdie  land  sak  die  son  ’n  skouspel 
en  kantel  die  suidersterre  daarbo. 

Ons  vra  vir  die  voortbestaan  van  diere, 
plante,  voëls;  behoud  van  hulle  name 
en  vir  die  menslike  van  ons  menswees. 

("’n  Land",  p.  13;  my  kursivering) 


Aantekeninge 

1.  Vergelyk  byvoorbeeld  die  titel  van  C.  Louis  Leipoldt  se  Die 
Moormansgat  en  ander  verhalende  en  natuurverse  (1948). 

2.  Die  term  "soort"  word  hier  vermy,  aangesien  dit  te  betwyfel  val 
of  alle  poësie  met  ’n  gedeelde  tema  bestempel  kan  word  as 
"eiesoortig". 

3.  Hier  lê  vrugbare  grond  vir  ’n  vergelykende  studie  - omdat  die 
bundels  so  gelyktydig  verskyn,  omdat  die  bundeltitels  se 
"aarde(s)"  eggo,  omdat  beide  bundels  uiteenlopende  bydraes 


maak  tot  ’n  bestaande  tradisie,  en  omdat  daar  gedigte  is  wat  na 
mekaar  roep  (ek  verwys  hier  slegs  na  ’n  paar  opvallende  gevalle 
- daar  sou  meerdere  roepklanke  aantoonbaar  wees  in  die  inhoude 
van  die  twee  bundels  se  gedigte): 

Cloete  Marais 


"Gaea",  p.  21  "Gaia",  p.  7 

"skaam  haai",  p.  57  "Haaie",  p.  62 

"Jagluiperd",  p.  58  "Tekstualiteit",  p.  51 

"keiserpikkewyn",  p.  63  "Rob",  p.  63 

4.  In  Junie  1993  het  onder  andere  die  Pretoriase  Kunsmuseum  en 
die  Everard  Read-gallery  in  Johannesburg  byvoorbeeld  ’n 
uitstalling  rondom  hierdie  tema  gehou  ter  viering  van  Wêreld- 
omgewingsdag. 

5.  Ook  liriekskrywers.  Luister  gerus  na  Pieter  van  der  Lugt  se 
"Nuwe  aarde"  oor  die  vernietiging  van  vleilande  by  Blouberg- 
strand,  en  Nataniël  se  "Sy’s  al  wat  ons  het",  wat  oorspronklik  in 
opdrag  van  die  SAUK-TV  geskryf  is  vir  ’n  ekologiese 
kinderprogram. 

6.  Ook  in  "The  arte  of  angling"  {Verweerde  aardbol,  p.  60)  word 
die  gedig  die  digter  se  saampraat  van  sy  kuns  met  dié  van  die 
hengelaar  (vgl.  die  titel  en  die  opdrag:  "Vir  Ben  J.  Engelbrecht") 
en  dié  van  die  skilder:  "In  die  Zakkie  Eloff  spat  ’n  forel/  die 
water  in  ’n  reënboog  van  pastel"). 

7.  In  "Ars  poetica"  {Verweerde  aardbol,  p.  11)  stel  Marais 
onomwonde  dat  hy  sy  verse  binne  ’n  bepaalde  tradisie  laat 
meespreek:  "(Wil...)/  Die  stemme  laat  spreek  van  my  voor- 
gangers/  en  tydgenote." 

8.  Ter  verdere  bevestiging  van  die  argument  oor  die  bestaande 
"tradisie"  van  groen  poësie  in  Afrikaans:  vergelyk  gerus  hierdie 
gedig  met  Wium  van  Zyl  se  "Voor  Soetanysberg " {Oggendvuur, 
p.  35). 

9.  Afdeling  vier  (met  uitsondering  van  die  gedig  oor  Chris  van  der 
Walt)  word  gewy  aan  individue  wat  hul  beywer  het  vir  omge- 
wingskwessies,  naamlik  Joy  en  George  Adamson,  Dian  Fossey 
en  Eddy  Young. 

HANS  DU  PLESSIS 

Om  van  skryf  te  droom 


Ag,  dis  mos  maklik,  sommer  niks:  jy  gaan  sit  net  en  jy 
skryf.  ’n  Storie,  ’n  digbundel,  ’n  drama  of  ’n 
draaiboek.  Kyk  hoe  baie  boeke  is  daar  op  die  rakke  - 
enige  mens  kan  ’n  boek  maak.  Enniewei:  ek  gebruik 
taal  al  so  lank  as  wat  ek  kan  onthou,  hoe  sal  ek  dit  nou 
nie  kan  skryf  nie?  Die  klomp  strooi  wat  ’n  mens  lees, 
sê  in  elk  geval  vir  jou  hoe  maklik  dit  is  . . . 

Dit  is  presies  die  heel  grootste  probleem  met  skryf: 
dit  lyk  so  maklik!  So  half  of  dié  wat  dit  doen  sommer 
met  brekfís  net  gou  op  hulle  dingese  loop  sit  en  so 
tussen  die  eiers  en  die  toast  deur  kraam  jy  ’n  versie  of 
’n  storie  - hang  net  af  wat  die  mark  soek.  Ek  meen,  ’n 
roman  is  niks:  in  die  begin  baklei  die  ou  en  sy  girl  en 
aan  die  einde  vry  hulle  - en  tussenin  gebeur  ook  niks 
nie. 

Dit  is  omdat  die  meeste  aspirantskrywers  die  grootste 
talent  van  ’n  skrywer  miskyk:  dit  is  die  talent  waarop 
jy  sit  - die  een  wat  vir  werk  gemaak  is!  Dit  is  die  heel 
eerste  en  heel  grootste  beroepsgeheim:  skryf  is  werk, 
bleddie  harde  werk.  En  dit  is  oor  en  oor  werk  aan 
dieselfde  teks. 

Jy  sien,  om  ’n  groot  gedagte  te  hê,  is  lank  nog  nie  ’n 
groot  gedig  nie,  om  die  inspirasie  van  die  godedom  te 
hê,  is  nog  nie  naastenby  die  groot  roman  nie.  Tussen 
die  dinksel  en  die  skryfsel  lê  die  sukkel.  Dit  is  hierdie 
stuk  waarheid  wat  by  die  eindproduk  onsigbaar  is,  wat 
mense  mislei.  Dit  is  die  wanbeeld  van  die  glamour  van 
die  skryfproses  en  die  skrywer  wat  die  voomemende 
skrywer  so  ongenadig  kan  trip  soos  die  grashalms  wat 


oor  die  voetpad  geknoop  is  - voor  jy  weet  het  jy  jou  klaar 
des  moers  geval. 

Daar  is  min  glans  in  die  skryfwêreld. 

Daar  is  bitter  harde  werk  in  die  skryfberoep. 

En  glo  dit  dan  maar,  as  jy  niks  anders  van  my  wil  glo  nie: 
dit  is  ’n  klein,  klein  ou  minderheidjie  wat  vanself 
publiseerbaar  op  die  papier  kom  lê.  Soos  met  die 
meubelstukkie  van  hout  wat  jy  maak,  moet  die 
woordmeubeltjie  ook  maar  gesaag,  geskaaf,  gedraai,  gelym, 
geskroef  en  eindeloos  geskuur  word  - en  as  jy  dink  dis  klaar 
dan  mors  die  vemis  waar  hy  nie  moet  mors  nie  en  jy  skuur 
maar  weer  van  voor  af  al  is  jou  vingers  tot  nerwens  toe  al 
weggeskuur. 

Nee,  ’n  aftreejoppie  is  dit  nie. 

’n  Pensioentjie  ook  nie,  want  ons  mense  wil  nie  lees  nie. 
Ek  dink  hulle  kan  nie  lees  nie.  Nou,  as  jy  kyk  na  wat 
voorgeskryf  word,  dan  is  dit  ook  nou  nie  snaaks  nie. 

Maar  dit  moet  jy  ten  slotte  wragtag  weet:  net  mense  wat 
kan  lees,  kan  skryf!  Goeie  lesers  maak  goeie  skrywers. 

Voordat  jy  dan  begin  met  jou  Nobelpryswoordwonder:  lees 
eers,  lees  die  grotes,  die  classics,  en  nie  net  die  paar 
Afrikaanse  grotes  nie.  Hoeveel  Dostojevski  het  jy  die  laaste 
week  gelees? 

O,  jy  het  nie  tyd  gehad  nie!  Oukei,  jy  sal  ook  nie  tyd  hê 
om  te  skryf  nie  - gaan  plant  dan  liewer  ’n  mielie  - jy  weet 
ten  minste  hy  sal  opkom,  as  Wes-Transvaal  se  bietjie  reën  en 
baie  droogte  hom  nie  floukap  nie. 

Wil  jy  nog  skrywer  word? 


JOAN  HAMBIDGE 

Achterberg  en  die  Ander 


1 

Van  poëzie  bezeten, 
door  demonen  besprongen, 
rotten  de  woorden 
bij  hun  geboorte, 

en  liederen  worden  aas  voor  dehonden. 

- Gerrit  Achterberg 

Dit  is  ’n  gedig  geskryf  met  bykans  ’n  voorwete  van  die  bespie- 
geling,  interpretasie  én  psigoanalise  wat  die  woorde  en  lewe 


sou  ontlok.  Trouens,  min  ander  digters  se  lewens  (en  poësie) 
word  só  verwikkeld  saamgelees  as  dié  van  Achterberg.  In  sy 
doktorale  proefskrif  van  1986  oor  Ingrid  Jonker,  Die  dood,  die 
minnaar  en  die  oedipale  struktuur  in  die  Ingrid  Jonker-teks, 
argumenteer  Johan  van  Wyk  dat  teks  gelees  kan  word  as 
grafskrif:  die  gebied  tussen  geboorte  en  dood.  Selfs  al  sou  die 
leser  onbewus  wees  van  die  tragiese  gebeurtenis  van  Desember 
1937,  soos  Wim  Hazeu  dit  noem  in  sy  biografíe,  Gerrit 
Achterberg:  Een  biografie  (1988),  sal  die  monomane  toon  en 

die  ewige  soeke  na  die  verlore  geliefde  uitwys  na  ’n  psigiese 
onvervuldheid. 

Die  Ander,  soos  hierdie  leser  dit  defmieer,  wys  dan  uit  na 
die  moment  wanneer  die  leser  versoen  raak  met  die  ewige, 
aangesproke  jy.  Die  kritiese  leser  word  in  die  hierbo  aange- 
haalde  fragment  onvleiend  deur  Achterberg  voorgestel;  tog  is 
alle  poësielesers  uitgelewer  aan  dié  speurende  honde.  Die 
oomblik  wanneer  die  digter  poësie  publiseer,  word  die  kontrak 
tussen  digter/geliefde  ópgehef  en  word  die  Ander  ’n  ongedefi- 
nieerde  Ander  wat  die  kritiese  leser  as  ’t  ware  kan  invul  na 
gelang  van  die  eie  psigiese  projeksies. 

Selfs  in  dié  studies  wat  aan  die  biografiese  besonderhede 
erkenning  gee,  blyk  dit  dat  Achterberg  se  obsessionele  poësie 
begin  het  vóór  sy  ontmoeting  met  Roel  van  Es  en  haar  dogter. 
Die  geliefdes  kan  volgens  die  biografie  van  Hazeu  herlei  word 
na  drie  figure:  Cathrien/Bep/Roel.  Martien  J.G.  de  Jong 
(1972:  9)  sien  die  figure  soos  volg: 

die  dooie  Geliefde  Madonna  - Moeder  - Beatrice  - Anima  - 
Gedicht  - God, 

terwyl  daar  in  ’n  fassinerende  studie  deur  A.F.  Ruitenberg-de 
Wit  (1978:  16)  die  volgende  tersaaklike  uitspraak  gemaak 
word: 

Wanneer  men  de  meest  karakteristieke  trek  van  Achterbergs 
werk  zou  moeten  aanwijzen,  zou  het  ongetwijfeld  zijn  de  bijna 
volstrekte  concentratie  op  het  innerlijk  beleven,  op  een 
visionaire  wereld  die  voor  de  meesten  van  ons  gesloten  is. 
Zijn  hele  oeuvre  staat  in  het  teken  van  inkeer. 

Alles,  volgens  Ruitenberg-de  Wit,  word  simbolies  deur  die 
digter  aangebied:  huise,  strate,  winkels,  weë,  bome,  land- 
skappe,  ensomeer  word  gelaai  met  ’n  diepere  betekenis,  word 
as  ’t  ware  tekens  van  ’n  dieper  realiteit. 

So  gelees,  word  elke  gedig  in  Jungiaanse  terme  ’n  verge- 
stalting  van  die  digterlike  onbewuste  wat,  soos  by  Ingrid 
Jonker  se  poësie,  nie  die  dood  vrees  nie.  Van  Wyk  (1986) 
beweer  dat  Jonker  se  poësie  wesentlik  aan  die  dood  is.  Die 
dood  verontrus  nie  die  onbewuste  nie,  met  die  gevolg  dat  dit 
mag  voorkom  asof  die  dood  onbenullig  is  vir  daardie  deel  van 
die  psige  wat  beskerming  teen  (self)vemietiging  moet  bied 
(Van  Wyk,  1986:  8). 

Indien  die  vermoorde  vrou  dan  ’n  anima-projeksie  van  die 
digter  was,  kan  die  moord  Jungiaans  gesien  word  as  ’n  daad 
van  selfvemietiging.  In  Lacaniaanse  terme  is  poësie  ook  gelyk 
te  stel  aan  die  dood: 

the  symbol  manifests  itself  first  of  all  as  the  murder  of  things 
(Lacan,  1982:  104). 

Die  teks  is  in  psigologiese  terme  ’n  wond  of  litteken  en  dit, 
soos  by  Ingrid  Jonker,  is  die  opening  vir  die  leser  se  inter- 
pretasie.  "Poësie  gee  sin  aan  en  bewaar  - gebalsem  in  letters  - 
die  illusionêre  lewe.  Afgesien  van  dié  bewarings-funksie  is 
Ingrid  Jonker  se  gedigte  ook  ’n  inisiasie  in  die  doderyk  of 
onderwêreld,"  voer  Van  Wyk  aan  (1986:  5).  Dieselfde  kan  op 
Achterberg  se  poësie  van  toepassing  gemaak  word. 

Van  Wyk  meen  verder  dat  Jonker  ’n  muse  geword  het  vir 
jonger  digters:  "(S)y  het  ’n  poëtiese,  droom-,  mitiese  en  arge- 
tipiese  persona  geword,  ’n  persona  wat  digters  inisieer  tot  die 
doderyk  en  onderwêreld,  en  wat  hulle  oë  oopmaak  vir  die 
moederlike  en  vroulike  element  van  taal"  (1986:  131).  Insge- 


lyks  beklee  Achterberg  hierdie  mitiese  status  - soos  veral  die 
biografie  van  Hazeu  beklemtoon. 

Ook  in  die  tekste  self  is  die  aangesprokene  nie  noodwendig 
meer  ’n  reële  persoon  nie.  Dit  word  ’n  transendentale,  bo- 
wêreldse  minnaarsgestalte  vanweë  die  eie  onbewuste  projek- 
sies.  Die  poësie  sélf  word  ’n  doderyk,  ’n  soektog  na  totale 
uitwissing  of  vemietiging.  "Met  dit  gedicht  vervalt  het 
vorige". 

2 

een  Rorscach-test  die  geen  uitleg  behoeft. 

- "Rorschach"  (uit:  Autodroom,  1954) 

Van  Wyk  postuleer  dat  die  aangesprokene  in  Ingrid  Jonker  se 
poësie  ’n  droompersona  kan  wees  en  omskryf  die  gedig  as  ’n 
droomruimte  (1986:  142).  Beide  die  poësie  en  die  droom  kom 
tot  stand  in  toestande  waartydens  die  bewustelike  wil  en  die 
realiteitsbeginsel  verlam  is:  drome  tydens  slaap  en  gedigte 
tydens  periodes  van  inspirasie.  By  ’n  digter  soos  Achterberg 
waar  die  droom  - en  meer  spesifiek  die  bykans  psigotiese 
hallusinasie  - sentraal  staan,  is  só  ’n  omskrywing  relevant.  In 
talle  gedigte  vind  ons  ’n  gedistansieerde  spreker  wat  bykans  sy 
eie  lewe  as  ’n  toeskouer  gadeslaan.  In  "Zieken"  {Maatstaf- 
deeltje  153:  3),  word  dié  bestekopname  soos  volg  beskryf: 

Soms  denk  ik  dat  het  niet  meer  om  u gaat 
en  loop  u in  mijzelve  kwijt  te  raken. 

Die  slotstrofe  lui  soos  volg: 

Wanneer  uw  beeld  van  binnen  uit  bederft, 
nioeten  mijn  verzen  als  een  huis  vergaan 
waarvan  de  zolder  in  de  kelder  stort. 

Van  Wyk  merk  tereg  die  volgende  op:  "Soos  in  drome  kom 
talle  patologiese  beelde  en  situasies  wat  afwyk  van  die  morele 
opvattings  van  die  ego-bewussyn,  inpoësie  voor"  (1986:  143). 
Die  droomwêreld  en  die  gedigwêreld  funksioneer  alleen  as 
metafore  en  tekens  van  die  werklike  (verlore)  wêreld:  die  reële 
dimensie  is  dus  verlore.  Hierdie  tekens  wys  dus  net  heen  na 
die  psigiese  geheime,  en  vele  Achterberg-kermers  verwys  na 
die  poësie  as  ’n  besweringsformule,  as  misterieuse  crypto- 
gamen. 

By  Achterberg  is  daar  sprake  van  ’n  obsessionele  poëtiese 
drif,  wat  op  sigself  bewys  word  deur  die  omvangrykheid  van 
die  digter  se  oeuvre.  In  die  droom  (en  dus  ook  in  die  poësie 
dan)  word  die  ego  (subjek)  dikwels  blootgestel  aan  ’n  verskei- 
denheid  vorme  van  geweld  waardeur  die  strewes  van  die  ego 
ontluisterén  selfs  afgetakel  word  (Van  Wyk,  1986:  144).  By 
’n  digter  soos  Achterberg  sou  ’n  mens  kon  aanvoer  dat  die 
digter  nie  meer  kon  onderskei  tussen  droom/poësie  versus 
realiteit  nie  en  dat  die  aggressiewe  uitbarstings  stellig  hierdie 
teorie  bevestig. 

Verder  is  dit  ook  interessant  om  te  let  op  die  vroeë  resepsie 
van  Achterberg  se  poësie:  die  digter  se  tragiese  lewens- 
geskiedenis  is  tydens  sy  lewe  verswyg  - slegS’  die  kritici  had  ’n 
"eksklusiewe  wete",  konkludeer  Hazeu  (1988:  613).  Lesers 
moes  dus  die  poësie  sonder  die  biografiese  besonderhede  lees; 
bepaald  ’n  verlies  in  ’n  digterskap  wat  só  osmoties  beweeg 
tussen  belewenis  en  reaksie.  Die  digter  self  kon  klaarblyklik 
ook  nie  altyd  die  grense  duidelik  trek  nie. 

Die  Ander  by  sowel  Jonker  as  Achterberg  het  betrekking 
op  ’n  pre-oedipale  moederfiksasie  (Freudiaans  beskou).  Die 

aangesprokene  in  die  gedig  word  dan  gekonstrueer  na  die 
digter  se  behoefte(s).  Maar  net  soos  die  moeder  nie  meer  (en 
nooit)  kon  voldoen  aan  dié  versugtinge  nie,  is  die  geskape, 
gestruktureerde  jy  (soos  ’n  spieëlbeeld)  on-werklik,  ’n  af- 
beelding.  By  Achterberg  is  die  werklike  "jy"  onder  meer 
vermoor;  om  hierdie  rede  word  voorkeur  verleen  aan  die 
ónwesentlike,  gekonstrueerde  jy  wat  die  leser  na  willekeur  kan 
invul,  skryf  en  postuleer.  Hierom  vind  ’n  mens  ook  dikwels  in 
liefdespoësie  die  aanwending  van  die  spieël  as  ’n  metafoor: 
"Die  spieël  konnoteer  dan  ook  ’n  soeke  na  betekenis  en 
sinvolheid  - vir  Lacan  en  Freud  is  dit  ’n  soeke  na  die  verlore 
fallus  - die  soeke  in  die  spieël  wat  terugreik  na  die  vroegste 
ontwikkelingsfase  waimeer  die  moeder  se  gesig  die  self 
weerspieël  het"  (Van  Wyk,  1986:  145). 

Die  geliefde  gee  sin  aan  die  lewe  en  word  ’n  amour  fou  of 
’n  bevrydende/destruktiewe  mag. 

Dit  is  opvallend  hoe  dikwels  die  liggaam  = woord 
(kadawer  = woord)  in  obsessionele  poësie  voorkom.  Dit  sluit 
by  die  doodsmotief  in  dié  poësie  aan. 

Dode,  ik  ben  bedorven 

tot  op  het  lied,  dat  ik  nog  moet  schrijven: 

geen  eeuwigheid  kan  beklijven, 

die  ons  niet  wordt  ingekorven. 

Ik  heb  niets  meer  verworven 
dan  deze  waarheid  der  sferen; 
en  van  een  paar  hollandse  heren 
de  verzekering:  het  kan  verkeren  - 
maar  gij  zijt  gestorven. 

- "Waarheid"  (uit:  Voorbij  de  laatste  stad  (inl.  Paul 
Rodenko),  1955 

Poësie  is  nie  alleen  gelyk  aan  die  droom(wêreld)  nie;  dit  is 
ook  gelyk  aan  die  dood,  omdat  poëtiese  taal  die  aanvaarbare 
norme  van  taal  verwring.  Dit  is  nie  alleen  linguistiese  konven- 
sies  wat  oortree  word  nie,  want  selfs  binne  tematiese  verband 
word  die  patriargale  orde  bevraagteken:  "Die  vader  funksio- 
neer  as  die  begrensing  van  taal  en  die  moontlike:  dit 
veronderstel  die  dood,  ’n  dooie  verlede  en  die  dooie  betekenis. 
Poëtiese  taal  dui  dus  op  oortreding  teen  die  vaderlike,  teen 
God  (psigies  die  skrywer  self),  teen  die  wet  en  die  samelewing 
en  teen  linguistiese  konvensies"  (Van  Wyk,  1986:  200). 

Die  terugroep  na  die  geliefde  in  taal  (’n  dooie  werklikheid) 
vind  plaas  omdat  dit  dié  enigste  identiteit  is  vir  die  digter.  Sy 
volledige  identiteit,  werklikheid  en  betekenissin  was  (is) 
gebaseer  op  die  geliefde.  Deur  oor  haar  te  skryf,  word  die 
liefde  nie  alleen  besweer  nie;  die  geliefde  én  die  self  word  van 
nuuts  af  geskep  - met  die  paradoksale  wete  dat  dit  deur  taal, 
’n  dooie  medium,  plaasvind. 

George  Bataille  skryf  in  Death  and  sensuality: 

Possessionof  the  beloved  object  does  not  imply  death,  but  the 
idea  of  death  is  linked  with  the  urge  to  possess.  If  the  lover 
cannot  possess  the  beloved  he  will  sometimes  think  of  killing 
her;  often  he  would  rather  kill  her  than  lose  her.  Or  else  he 
may  wish  to  die  himself  (1984:  20). 

Die  aura  van  die  dood,  beweer  Bataille,  denoteer  hartstog  - 
selfs  obsessie.  Dikwels  is  daar  in  die  onbewuste  ook  ’n  ver- 
warring  tussen  dood  en  ekstase,  en  die  dooie  liggaam  kan  in 
uiterste  gevalle  ’n  objek  van  begeerte  word,  soos  die  geval 
Jeffrey  Dahmer  nou  onlangs  geïllustreer  het. 

Die  evokasie  van  die  geliefde  deur  die  woord  kom  veral 


aan  die  bod  in  Paul  Rodenko  se  inleiding  tot  ’n  bloernlesing 
van  Achterberg  se  poësie:  VoorbiJ  de  laaste  stad  (1955).  Die 
romantiese  opposisie  tussen  droom  en  woord  verwys  na  ’n 
studie  (deur  dr.  Visscher)  oor  dié  verskynsel  in  die  Neder- 
landse  poësie  wat  aantoon  dat  die  woord  droom  ’n  dieptepunt 
in  Achterberg  se  poësie  bereik  (Rodenko  in  Achterberg,  1955: 
8).  Vanaf  1910  word  die  droom  egter  in  die  poësie  nie  meer 
’n  enkelvoudige  konsep  nie:  dit  verwys  nie  meer  na  die 
romantiese  ideaal  nie,  maar  verteenwoordig  eerder  die 
onbereikbare  ideaal,  die  "nooit  bereikte  Droom".  Op  ’n 
paradoksale  wyse  is  die  droom  nou  nie  meer  ’n  nie-vaspenbare 
entiteit  nie,  maar  deur  middel  van  die  psigologisering  van  die 
droom  (ook  ’n  soort  dekonstruering  daarvan)  word  die  kontak 
tussen  die  Onnoembare  en  die  aarde  herstel,  sodat  die  gedig 
weer  in  sigself  ’n  soort  spanning  terugvind.  Vir  Rodenko  is  dit 
insgelyks  ter  sake  om  te  let  op  die  woord  as  ’n  outonome 
kragsentrum,  terwyl  hy  die  biografiese  besonderhede  op  ’n 
verrassende  wyse  betrek:  "(H)et  is  niet  het  contingente 
biografische  feit  van  het  verlies  van  de  geliefde,  dat  de 
structuur  van  zijn  (Achterberg  se  - JH)  dichterschap  bepaalt: 
maar:  het  is  de  structuur  van  zijn  dichterschap,  die  aan  dit 
contingente  biografische  feit  een  mythische  dimensie  weet  te 
geven"  (in  Achterberg,  1955:  26). 

Die  mitiese  faset  of  dimensie  van  Achterberg  se  poësie  het 
te  make  met  die  oortreding  van  ’n  taboe:  die  digter  het  in 
hartstog  die  geliefde  vermoor.  Die  gelykstelling  van  dood  en 
plesier  was  só  oorweldigend  dat  die  digter  nie  meer  die 
onderskeid  kon  tref  nie.  Die  dooie  liggaam  word  ook  op 
sigself  ’n  objek  van  begeerte  (Van  Wyk,  1986:  240). 

3 

Die  "Ander"  in  Achterberg  se  poësie  verwys  nie  net  na  die 
psigologiese  konstruk  wat  tot  dusver  behandel  is  nie,  maar  ook 
na  die  invloed  wat  Achterberg  op  die  Afrikaanse  poësie  het; 
deur  die  intertekstuele  netwerk  tussen  Achterberg  en  modeme 
digters  - soos  ekself  in  Kriptonemie  (1989)  - veral.  Laasge- 
noemde  bundel  is  geskryf  tydens  ’n  besoek  aan  Amsterdam 
(Desember  1987-Januarie  1988)  en  die  hele  Achterberg-geval 
het  ’n  sterk  inspirasiebron  geword  ten  einde  van  ’n  noodlottige 
liefdesverhouding  te  herstel. 

Om  in  die  manuskripmateriaal  van  Kriptonemie  na  te  gaan 
in  welke  mate  Achterberg  se  poësie  my  geïnspireer  het,  is 
vandag  fassinerend.  Kort  aantekening  uit  die  biografiese  én 
poëtiese  tekste  word  geannoteer  met  manque  á être,  spieël- 
beeld  (á  la  Lacan)  en  by  herhaling  die  beklemtoning:  die  gedig 
kan  nié  die  gegewe  vasvang  nie.  In  ’n  notaboek  van  24 
Januarie  1989  skryf  ek: 

Dit  is  ironies  dat  die  kulturele  verbod  nie  digters  verhoed  om 
steeds  van  mekaar  kermis  te  neem  nie!  Ten  spyte  van  hierdie 
"taboe"  spreek  die  wonderlike  melancholiese  poësie  van  die 
Nederlanders  my  aan.  Vandag  op  ’n  koue  wintersdag  ’n  trem 
by  my  sien  verbyflits  met  die  volgende  gedig  daarop 
afgedruk: 

HET  GLAZEN  HUISJE 

Gedichten  wonen 
van  geboorte 
in  een  glazen  huisje. 

Daarom  kijken  ze  nu 
zo  vanzelfsprekend  naar  buiten 
vanuit  hun  doorzichtige  woning. 

Elke  gedicht  heeft  zijn  eigen, 

voor  één  bestaan 

wakker  geworden  wijsheid; 

dit  bijvoorbeeld 
dat  een  vers  nooit 
stenen  zal  gooien. 

Het  is  zelf  maar 
zo  kwetsbaar 
gehuisvest. 

- José  Boyens 

Die  Nederlanders,  so  wil  dit  my  voorkom,  is  veel  meer 
gesteld  op  hulle  digters  as  die  Afrikaners.  Stel  jou  ’n  gedig 
op  ’n  bus  voor  in  Suid-Afrika  - ’n  klip  sal  die  bus  en  die 
digter  tref. 

In  vele  dagboekaantekeninge  uit  hierdie  periode  word  die 
Achterberg-titels  wat  my  sou  beinvloed,  neergeskryf:  "Kripto- 
gram",  "Elektrolise",  "Slotalinea",  "Adinterim",  "Deadend", 
"Kode",  "Beleg",  "Kodisil". 

Die  gedig  van  Boyens  inspireer  die  volgende  vers: 

R.I.P. 

My  hart,  jy  wat  met  emosies  werk 
asof  jy  tweedehandse  motors  verkoop, 
luister  tog  vir  oulaas  na  my. 

My  hartklop  is  tans  bo-normaal. 

Jou  lyk  is  nooit  deur  my  begrawe. 

Nee,  nee,  nie  nekrofilia;  my  lyk- 
besorger  woon  ook  nie  in  Bellville. 

My  hartklop  is  pas  weer  normaal. 


Gedigte  woon  vanaf  hul  geboorte 
in  glashuise,  flits  ’n  trem 
in  Amsterdam,  7 Desember  88, 
circa  7.15  nm.,  temperatuur  7 “Celsius. 

In-uit,  in-uit,  in-uit,  in-uit. 

Jy  is  dood,  maar  bestaan 
onverstoord  en  ongeskonde  in  dié  vers. 

Móre  gaan  ek  jou  weer  opgrawe. 

Moderae  teorieë  oor  intertekstualiteit  word  hiermee  bewys; 
hoe  gedigte  lewend  gehou  word  in  nuwe  verse,  en  hóé 
kulturele  bande  tussen  Suid-Afrika  en  Nederland  selfs  in 
gekwelde  tye  voortbestaan  het,  en  hopelik  nou  sal  bly 
voortduur. 

DIRK  HEYNS 

Chris  Pelser  nou  ook  kortverhaalskrywer 


Chris  Pelser:  Soveel  nagte  plotseling  (Somerset-Wes: 
Queillerie,  1991) 

Uit  Chris  Pelser  se  pen  het  daar  reeds  die  jeugverhale  Die 
ander  wenpaal  (1977)  en  As  Pa  eendag  huis  toe  kom  (1978), 
die  poësiebundels  Die  uur  van  die  aap  (1979)  en  Afro-ditto 
(1986),  en  romans  soos  Die  dood  van  ’n  droster  (1980)  en 
Don  de  Ridder  {1990)  verskyn.  Soveel  nagte  plotseling  (1991), 
met  sy  verwikkelde  simboliek  en  meerduidige  intertekstuele 
verwysingsraamwerk,  is  nie  alleen  Pelser  se  kortverhaaldebuut 
nie,  maar  ook  ’n  welkome  toevoeging  tot  die  Afrikaanse  kort- 
verhaalgenre. 

Die  bundeltitel  is  ’n  vervorming  van  ’n  reël  uit  die  Paiil 
Éluard-gedig  "Le  front  couvert":  "Hoeveel  nagte  plotseling/ 
Sonder  vertroue  sonder  ’n  mooi  dag  sonder  horison/  Wat  ’n 
afgeknaagde  gerf " . Baie  vernuftig  word  die  tema  van  liefde  in 


’n  liefdesdriehoek  teen  die  agtergrond  van  geweld  in  die 
bundel  geëksploiteer.  Die  verteller  word  vergelyk  met  ’n 
windswael  sonder  ’n  permanente  nes  ("Hebban  olla  vogala 
nestas  hagunnan,  hinase  hic  enda  thu"  - p.  19)  wat  tussen  sy 
vrou  in  Suid-Afrika  en  sy  geliefde  in  Praag  (tydens  die  1968- 
opstand)  beweeg. 

As  motto  voor  in  Soveel  nagte  plotseling  word  Milan 
Kundera  aangehaal . Die  motto  dui  op  die  individu  se  keuse  om 
sy  eie  morele  besluite  te  neem,  soos  dit  ook  iíi  The  unbearable 
lightness  ofbeing  neerslag  vind.  Éluard  se  motto  beklemtoon 
weer  die  tema  van  afwesigheid  - ’n  tema  wat  deurgaans  in  al 
die  verhale  aanwesig  is.  Teen  ’n  agtergrond  van  eksterae 
onrus  waarteen  slegs  futiel  weerstand  gebied  kan  word  (soos 
om  die  naderende  tenks  in  Praag  met  sy  beminde  se  skoene  te 
gooi),  word  geweld  as  konstante  tema  in  al  elf  die  kortverhale 
in  Pelser  se  bundel  uitgebou.  Só  verander  liefde  vir  ’n 

troetelvis  ("Die  vis")  in  geweld  as  die  vis,  wat  eers  noulettend 
in  die  hengelaar  se  eie  bad  versorg  is,  bmtaal  nekomgedraai 
word.  Tydens  ’n  besoek  aan  Madrid  ("By  die  dood  van  Roy 
Campbell  3")  verduidelik  ’n  vreemdeling  die  doel  van  ’n  stier- 
geveg  as  synde  om  die  lewe  te  vier  en  dat  die  dood  slegs  toe- 
vallig  die  offer  word  - ’n  deurgang  na  nuwe  lewe. 

’n  Verwikkelde  wisseling  in  vertelperspektief  vind  deur- 
gaans  in  die  bundel  plaas:  waar  die  eggenoot  en  minnaar  in  die 
eerste  vier  verhale  (wat  nóú  by  mekaar  aansluit)  die  woord 
voer,  tree  ook  sy  dogter  en  minnares  in  verdere  verhale  as 
vertellers  op.  Hoewel  die  kortverhale  in  hierdie  bundel  elkeen 
’n  eie  identiteit  aanneem,  is  daar  belangrike,  deurlopende 
verbande  tussen  verhale  onderling.  In  die  laaste  kortverhaal 
word  die  vertrek  van  die  windswaels,  soos  deur  ’n  saaklike 
anonieme  verteller  vertel,  simbool  van  die  fmaliteit  in  die 
beëindiging  van  die  verhouding  tussen  die  hoofkarakter  en  sy 


beminde.  Die  dood  van  sy  geliefde  maak  nou  ook  ’n  einde  aan 
die  hoofkarakter  se  allegoriese  posisie  as  windswael  - ’n 
situasie  wat  deur  die  verdwyning  van  die  windswaels  se  nes 
(p.  87)  fmaal  vemietig  word.  Nou  vorm  die  geliefde  se  dood 
die  offer  tot  die  deurgang  na  ’n  nuwe  lewe  en  kan  dit  as 
bevestiging  van  die  vreemdeling  se  woorde  by  die  stiergeveg 
(in  "By  die  dood  van  Roy  Campbell  3"  - kyk  hierbo)  dien. 

Met  Chris  Pelser  se  Soveel  nagte  plotseling  lewer 
Queillerie-uitgewers  ’n  sterk  debuut  as  nuwe  uitgewers.  Dit  is 
’n  goedversorgde,  gelamelleerde  hardebanduitgawe  (87  blad- 

sye)  met  ’n  treffende,  veelkleurige  omslag  deur  Abdul  Amien. 
Dit  is  verblydend  dat  daar  ná  die  opskorting  van  Taums  se 
publikasieprogram  nie  minder  nie  as  twee  nuwe  uitgewerye, 

Queillerie  en  Hond,  onafhanklik  tot  stand  gebring  is  en  dat 
hulle  reeds  ’n  aantal  belangrike  tekste  die  lig  laat  sien  het. 


JOHANN  LODEWYK  MARAIS 

In  gesprek  met  Bonaventure  Hinwood* 


Vader  Bonaventure  Hinwood,  lid  van  die  Orde  van  Francis- 
kaanse  Monnikke,  is  ’n  besonder  veelsydige  mens.  Hy  is 
priester,  segsman  van  die  Rooms-Katolieke  Kerk  in  die  media, 
en  dosent  in  teologie  aan  die  Seminarium  St.  John  Vianney  in 
Pretoria.  Meer  as  vir  sy  groot  aantal  teologiese  publikasies  is 
hy  in  Afrikaans  waarskynlik  bekend  as  digter  van  drie  Afri- 
kaanse  digbundels.  Hy  het  gedurende  1993  ’n  oorspronklike 
Afrikaanse  verwerking  van  die  psalms  en  lofgesange  vir 
gebruik  in  die  Rooms-Katolieke  Kerk  voltooi,  en  dié  bundel  is 
in  dieselfde  jaar  deur  die  uitgewery  J.L.  van  Schaik  as  Psalms 
en  lofgesange  gepubliseer.  Die  gesprek  tussen  Johann 
Lodewyk  Marais  en  vader  Bonaventure  Hinwood  het  soos  volg 
verloop: 

Marais:  Hoeveel  Afrikaanssprekendes,  skat  u,  is  teenswoordig 
lidmate  van  die  Rooms-Katolieke  Kerk? 

Hínwood:  Dis  feitlik  onmoontlik  om  tot  die  laaste  honderd-, 
selfs  duisendtal,  te  sê  hoeveel  mense  daar  presies  is,  maar  uit 
opnames  wat  ek  gemaak  het,  skat  ek  dat  daar  in  Suid-Afrika 
ongeveer  200  000  Afrikaanssprekende  Katolieke  is,  en  in 
Namibië  oor  die  50  000.  Ek  weet  in  die  Bisdom  van  Keet- 
manshoop,  in  die  suidelike  deel  van  Namibië,  is  daar  32  000. 
Ek  skat  dat  daar  ’n  soortgelyke  getal  in  die  noorde  is.  In  Suid- 
Afrika,  uit  daardie  geskatte  200  000,  val  omtrent  ’n  kwart  in 
die  Aartsbisdom  van  Kaapstad  en  omtrent  70  000  in 
Namakwaland.  Daar  is  25  000  in  die  Bisdom  van  Port  Eliza- 
beth,  en  die  orige  sowat  45  000  Afrikaanssprekende  Katolieke 
is  oor  die  res  van  die  land  versprei.  Daar  is  omtrent  80 
gemeentes  waar  Afrikaans  gereeld  gebmik  word  in  eredienste 
en  vir  pastorale  sorg. 

Marais:  Wat  is  die  amptelike  standpunt  van  die  Katolieke 
Kerk  in  Suid-Afrika  teenoor  Afrikaans? 

Hinwood:  Ek  dink  die  Katolieke  Kerk  aanvaar  Afrikaans  net 
soos  die  Kerk  enige  ander  van  die  Suider-Afrikaanse  tale 


aanvaar:  as  ’n  pastorale  middel  wat  mens  gebmik  om  die 
evangelie  by  mense  uit  te  bring  en  hulle  die  geleentheid  te  bied 
om  God  te  verheerlik. 

Marais:  Sou  u sê  dat  daar,  ten  spyte  van  die  Kerk  se 
amptelike  standpunt,  tog  ’n  gevoel  teen  Afrikaans  is  of  was? 
Hinwood:  As  ek  kan  aflei  van  die  mense  met  wie  ek  in 
verbinding  tree,  wat  meestal  akademies  georiënteerde  mense 
van  alle  bevolkingsgroepe  is,  lyk  dit  vir  my  asof  ’n  sekere 
weersin  teen  Afrikaans,  wat  wel  in  die  apartheidsjare  bestaan 
het,  baie  skielik  aan  die  verdwyn  is  en  dat  Afrikaans  soos 
enige  ander  taal  wat  ons  in  die  Katolieke  Kerk  gebmik, 
aanvaar  word. 

Marais:  Dink  u dat  Afrikaans  se  posisie  as  een  van  die  twee 
amptelike  landstale  die  situasie  enigsins  beïnvloed,  of  beïn- 
vloed  het? 

Hinwood:  Ek  weet  nie  of  dit  in  die  Katolieke  Kerk  soveel 
invloed  sou  gehad  het  nie  aangesien  die  oorgrote  meerderheid 
Afrikaanssprekendes  nie  blankes  is  nie.  Ek  sou  eintlik  dink  dat 
die  amptelike  status  wat  Afrikaans  gehad  het  eerder  ’n  nega- 
tiewe  as  ’n  positiewe  uitwerking  sou  gehad  het.  Maar  nou  lyk 
dit  vir  my  asof  dit  aan  die  verander  is. 

Maraís:  Miskien  kan  ons  temgkeer  na  die  gebmik  van 
Afrikaans  self  en  die  beskikbaarheid  van  literatuur.  Die 
gebmik  van  Afrikaans  veronderstel  seker  dat  daar  Afrikaanse 
literatuur  beskikbaar  moet  wees?  Is  die  Afrikaanse  Bybel  met 
sy  66  boeke  toereikend? 

Hinwood:  Ons  maak  gebmik  van  ’n  verskeidenheid  Bybels, 
afhangende  van  omstandighede.  Die  huidige  posisie  is  soos 
volg:  wat  die  ou  Afrikaanse  Bybelvertaling  betref,  het  ons  die 
volledige  Bybel  in  Afrikaans  - volledig  volgens  Katolieke 
norme,  want  daar  is  ’n  vertaling  gemaak  van  dié  dele  wat  nie 
in  die  Protestantse  Bybel  opgeneem  is  nie,  en  dit  is  tot  die 
amptelike  1933-Bybelvertalingtoegevoeg.  Met  ander  woorde, 
die  "ekstra"  dele  van  die  Ou  Testament,  inderdaad  net  die  Ou 

Testament,  is  tussen  die  Ou  en  die  Nuwe  Testament  ingebind. 
In  die  ou  vertaling  het  ons  ’n  volledige  Katolieke  Bybel.  Wat 
die  nuwe  Bybelvertaling  betref,  het  ons  nog  nie  sover  gekom 
om  dit  by  te  werk  nie  en  daarom  gebruik  ons  die  nuwe 
Bybelvertaling  net  soos  dit  staan.  Daar  is  vroeër  ook  ’n  poging 
aangewend  om  ’n  Katolieke  vertaling  van  die  Nuwe  Testament 
te  produseer,  wat  in  die  vyftigerjare  vanuit  die  Bisdom  van 
Oudtshoom  verskyn  het.  Ek  wil  nie  sê  dis  eintlik  ’n  letterkun- 
dige  meesterstuk  nie,  maar  dit  was  wel  ’n  spesifiek  Katolieke 
poging  om  die  Nuwe  Testament  in  Afrikaans  oor  te  sit. 
Marais:  Hoe  het  die  situasie  ten  opsigte  van  ander  literatuur 
in  Afrikaans  daar  uitgesien? 

Hinwood:  Die  situasie  is  eintlik  baie  sleg.  Daar  is  nie  veel 
Katolieke  boeke  in  Afrikaans  beskikbaar  nie  en  selfs  van  dié 
wat  in  die  loop  van  die  Jare  in  Afrikaans  vertaal  of  geskryf  is, 
is  heelwat  uit  dmk  uit  en  nie  meer  verkrygbaar  nie.  So  dit  wat 
op  die  oomblik  in  die  Katolieke  Kerk  beskikbaar  is,  is  net  ’n 
handjievol.  En  daar  is  eintlik  ’n  groot  behoefte  aan  Katolieke 
literatuur  in  Afrikaans.  En  een  of  ander  tyd  sal  iemand  iets 
daaraan  moet  doen.  Selfs  die  Katolieke  maandblad,  Die  Brug, 
wat  in  die  vyftiger-  en  sestigerjare  verskyn  het,  het  destyds 
doodgeloop.  Die  enigste  Katolieke  tydskrif  wat  nou  in 
Afrikaans  verskyn,  is  die  Angelus,  wat  maandeliks  in  Wind- 
hoek  gepubliseer  word,  maar  dit  is  ’n  baie  populêre  tydskrif 
en  eintlik  ’n  nuusblad  meer  as  iets  anders. 

Marais:  Waarom  was  daar  ’n  behoefte  aan  ’n  Afrikaanse 
Psalms  en  lofgesangel 

Hinwood:  U weet,  na  die  Tweede  Vatikaanse  Kerkvergadering 
in  die  vroeë  sestigerjare,  wat  die  laaste  groot  intemasionale 
Katolieke  byeenkoms  was  en  vier  jaar  lank  geduur  het,  is  die 
Katolieke  liturgie  hersien  en  het  daar  in  Latyn,  wat  nog  die 
amptelike  taal  van  die  Kerk  bly,  nuwe  liturgiese  boeke  verskyn 
vir  die  misoffer  en  ander  ritusse  wat  ons  in  die  Kerk  gebmik. 
Daar  is  destyds  ’n  Afrikaanse  vertaling  van  die  Missaal,  dit 
wil  sê  die  amptelike  boek  wat  ons  by  die  misoffer  gebmik, 
gemaak  met  skriflesings  daarby  wat  uit  die  Bybel  geneem  is. 
Dit  was  ’n  amptelike  poging,  wat  nie  te  sleg  was  nie,  maar 
ook  nie  heeltemal  bevredigend  nie.  Toe,  omtrent  vyf  jaar 
temg,  is  die  besluit  geneem  om  ’n  nuwe  en  hopelik  meer 
permanente  Afrikaanse  vertaling  van  hierdie  liturgiese  boeke 
uit  te  gee,  en  hulle  het  begin  om  aan  die  boeke  te  werk  wat 
ons  by  die  misoffer  gebmik.  Daar  is  eintlik  twee  boeke  wat 
ons  by  die  misoffer  gebmik.  Die  een  is  die  sogenaamde 
Missaal,  met  al  die  gebede  wat  ons  gebmik,  en  die  ander  is 
die  Leksionarium.  Laasgenoemde  is  die  versameling  skrif- 
lesings  wat  ons  by  die  Sondagdienste  en  die  weeksdagdienste 
gebmik,  en  dit  bestaan  uit  skriflesings  en  psalms,  eintlik 
beurtpsalms  wat  óf  saam  opgesê  óf  gesing  word,  met  ’n 
keervers  tussenin  wat  herhaal  word  en  die  hooftema  van  die 
psalm  bevat.  Omdat  dit  saam  opgesê  word,  het  ’n  mens 
natuurlik  ’n  weergawe  van  die  psalm  nodig  wat  ’n  besliste 
ritme  het.  Nie  noodwendig  ’n  vaste  metmm  soos  in  ’n  gesang 
nie,  maar  iets  wat  ritmies  voortvloei.  Die  drie  bestaande 
Afrikaanse  vertalings  van  die  psalms  hét  net  eenvoudig  nie 
daardie  eienskap  nie.  Hulle  is  min  of  meer  prosavertalings  van 
die  psalms.  Die  behoefte  het  daarom  ontstaan  aan  hierdie  soort 
van  poëtiese  weergawe  van  die  psalms  in  Afrikaans,  wat  in  die 
liturgiese  boeke  opgeneem  kon  word.  En  dit  is  wat  aanleiding 
gegee  het  tot  die  vertaling  waaraan  ek  gewerk  het. 

Hulle  is  nou  ook  besig  om  in  Afrikaans  die  amptelike  boek 
yan  die  aand-  en  oggendgebed,  of  sal  ons  maar  sê  die 
sogenaamde  koorgebed,  uit  te  gee.  "Koorgebed"  is  eintlik  nie 


’n  goeie  woord  nie,  maar  dit  is  die  woord  wat  algemeen  in 
Afrikaans  gebmik  word.  Dit  is  die  boek  wat  die  vyf  dienste, 
bo  en  behalwe  die  misoffer,  bevat  wat  ons  amptelik  elke  dag 
gebmik.  Dit  is  verpligtend  vir  priesters  en  kloosterlinge,  maar 
daar  is  wel  gewone  lidmate  wat  dit  ook  gebmik,  en  soms  word 
dit  ook  vir  eredienste  in  gemeentes  gebmik.  Hierdie  vyf 
dienste,  wat  ons  daagliks  opsê,  bestaan  hoofsaaklik  uit  psalms, 
sodat  ons  in  die  loop  van  die  maand  die  hele  psalmboek 
deurwerk  saam  met  ander  lofsange  uit  die  Ou  en  Nuwe 
Testament  wat  daarby  gevoeg  word.  Tot  nou  toe  het  ons  nie 
so  iets  in  Afrikaans  gehad  nie.  Hulle  is  nou  besig  om  daaraan 
te  werk,  en  hulle  gebmik  ook  my  psalmvertaling  daarvoor. 
Die  psalmvertaling  sal  dus  ook  in  die  Leksionarium  van  die 
misoffer  en  die  amptelike  gebedeboeke  van  die  Kerk  verskyn. 
Marais:  Die  werk  aan  die  psalms  self,  hoe  lank  het  dit  u 
geneem? 

Hinwood:  Omtrent  twee  jaar,  nie  aanmekaar  nie,  maar 
ingeprop  waar  ek  ’n  oop  tydjie  kon  kry. 

Marais:  U was  in  ’n  unieke  posisie  dat  u digterlike  talent  kon 
kombineer  met  ander  hoedanighede. 

Hinwood:  Ja  miskien,  wie  weet,  was  die  feit  dat  ek  by  die 
poësie  betrokke  was  die  werk  van  die  Voorsienigheid,  die 
voorbereiding  vir  hierdie  psalmvertaling.  Ek  weet  nie,  maar 
soms  dink  ek  wel  so. 

Marais:  Het  u al  150  psalms  verwerk? 

Hinwood:  Ja,  plus  omtrent  nog  25  ander  tekste,  lofsange  of 
psalms,  as  u dit  so  wil  noem,  wat  op  ander  plekke  in  die 
Bybel  verskyn. 

Marais:  Hoe  ’n  taal  het  u Afrikaans  gevind  om  hierdie  werk 
in  te  doen? 

Hinwood:  Oor  die  algemeen  was  dit  vir  my  baie  bevredigend. 
Wat  ek  graag  wou  doen,  was  om  iets  van  die  digterlikheid  van 
die  psalm  temg  te  wen,  en  daarvoor  dink  ek  is  Afrikaans  baie 
geskik,  want  vir  my  is  dit  ’n  baie  digterlike  taal.  Dit  het  ’n 
fantastiese  klankpatroon  en  ritmiese  patroon,  maar  die  een 
ding  wat  my  vreeslik  gehinder  het,  was  die  dubbele  ontkenning 
en  die  "het"  wat  soms  aan  die  einde  van  ’n  sin  moet  kom. 
Want  die  ritmiese  patroon  waarin  ek  moes  werk,  het  nie 
voorsiening  gemaak  vir  meer  as  een  daling  aan  die  einde  van 
’n  reël  nie.  En  met  die  groot  aantal  Afrikaanse  woorde  wat 
met  ’n  daling  eindig,  plus  dubbele  ontkenning  of  soms  die 
"het"  aan  die  einde  van  die  woord,  moes  ek  dikwels  ure  lank 
sit  en  ’n  reël  oor  en  oor  deurdink  en  omdraai  en  bewerk 
voordat  ek  die  regte  betekenis  van  die  reël  of  die  vers  kon  kry 
saam  met  een  daling  aan  die  einde  van  die  reël.  Ek  dink  soms 
eintlik  was  dit  ’n  wins,  want  dit  het  my  gedwing  om  skeppend 
te  werk  te  gaan,  en  om  ’n  ding  soms  ’n  bietjie  anders  as  die 
reguit  vertaling  om  te  gooi  en  daardeur  dikwels  by  ’n  sterker 
uitdmkking  uit  te  kom. 

Marais:  In  watter  mate  het  u die  gewone  lidmate,  vir  wie  u 
hierdie  werk  in  die  eerste  instansie  ondemeem  het,  in  gedagte 
gehou  en  hulle  taal  in  aanmerking  geneem?  Die  taal  wat 
vandag  gebmik  word? 

Hinwood:  Wel,  in  die  eerste  instansie  het  ek  staat  gemaak  op 
my  eie  karige  kennis  van  Afrikaans.  In  die-tweede  instansie 
het  ek  my  medewerkers  gehad  wat  my  ook  gehelp  het  om  op 
die  spoor  te  bly.  Ten  derde  is  die  hele  teks  van  voor  tot  agter 
deur  ds.  Danie  du  Toit  deurgewerk  om  seker  te  maak  dat  dit 
sal  pas  by  die  taalgebmik  van  die  Afrikaanse  kerkganger.  En 
dan  het  ek  ook  een  van  ons  bmin  studente,  Enrico  Parry  van 
die  Bisdom  van  Oudtshoom,  daarby  betrek  sodat  hy  dit  ook 
deurgaan  en  enige  uitdmkkings  of  woorde  uitwys  wat  nie  in 

die  woordeskat  van  sy  mense  bestaan  nie,  of  voorstelle  kon 
maak  hoe  iets  gestel  kan  word  sodat  dit  vir  hulle  toegankliker 
sal  wees.  Deur  hierdie  verskillende  metodes  te  volg,  het  ek 
wel  probeer  om  by  ’n  taal  uit  te  kom  wat  vir  gewone  lidmate 
toeganklik  sal  wees. 

Marais:  Het  u van  die  tekste  al  in  ’n  gemeente  getoets? 
Hinwood:  Ek  het  dit  nie  persoonlik  gedoen  nie,  maar  die 
psalms  is  wel  getoets.  Ek  het  al  gepraat  van  die  Leksionarium\ 
dit  sal  in  twee  dele  verskyn.  Die  skriflesings  vir  Sondag  in  een 
band  en  die  skriflesings  vir  weeksdae  in  ’n  tweede  band.  Die 
Leksionarium  vir  die  Sondag  het  verlede  jaar  verskyn,  met  die 
psalmtekste  daarin.  Dit  is  al  die  afgelope  jaar  in  die  gemeentes 
in  gebruik  en  tot  nou  toe  was  die  kommentaar  baie  gunstig. 
Mense  vind  die  psalms  verstaanbaar  en  maklik  leesbaar  en 
sêbaar.  Ek  het  eintlik  tot  nou  toe  geen  negatiewe  kommentaar 
van  die  mense  wat  dit  wel  gebruik  het,  ontvang  nie. 

Marais:  Hoe  groot  is  die  oplaag  van  die  Psalms  en 
lofgesangel 

Hinwood:  Die  eerste  oplaag  is  4 000.  Met  die  vooruitsig  dat 
daar  ’n  herdruk  of  twee  sal  wees. 

Marais:  Op  watter  manier  word  die  bundel  versprei? 
Hinwood:  Ons  probeer  om  direk  met  gemeentes  in  die 
Katolieke  én  ander  kerke  te  skakel  om  ’n  voorraad  aan  te  koop 
en  aan  hulle  gemeentelede  te  verkoop.  U weet,  een  van  die 
probleme  met  boeke  is  om  hulle  te  bring  na  die  mense  wat 
hulle  graag  wil  hê.  En  boekwinkels  is  dikwels  ’n  bietjie  ver 
van  die  gewone  mens  wat  Sondag  kerk  toe  kom. 

Marais:  Is  daar  probeer  om  die  publikasie  so  goedkoop 
moontlik  beskikbaar  te  stel? 

Hinwood:  Ek  het  uit  die  staanspoor  gesê  dit  moet  ’n  goedkoop 
publikasie  wees  en  iets  wat  mense  maklik  kan  hanteer.  Dit  is 
in  klein  formaat  uitgegee:  die  bladsygrootte  is  ’n  kwart  A4,  en 
dit  is  in  slapband.  My  gedagte  was  dat  dit  in  klein  formaat 
moes  verskyn,  sodat  mense  dit  maklik  as  ’n  gebedeboek  in  ’n 
baadjiesak  of  ’n  handsak  kan  ronddra  om  dit  vir  hulle 
daaglikse  gebede  te  gebruik. 

Marais:  Met  die  Afrikaanse  weergawe  van  die  Psalms  en 
lofgesange  wat  nou  bekendgestel  is,  sal  daar  seker  vergely- 
kings  tussen  u en  Totius  getref  word.  Daar  word  vertel  dat 
Totius  besondere  probleme  ondervind  het  met  sy  pstdmberym- 
ings  en  dat  dit  die  werk  is  wat  hom  as  mens  gesloop  het.  Het 
u dieselfde  soort  ervaring  gehad? 


Hinwood:  Ek  weet  nie  of  ek  so  ver  sou  gaan  om  dit  te  sê  nie. 
Dit  was  inderdaad  ’n  interessante  ervaring  en  ek  is  nie  eintlik 
spyt  dat  ek  bloed  en  sweet  daar  ingesit  het  om  dit  klaar  te  kry 
nie. 

Marais:  Die  drie  Afrikaanse  susterskerke  is  ook  tans  besig  om 
die  psalms  te  herdig.  In  watter  mate  is  daar  ooreenkomste  en 
verskille  met  wat  u gedoen  het? 

Hinwood:  Ek  dink  hulle  is  besig  met  iets  anders:  met  ’n  nuwe 
weergawe  van  die  berymde  psalms,  met  ander  woorde  psalms 
met  ’n  baie  streng  metriese  patroon,  wat  op  die  maat  van  ’n 
gewone  gesangtoonsetting  gesing  kan  word.  Die  ritme  waar- 
mee  ek  gewerk  het,  is  ’n  vrye  ritme,  en  die  tipe  toonsetting 
wat  ons  gebruik,  neig  meer  in  die  rigting  van  ’n  kantus 
("chant").  Daar  is  musiek  spesiaal  daarvoor  gekomponeer  en, 
soos  ek  gesê  het,  word  die  psalms  óf  saam  gesing  óf  saam 
opgesê.  Maar  nog  ’n  rede  waarom  ek  nie  probeer  het  om  die 
psalms  te  laat  rym  nie,  is  omdat  dit  ook  nie  in  die  oorspronk- 
like  taal  rym  nie.  Ek  het  persoonlik  ook  nie  ’n  behoefte  aan 
berymde  psalms  nie. 

Maraís:  Het  u,  terwyl  u daaraan  gewerk  het,  van  tyd  tot  tyd 
ook  die  psalms  hardop  opgesê  om  te  hoor  hoe  dit  klink? 
Hinwood:  Dit  was  nie  vir  my  nodig  nie,  want  as  ek  iets  skryf, 
hoor  ek  dit  onmiddellik.  Ek  skryf  in  ’n  groot  mate  met  my. 
ore. 

Marais:  Baie  sterk  ingestel  op  die  klank,  dus. 

Hinwood:  Ja,  daarom  was  dit  nie  eintlik  vir  my  ’n  behoefte 
om  dit  opgesê  te  hoor  nie,  maar  met  die  proeflees  van  die 
psalms  het  ek  soms  iemand  gekry  om  dit  hardop  te  lees  sodat 
ek  die  gedrukte  teks  kon  kontroleer,  en  dan  het  dit  vir  my  baie 
mooi  geklink.  By  die  enkele  plekke  waar  ek  ontevrede  was 
met  die  klank  het  ek  ’n  aantekening  gemaak  en  later  terugge- 
gaan  en  weer  ’n  bietjie  daama  gekyk. 

Marais:  U is  ’n  mens  wat  al  ’n  groot  verskeidenheid  publika- 
sies  die  lig  laat  sien  het.  Is  hierdie  vir  u ’n  besondere 
publikasie? 

Hinwood:  Ja,  beslis.  Ek  dink  dis  vir  my  die  kroon  op  my 
letterkundige  werk  tot  nou  toe.  Ek  weet  nie  wat  die  toekoms 
inhou  nie,  maar  ek  dink  dis  die  grootste  en  waardevolste 
poging  wat  ek  tot  nou  toe  aangewend  het. 

* ’n  Verkorie  weergawe  van  hierdie  onderhoud  het  in  Afri- 
kaans  Vandag  1(3),  November  1993  verskyn. 


JOHANN  LODEWYK  MARAIS 

Die  literêre  onomastiek  as  leesstrategie,  met  verwysing  na  die 
naamgebruik  in  Eugëne  N.  Marais  se  "Klein  Riet-alleen-in- 
die-Roerkuil  "* 


1 

Die  onomastiek  is  ’n  dissipline  wat  wye  toepassingsmoontlik- 
hede  het.  Een  van  die  talle  toepassingsmoontlikhede,  naamlik 
die  beoefening  van  literêre  onomastiek,  het  tot  dusver  betreklik 
min  aandag  in  die  Afrikaanse  letterkunde  gekry.  In  teenstelling 


hiermee  word  daar  jaarliks  talle  studies  oor  die  literêre 
onomastiek  in  Europa  en  die  Verenigde  State  van,  Amerika 
gepubliseer:  dermate  dat  dit  die  publikasie  van  ’n  spesialis- 
tydskrif  soos  Literary  Onomastic  Studies  kan  onderhou. 

Literêr-onomastieke  studies  in  Afrikaans  kan  by  wyse  van 

spreke  op  die  vingers  van  een  hand  getel  word.  Die  vroegste 
Afrikaanse  artikel  wat  op  die  literêre  onomastiek  betrekking 
het,  is  na  my  wete  J.P.J.  van  Rensburg  se  studie  "Die 
towerspel  van  plekname  in  die  Ilias"  (1960).  Dit  handel 
hoofsaaklik  oor  die  sogenaamde  "Lys  van  skepe"  in  die 
Tweede  Boek  van  die  Ilias,  maar  Van  Rensburg  verwys  ook 
na  twee  gedigte  van  C.  Louis  Leipoldt  en  D.J.  Opperman 
onderskeidelik.  Meer  onlangs  het  daar  van  Charles  Malan  ’n 
artikel  (1982)  oor  die  gebruik  van  eiename  in  die  romans  van 
Etienne  Leroux  en  van  S.J.  Neethling  ’n  artikel  (1986)  oor  die 
gebruik  van  eiename  in  Elsa  Joubert  se  roman  Die  swerfjare 
van  Poppie  Nongena  (1978)  verskyn.  Malan  toon  aan  dat 
Leroux  "naamgewing  tot  ’n  indrukwekkende  struktuurfaktor 
verfyn  het  en  watter  kemrol  dit  in  sy  oeuvre  speel"  (1982:  6), 
maar  dat  plekname  daarenteen  "betreklik  skaars  by  Leroux"  is 
(1982:  13).  Neethling  beweer  dat  Joubert  in  haar  genoemde 
roman  nie  heeltemal  so  kreatief  as  Leroux  met  eiename 
omgaan  nie,  maar  dat  haar  keuse  van  eiename  funksioneel  is 
en  "by(dra)  tot  die  geslaagdheid  van  die  werk"  (1986:  218). 
Hy  dui  aan  dat  plekname  wel  belangrik  is  in  die  spesifieke 
roman,  maar  gaan  nie  daarop  in  nie  (86:  219).  In  Nomina 
Africana,  die  mondstuk  van  die  Naamkundevereniging  van 
Suider-Afrika,  het  ook  ’n  artikel  van  Louise  Viljoen  oor 
"Naamgewing  in  Etieime  van  Heerden  se  Toorberg  verskyn" 
(1991). 

Literêre  onomastiek  is  waarskynlik  vanweë  sy  onbekend- 
heid  tot  dusver  selde  in  Afrikaans  bestudeer  of  beoefen. 
Vroeëre  literatuuropvattings  het  weggeskram  van  ’n  ondersoek 
na  die  verhouding  tussen  die  tekswerklikheid  en  die 
buitetekstuele  werklikheid.  Ofskoon  dit  vandag  nie  meer  die 
geval  is  nie  geniet  literêre  onomastiek  as  invalshoek  by  die 
bestudering  van  ’n  teks  selde  indien  ooit  aandag  by  die  oplei- 
ding  van  studente  in  die  letterkunde.  Grace  Alvarez-Altman 
(1981)  wys  daarop  dat  die  literêr-onomastieke  bestudering  van 
name  in  die  volgende  kategorieë  kan  geskied:  12  verskillende 
naamfamilies,  6 verskillende  naamgewingstegnieke  en  3 ver- 
skillende  tipologieë  (funksies).  Die  moontlikhede  is  dus  legio 
en  verdien  ondersoek.  Literêr-onomastieke  ondersoeke  sou 
myns  insiens  met  vrug  ondemeem  kon  word  in  die  werk  van 
veral  Etienne  Leroux,  Opperman,  Breyten  Breytenbach  en 
Eben  Venter  (Ig.  spesifiek  t.o.v.  Foxtrot  van  die  vleiseters, 
1993).  Aangesien  mimte  en  karakterisering  belangrike 
elemente  in  die  prosa  en  die  drama  is  en  albei  naamgewing 
behels,  sou  naamkundige  studies  (birme  Alvarez-Altman  se 
raamwerk)  oor  feitlik  enige  skrywer  se  werk  ondemeem  kon 
word.  Dit  behels  vanselfsprekend  nie  bloot  die  lysting  van 
name  nie,  maar  ’n  ondersoek  na  die  betekenisvlakke  van 
name. 

2 

Hierdie  artikel  het  ten  doel  om  inleidend  aan  te  toon  watter 
winste  ’n  wetenskaplik-verantwoorde  bestudering  van  plek-  en 
persoonsname  in  die  letterkunde  kan  hê.  My  keuse  van  ’n  teks 
het  op  Eugêne  N.  Marais  se  verhaal  "Klein  Riet-alleen-in-die- 
Roerkuil",  die  eerste  van  sy  vier  hoogaangeskrewe  Dwaal- 
stories,  geval.  Die  Dwaalstories  het  ontstaan  of  is  opgeteken 
tydens  sy  sporadiese  verblyf  van  1907  tot  1917  op  die  Van 
Rooyens  se  plaas  Rietfontein  in  die  Waterberg.  Hier  het  hy 
onder  meer  ’n  belangwekkende  studie  oor  die  gedrag  van  ape,' 
bobbejane,  termiete  en  slange  gemaak  en  as  "wonderdokter" 
en  vrederegter  opgetree.  Marais  se  verblyf  in  die  Waterberg 
was  een  van  die  gelukkigste  tydperke  in  sy  gekwelde  bestaan 


en  talle  Waterbergse  plekname  kom  by  herhaling  in  sy  oeuvre 
voor:  die  Waterberg,  die  dorpe  Nylstroom  en  Naboomspmit, 
die  Palalarivier,  die  plase  Rietfontein  en  Doomhoek,  enso- 
voorts. 

Die  Dwaalstories  behels  vier  kort  verhale  (vertellings), 
waarin  liedjies  en  gedigte  ook  voorkom,  in  die  tradisie  van  die 
San-storie,  en  is  tussen  Mei  en  Augustus  1921  ïnDie  Boere- 
vrou  gepubliseer.  In  1927  word  dit  in  die  bundel  Dwaalstories 
en  ander  vertellings  opgeneem  (Kaimemeyer,  1984:  235).  Dit 
word  as  ’n  hoogtepunt  in  Marais  se  oeuvre  en  as  een  van  die 
hoogtepunte  in  die  Afrikaanse  letterkunde  beskou. 

In  die  "Inleiding"  tot  die  1927-uitgawe  beweer  Marais  dat 
die  Dwaalstories  opgetekende  vertellings  is  van  ou  Hendrik, 
’n  meer  as  honderd  jaar  oue  San  wat  op  die  plaas  gewoon  het 
en  van  wie  daar  ’n  penskets  deur  Erich  Mayer  bestaan.  Oor 
Marais  se  "outeursaandeel"  in  die  Dwaalstories  bestaan  daar 
meningsverskil,  soos  later  aangetoon  sal  word. 

"Klein  Riet-alleen-in-die-Roerkuil"  handel  oor  die  opdrag 
wat  klein  Riet-alleen  van  die  kaptein  van  die  stam  ontvang  om 
’n  boodskap  oor  ’n  "groot  gevaar"  wat  die  stam  bedreig  aan 
ene  Rooi  Joggom  oor  te  dra.  Hy  word  gewaarsku  dat  sy  lyf 
"so  styf  (...)  as  die  snaar  van  die  groot  ramkie"  gespan  sal 
word  indien  hy  in  sy  opdrag  misluk.  Op  pad  na  Rooi  Joggom 
word  Riet-alleen  drie  maal  deur  die  towenares  Nagali  se 
verteenwoordigers  mislei.  Hulle  dwing  hom  van  koers  af  totdat 
hy  aan  die  slot  temg  is  by  die  plek  waar  sy  reis  begin  het  en 
hy,  omdat  hy  in  die  uitvoering  van  sy  opdrag  misluk  het,  deur 
sy  eie  mense  doodgemaak  word. 

Marais  beweer  in  sy  reeds  genoemde  Inleiding  tot  die  1927- 
uitgawe  van  die  Dwaalstories:  "Ek  erken  tot  my  spyt  dat  daar 

baie  verlore  is  (van  die  dwaalstories  soos  deur  ou  Hendrik 
vertel  - JLM).  Die  eienaardige  Afrikaans-Boesman-woorde  en 
uitdmkkings  is  my  meestal  ontgaan,  en  die  gepaste  gebare, 
natuurlike  namakings  en  uitdmkkings  kan  in  geskrif  nie 
weergegee  word  nie"  (Marais,  1969:  6).  ’n  Mens  sou  dus  kon 
aanvaar  dat  die  San/Nama/Khoi-name  wat  in  die  dwaal-stories 
voorkom,  waarskynlik  net  so  in  ou  Hendrik  se  vertellings 
voorgekom  het.  Dat  verafrikaanste  name  gebmik  is  waar 
Marais  moontlik  die  oorspronklike  vergeet  het  (kyk  sy 
"Inleiding"),  lyk  op  die  oog  af  na  ’n  waarskynlikheid. 
Wanneer  die  keuse  van  name  egter  indringender  bestudeer 

word,  kom  ’n  interessante  verskynsel  aan  die  lig:  die  San- 
persoonsname  hou  almal  met  die  bose  magte  ("bedreiging")  in 
die  verhaal  verband,  en  die  verafrikaanste  persoonsname  met 
die  stamlede  ("uitgelewerdes").  Skematies  kan  dit  soos  volg 
voorgestel  word  (in  volgorde  van  voorkoms): 


San-persoonsname  Verafrikaanste 

persoonsname 

■ Heitsi-eibib  (die  oupa)  ■ Riet-alleen- 

in-die-Roerkuil 

■ Nagali  (die  towenares)  ■ Klipdas-Eenoog 

■ ’n  Skraal/vaal  Boesmanmeidjie  ■ Rooi  Joggom 

(die  warrelwind) 

■ ’n  (Vaal)  Boesman  (Nagali  se 
oribietjie) 

■ Nagali  se  Narrakierie 

■ Die  krokodil 

Plekname 

Gamniadoekies 
Jakkalsdraai 
Moetmekaar  se  drif 

Betekenis  en  funksie  van  die  persoons-  en  plekname 

A.  Persoonsname 

Riet-alleen-in-die-Roerkuil 

Hierdie  naam,  met  die  byvoeging  van  die  attributiewe  byvoeg- 
like  naamwoord  "Klein",  verteenwoordig  die  titel  van  die 
eerste  dwaalstorie.  Dit  dui  gevolglik  reeds  die  hoofkarakter  in 
die  storie  aan.  Wat  onmiddellik  opval,  is  die  feit  dat  dit  ’n 
saamgestelde  naam  is  waarvan  die  verskillende  dele  (om  voor 
die  hand  liggende  redes)  met  koppeltekens  verbind  word. 
Volgens  Alvarez-Altman  se  tipologie  is  dit  verteenwoordigend 
van  die  chimeriese  naamkategorie.  Soortgelyke  koppelteken- 
persoonsname  kom  voor  in  J.C.  Steyn  se  gedig  "Spooroorweg- 
ramp  by  Henley-on-Klip"  uit  die  bundel  Die  grammatika  van 
liefliê  (1975:  33-34)  en  in  T.T.  Cloete  se  gedig  "Harba  lori  fa" 
uit  die  bundel  Angelliera  (1980:  11;  bespreek  in  Spies,  1983: 
208-210  en  Marais,  1984:  14-15).  Die  neiam  kan  ook  in  die 
paranomasiese  klas  val  op  grond  van  die  feit  dat  dit  ’n  frase  is 
wat  as  naam  gebruik  word. 

Wat  interessant  is  ten  opsigte  van  die  voorkoms  van  die 
naam  "Riet-alleen-in-die-Roerkuil " , is  die  verskillende  variante 
daarvan  wat  deur  die  verteller  gebruik  word  en  die  logika 
daaragter.  Die  naam  word  al  korter  namate  die  gevaar 
toeneem  waarin  Riet-alleen  verkeer.  Wanneer  die  gevaar 
dreig,  word  hy  "Riet-alleen"  genoem  en  wanneer  die  gevaar 
op  sy  grootste  is,  bloot  "Riet".  Die  volle  naam,  "Riet-alleen- 
in-die-RoerkuiI" , word  (afgesien  van  die  titel)  slegs  gebruik 
wanneer  daar  vir  die  heel  eerste  en  vir  die  heel  laaste  keer  na 
die  "geel  Boesmantjie"  verwys  word  en  het  onderskeidelik 
betrekking  op  sy  naamgewing  na  geboorte  en  op  sy  dood.  (Vir 
die  volledige  paradigma  t.o.v.  die  naamgebruik,  kyk  Cloete  in 
Steenberg  en  Du  Plessis,  1992.) 

Die  naam  Riet-alleen-in-die-Roerkuil  blyk  boonop  by 
nabetragting  profeties  te  gewees  het  van  die  klein  mannetjie  se 
lewensloop.  Die  eerste  deel  van  die  samestelling,  "Riet- 
alleen",  dui  op  sy  uitgelewerdheid  (dink  aan  die  uitdrukking 
"stoksielalleen")  en  roep  moontlik  ook  sy  vrees  op  as  ’n  mens 
die  idioom  "hy  bewe  soos  ’n  riet"  in  gedagte  hou.  Die  tweede 
deel  van  die  saamgestelde  naam  bevat  ’n  plekaanduiding  en  die 
"Roerkuil"  dui  binne  Marais  se  oeuvre  op  die  plek  van  gevaar 
en  selfs  dood  (dink  bv.  aan  "Diep  rivier"  en  "Mabalêl").  Sy 
naam  voorspel  dus  in  werklikheid  sy  ondergang. 

Heitsi-eibib 

Riet-alleen-in-die-Roerkuil  se  naam  is  deur  sy  oupa,,  Heitsi- 
eibib  (sy  "ta  se  ta"),  gegee  toe  hy  nog  baie  klein  was.  Wan- 
neer  die  groot  gevaar  dreig,  word  daar  deur  Heitsi-eibib 
kajuitraad  belê,  en  by  Riet-alleen  se  vertrek  op  sy  sending 
word  hy  deur  sy  oupa  teen  Nagtdi  gewaarsku  en  gedreig:  "As 
jy  verkeerd  maak,  word  jou  lyf  so  styï  gespan  as  die  snaar  van 
die  groot  ramkie!"  (p.  8).  Wanneer  Riet-alleen  onverrigter 
sake  terugkeer,  is  dit  sy  eie  oupa  wat  hom  aan  die  linkerbeen 
gryp  en  hom  doodmaak.  Die  optrede  skyn  nie  te  rym  met  dit 


wat  ’n  mens  van  ’n  oupa  verwag  nie.  Kyk  ’n  mens  na  die 
naamsimboliek,  lyk  die  prentjie  egter  onmiddellik  anders: 
Heitsi-eibib  beteken  "duiwel",  ofskoon  dit  ook  "God"  kan 
beteken  (Nienaber,  1963:  257).  Dit  is  volkome  in  ooreen- 
stemming  met  die  verhaalgebeure:  vanuit  die  mees  onverwagte 
oord  slaan  die  gevaar  - in  die  gestalte  van  sy  eie  oupa  - op 
Riet-alleen  toe.  Die  ou  man  se  "voorkennis"  by  die  keuse  van 
’n  naam  vir  sy  kleinseun  is  ook  nou  nie  meer  verrassend  nie. 
Die  naam  "Heitsi-eibib"  val  waarskynlik  in  die  diaktiniese  klas 
op  grond  van  die  feit  dat  dit  ’n  karaktereienskap  aandui. 

Nagali 

Daar  word  in  die  verhaal  teen  Nagali  se  "sterk  toorgoed"  (p. 
8)  gewaarsku  en  die  afleiding  kan  gemaak  word  dat  sy  ’n 
towenares  is.  Sy  tree  nooit  fisies  in  die  verhaal  op  nie,  maar 
word  deur  drie  verteenwoordigers  verteenwoordig.  Dit  is 
ironies  dat  Riet-alleen  teen  haar  gewaarsku  word,  maar  dat  sy 
haar  krokodil  stuur  om  hom  te  help  wanneer  hy  gevaar  loop 
om  in  die  maalgat  te  beland.  Ofskoon  Riet-alleen  teen  haar 
gewaarsku  word  en  hy  haar  klaarblyklik  vrees,  is  sy  nie  die 
bose  mag  wat  hom  doodmaak  nie  (kyk  volgende  inskrywing). 
Ek  kon  die  betekenis  van  die  naam  nie  vasstel  nie  en  gevolglik 
kan  die  kategorie  waarin  hy  val  waarskynlik  nie  bepaal  word 
nie. 

Die  Narrakierie  en  Nagali  se  ander  verteenwoordigers 

Die  Narrakierie  is  die  derde  van  Nagali  se  "verteenwoor- 
digers"  met  wie  Riet-alleen  te  make  kry  en  die  enigste  een  met 
’n  naam. 

Albei  sarnestellende  dele  van  die  naam  "Narrakierie"  word 
deur  Nienaber  en  Raper  verklaar.  Ten  opsigte  van  "Nara(p)" 
word  die  volgende  inligting  verstrek: 

"C  I narap,  C | nara,  to  sit  and  watch,  means  peacemaking. 

The  ‘Chief  gave  up  his  rights  and  retired  to  this  place  to  sit 
and  watch,  or  wait  and  see,  what  would  happen’  ..." 
(Nienaber&  Raper,  1977:  861).  (...)  NARAP  is  dan  die  "Plek 
(-b)  van  sit  en  kyk  (!n/hara-)"  (Nienaber  en  Raper,  1977: 
862). 

"Kiriis"  word  soos  volg  verklaar: 

Nama  4=  kiri  = "ausgleiten"  (Kr.-R.  1969  NW  237),  d.w.s. 
gly  op  die  gladde  bodem,  "Glyerige  Plek"  (Nienaber  en 
Raper,  1977:  715). 

Die  betekenis  van  bogenoemde  twee  samestellende  dele  van 
die  persoonsnaam  "Narrakierie"  verteenwoordig  presies  dit 
wat  met  Riet-alleen  gebeur:  hy  kom  op  die  wal  van 
Moetmekaar  se  drif  aan  en  sien  dat  die  water  swart  van 
onstuimigheid  is.  Dit  is  dus  ongetwyfeld  ’n  gevaarlike, 
glyerige  plek  (kiri).  Op  die  oorkantste  wal  sit  die  Narrakierie 
en  hou  Riet-alleen  dop  om  te  sien  wat  gebeur  (nara).  Die 
betekenis  van  "nara"  as  vredesluiting  kom  ook  na  vore 
wanneer  Nagali  se  krokodil  Riet-alleen  uit  die  water  red.  Die 
rede  waarom  Nagali  hom  nie  laat  sterf  nie  is  waarskynlik 
omdat  sy  hom  nie  as  opgewasse  beskou  vir  die  taak  wat  hom 
opgelê  is  nie  (kyk  ook  Cloete  in  Steenberg  en  Du  Plessis, 
1992:  92).  Sy  meet  slegs  kragte  met  haar  eie  portuur. 

Die  naam  Narrakierie  val  op  grond  van  die  presiese  aan- 
sluiting  by  die  oorspronklike  taal  in  die  klas  etimologiese 

benaminge. 

Die  ander  twee  verteenwoordigers  word  bloot  as  ’n  "skraal 
Boesmanmeidjie"  en  ’n  "vaal  Boesman"  beskryf,  waar  vaal  die 
vermoë  aandui  om  vinnig  te  kan  hardloop  - iets  wat  Riet-alleen 
ook  goed  kan  doen.  Daar  word  na  die  "vaal  Boesman"  verwys 
as  "Nagali  se  oribietjie".  Dit  is  interessant  om  daarop  te  let  dat 
"oribi"  of,  soos  hy  wetenskaplik  bekend  staan,  Ourebia  ourebi 
(Smithers,  1983:  638),  ’n  leenwoord  uit  Nama  is  (Nienaber, 
1963:  409-410).  Die  feit  dat  hierdie  twee  verteenwoordigers 
van  Nagali  nie  by  ’n  spesifieke  persoonsnaam  genoem  word 
nie  is  ’n  voorbeeld  van  anonimiese  verwysing. 

Klipdas-Eenoog 

Toe  die  "groot  gevaar"  by  Gammadoekies  gekom  het,  het 
Heitsi-eibib  "selfs  ou  Klipdas-Eenoog  laat  haal  om  te  kom  by 
sit"  (p.  8)  in  die  kajuitraad.  Hy  gee  Riet-alleen  opdrag  om  die 
boodskap  na  Rooi  Joggom  te  neem.  Die  naam  "Klipdas- 
Eenoog"  is  ’n  koppeltekensamestelling  van  "Klipdas"  en  "Een- 
oog".  Die  twee  samestellende  dele  van  die  naam  het  ’n 
beskrywende  funksie.  Die  gebruik  om  dierename  aan  mense  te 
gee,  is  betreklik  algemeen  by  die  San.  Du  Randt  beskou 
"Klipdas"  as  ’n  aanduiding  dat  hierdie  persoon  ’n  uitgewekene 
is  (1965:  75).  Volgens  Reay  H.N.  Smithers  is  klipdassies  egter 
groepdiere  wat  besonder  aanpasbaar  is  wat  klipperige  habitat 
betref  (1983:  543).  Myns  insiens  kan  die  benaming  "Klipdas" 
net  sowel  op  ’n  gedrags-  of  karaktereienskap  dui,  soos  om 
graag  in  die  son  te  sit.  Die  "Eenoog"-gedeelte  van  die  naam 
kan  dui  op  fisieke  en/of  geestelike  eenogigheid.  Dit  is  Klipdas- 
Eenoog  wat  besluit  dat  Riet-alleen  die  boodskap  moet  dra  en 
later  word  daar  deur  die  Narrakierie  geïmpliseer  dat  die 
opdrag  bo  Riet-alleen  se  vuurmaakplek  is.  Dit  dui  waarskynlik 
op  kortsigtigheid  aan  die  kant  van  Klipdas-Eenoog. 

As  koppeltekennaam  val  "Klipdas-Eenoog"  in  die  chime- 
riese  klas  en  as  aanduiding  van  karaktereienskap  is  dit 
diaktinies. 

Rooi  Joggom 

"Rooi  Joggom"  is  die  persoon  aan  wie  Riet-alleen  die 
boodskap  moet  oordra.  Daar  word  in  die  eerste  sin  van  die 
verhaal  na  Riet-alleen  verwys  as  die  "geel  Boesmantjie".  Daar 
was  verskillende  benamings  vir  die  Boesmans  aan  die  Kaap. 
Daar  is  onder  meer  onderskei  tussen  "geel  Boesmans",  wat 
ook  bekend  was  as  "Chinese  Boesmans/Hottentotte"  en  "rooi 
Boesmans".  Beutler  het  ook  die  naam  "Dgauas"  vir  die 
"Chinese  Boesmans"  opgeteken.  Nienaber  verklaar  dit  soos 
volg: 

Maar  Beutler  het  gelyk  gehad,  net  soos  ook  Cloete  hier. 
D’Gauas  is  by  Beutler  die  spelling  van  lAwa-n  vir  "Rooies", 
en  nou  blyk  by  Cloete  dat  die  koloniste  hierdie  Chinese 
Boesmans  inderdaad  ook  "Rooje  Bosjesmans"  genoem het.  Die 
woord  Chinese  slaan  wel  op  die  sterk  geel  huidkleur  wat  van 
’n  Chinees  kenmerkend  is,  maar  hierdie  "geel"  sal  wel  ook  ’n 
inslag  van  "rooi"  kon  vertoon  het,  altans  by  sommiges 
(Nienaber,  1989:  212). 

Ofskoon  die  sogenaamde  "geel  of  Chinese  Boesmans"  en  die 
"Rooje  Bosjesmans"  nie  twee  verskillende  stcunme  of  rassc 
was  nie,  laat  hierdie  benamings  wel  blyk  dat  sommige  "geler" 
en  ander  "rooier"  was.  Dit  is  onseker  of  dit  ’n  natuurlike 
verskynsel  is  of  die  gevolg  is  van  die  San  se  gewoonte  om 


hulleself  met  klei  in  te  smeer:  soms  geel  (oker)  en  soms  rooi 
(rooi-oker)  klei  (Nienaber,  1989:  212).  In  die  verhaal  "Klein 
Riet-alleen-in-die-Roerkuil"  word  na  sowel  "geel"  as  "rooi" 
San  verwys:  Riet-alleen  was  ’n  "geel  Boesmantjie"  en  die 
benaming  Rooi  Joggom  dui  waarskynlik  op  sy  rooier  eerder  as 
geler  velkleur.  Die  aandui  van  ’n  fisieke  eienskap  is  ’n 
naamgewingsverskynsel  wat  wyd  voorkom  (soos  in  Rooi  Jan, 
Zwarte  Piet,  Sneeuwitjie  en  Langhans).  Die  kategorie  "fisieke 
eienskap"  kom  nie  in  Alvarez-Altman  (1981)  voor  nie,  maar 
sal  waarskynlik  in  die  diaktiniese  klas  val. 

B.  Plekname 

Dit  is  opvallend  dat  daar,  in  teenstelling  met  die 
persoonsname,  geen  plekname  in  die  verhaal  voorkom  wat  in 
die  geheel  ’n  San-oorsprong  het  nie.  Die  name  skep  die  indruk 
van  tipiese  Afrikaanse  plekname. 

Gammadoekies 

Gammadoekies  is  die  naam  van  die  plek  waar  Riet-alleen  en 
sy  mense  gewoon  het.  Van  hier  af  moes  hy  die  boodskap  aan 
Rooi  Joggom  gaan  oordra  en  hier  is  hy  by  sy  terugkeer 
"stywer  (ge)span  as  die  snaar  van  die  groot  ramkie"  (p.  11). 
Moontlike  betekenisonderskeidings  van  die  eerste  deel  van  die 
naam,  naamlik  "Gamma-",  kan  volgens  Nienaber  "leeu" 
(gamma/chamma/x-kamma;  1963:  369)  of  selfs  "water" 
( II  gami;  1963:  522)  wees.  Die  tweede  samestellende  deel,  "- 
doekies",  lewer  groter  probleme.  Dit  is  waarskynlik  nie  van 
San-oorsprong  nie,  volgens  ’n  persoonlike  mededeling  van 
prof.  Nienaber. 

Mihálik  bespiegel  oor  betekenisse  en  oorspronge  van  name 
in  die  Dwaalstories  in  ’n  artikel  getiteld  "Die  lied  van  die  reën 
- ’n  Afrika-pryslied"  (1988).  Sy  probeer  ’n  verband  lê  tussen 
"Gammadoekies"  en  "grammadoelas"  (1988:  86).  Laasge- 
noemde  kan,  volgens  Boshoff  en  Nienaber,  herlei  word  tot  die 
Xhosa-  en/of  Zoeloe-woord  "in-duli"  of  "i(li)-duli",  wat 
"heuwel"  beteken  (1967:  266).  Dit  lyk  asof  Mihálik  hierdie 
verband  lê  op  grond  van  die  klankooreenkoms  tussen  die  twee 
woorde,  soos  sy  inderdaad  ook  ten  opsigte  van  ander  name  in 
die  Dwaalstories  maak  en  nie  op  grond  van  semanties- 
etimologiese  oorwegings  nie,  en  dat  sy  van  bekende  bete- 
kenisse  probeer  terugwerk  na  onbekende  betekenisse  sonder 
inagneming  van  kulturele  en  geografiese  faktore  (1988:  86). 

Jakkalsdraai 

"Jakkalsdraai"  is  ’n  tipiese  Afrikaanse  pleknaam,  wat  byvoor- 
beeld  as  pleknaam  voorkom.  Dit  kom  ook  as  vaste  uitdrukking 
in  Afrikaans  voor,  byvoorbeeld  as  "jakkalsdraaie  maak",  met 
die  betekenis  om  op  ’n  slim  en  slinkse  manier  ’n  kwessie  te 
ontduik  of  jouself  uit  die  moeilikheid  te  kry.  In  die  verhaal 
"Klein  Riet-alleen-in-die-Roerkuil"  antwoord  die  "vaal  Boes- 
man"  (Nagali  se  oribietjie)  soos  volg  op  Riet-alleen  se  vraag 
of  hy  kan  hardloop:  "Die  meide  van  Jakkalsdraai  het  my  so 
vertel"  (p.  9).  Hy  gee  nie  ’n  reguit  antwoord  op  Riet-alleen  se 
vraag  nie:  hy  gooi  dus  jakkalsdraaie.  Die  gebruik  van  die 
pleknaam  Jakkalsdraai  is  besonder  slim  biime  hierdie  konteks. 

Moetmekaar  se  drif 

"Moetmekaar  se  drif'  is  by  die  rivier  waar  die  derde  en 

beslissende  konfrontasie  met  Nagali  se  verteenwoordiger,  in 
hierdie  geval  die  Narrakierie,  plaasvind.  Die  feit  dat  hy  juis  by 
’n  drif  gekom  het  waar  hy  moet  deur,  het  dieper  betekenis 
binne  die  verhaalkonteks.  As  hy  "deur  die  drif"  kan  kom,  sal 
die  pad  voor  hom  oop  lê.  Die  hele  naam  is  ’n  genitief- 
konstruksie.  Die  "Moet"-gedeelte  van  "Moetmekaar"  kan 
moontlik  beskou  word  as  ’n  verkorting  van  "ontmoet",  en  op 
grond  van  sowel  die  verhaalkonteks  as  die  verbintenis  met 
"drif"  in  die  sin  van  "beslissing"  word  die  imperatiewe 
valensie  van  "moet"  baie  sterk  geaktiveer. 

Die  middelbergse  nek 

"En  hy  eet  die  pad  tot  by  die  middelbergse  nek"  (p.  9).  Marais 
gebruik  die  woord  "middelbergse"  hier  met  ’n  kleinletter,  as 
byvoeglike  naamwoord  (die  nek  in  die  middel  van  die  berg?). 
Die  Middelberge  as  pleknaam  kom  egter  in  minstens  twee  van 
Marais  se  verhale  voor:  "Die  huis  van  die  vier  winde"  (1984: 
474)  en  "Salas  y Gomez"  (1984:  546).  Aangesien  die  Middel- 
berge  (opgeneem  in  Du  Plessis,  1973:  58)  in  die  Waterberg- 
gebied  voorkom,  is  dit  waarskynklik  moontlik  dat  Marais  die 
pleknaam  in  gedagte  gehad  het,  maar  dit  met  ’n  kleinletter 
geskryf  het  ooreenkomstig  die  gebruik  in  (bv.)  Duits,  wat  hy 
magtig  was. 

3 

Uit  hierdie  ondersoek  van  plek-  en  persoonsname  in  "Klein 
Riet-alleen-in-die-Roerkuil" , een  van  die  mees  veelbesproke  en 
veel  bespreekte  verhale  van  Marais,  blyk  onteenseglik  dat  die 
literêr-onomastieke  leesstrategie  winste  vir  ook  die  literêre 
leser  inhou.  Die  verklarings  deur  onder  andere  Du  Randt 
(1965)  en  Mihálik  (1988)  van  plek-  en  persoonsname  in  die 
Dwaalstories  bevredig  nie,  waarskynlik  omdat  hulle  dikwels 
op  gissinge  in  plaas  van  empiries-wetenskaplike  ondersoek 
berus.  Die  literêre  onomastiek  bied  ’n  wetenskaplik-verant- 
woorde  "metode"  vir  empiriese  ondersoek,  soos  wat  daar  in 

hierdie  artikel  gepoog  is  om  aan  te  toon.  ’n  Denkfout  wat 
vroeër  gemaak  is,  is  om  nie  vanuit  die  name  te  werk  nie,  maar 
die  naamgewing  op  grond  van  Marais  se  oeuvre  en  die 
"betekenis"  van  die  verhaal  te  probeer  verklaar.  Mihálik  se 
poging  om  naamgewing  op  grond  van  klankooreenkomste  met 
ander  tale  te  probeer  verklaar,  slaag  om  aantoonbare  redes  nie. 

Oor  die  jare  heen  het  verskillende  literatore  hulle  uitgelaat 
oor  die  aandeel  van  "outa  Hendrik"  in  Marais  se  Dwaalstories . 
Marais  se  eie  bewering  dat  hy  die  verhale  weergegee  het  soos 
hy  dit  by  ou  Hendrik  gehoor  het  (vgl.  die  Inleiding),  is  oor  ’n 
lang  tyd  deur  verskillende  literatore  in  twyfel  getrek  of 
verdedig.  Die  uitsprake  openbaar  boeiende  kyke  in  die 
literatuuropvattings  van  die  skrywers  oor  die  jare  heen  en  kan 
byna  ’n  studie  op  sigself  regverdig.  Die  inligting  wat  in  hierdie 
ondersoek  na  die  persoons-  en  plekname  in  "Klein  Riet-alleen- 
in-die-Roerkuil"  na  vore  gekom  het,  naamlik  dat  name  soos 
Heitsi-eibib  en  Narrakierie  se  oorspronklike  betekenis  die 
verhaal  ondersteun,  bewys  myns  insiens  dat  Marais  óf  self  oor 
hierdie  onomastieke  inligting  moes  beskik  het  óf  dat  hy 
inderdaad  minstens  die  (San-)name  by  ou  Hendrik  moes  opge- 
teken  het,  soos  hy  in  die  Inleiding  beweer.  Laasgenoemde  is 
myns  insiens  die  waarskynlikste.  ’n  Moontlike  verklaring  vir 
die  feit  dat  Nagali  se  eerste  twee  verteenwoordigers  nie  by  ’n 
persoonsnaam  genoem  word  nie,  sou  wees  dat  Marais  die 
name  wat  ou  Hendrik  gebruik  het  nie  kon  onthou  nie.  Oor  die 
keuse  van  (Afrikaanse)  plekname  soos  Jakkalsdraai,  waarvan 


die  idiomatiese,  Afrikaanse  gebruik  die  verhaal  ondersteun, 
sou  ’n  mens  kan  aanvaar  dat  Marais  hier  as  outeur  kon 
ingegryp  het,  net  soos  wat  hy  waarskynlik,  soos  byvoorbeeld 
Cloete  (1985)  glo,  ’n  groot  outeursaandeel  in  die  strukmrering 
van  die  verhaal  gehad  het.  Marais  sê  immers  in  die  Inleiding 
dat  hy  die  verhale  nie  woord  vir  woord  opgeteken  het  nie. 

’n  Indringende  ondersoek  na  die  San-kultuur  en  verdere 
gesprek  oor  die  name  in  die  Dwaalstories , waarvan  talle  nog 
onverklaar  is,  kan  waarskynlik  ’n  ryk  nuwe  perspektief  op 
hierdie  boeiende  verhale  open. 

Biblíografie 

Alvarez-Altman,  Grace.  1981.  A methodology  to  literary  onomastics: 
An  analytical  guide  for  studying  names  in  literature.  Literary 
Onomastic  Studies  7:  220-228. 

Boshoff,  S.P.E.  en  Nienaber,  G.S.  1967.  Afrikaanse  etimologieë. 

Pretoria:  Die  Suid-Afrikaanse  Akademie  vir  Wetenskap  en  Kuns. 
Cloete,  T.T.  1980.  Angelliera.  Kaapstad:  Tafelberg. 

Cloete,  T.T.  1985.  Geloofwaardigheid,  waarheid,  werklikheid  na 
aanleiding  van  gegewe  verhale.  In:  Steenberg,  Dawie  en  Du 
Plessis,  Hans  (reds.)  1992.  Skryfateljee:  Gesprekke  oor  skryfwerk. 
Pretoria:  J.L.  van  Schaik. 

Du  Plessis,  E.J.  1973.  ’n  Ondersoek  na  die  oorsprong  en  betekenis 
van  Suid-Afrikaanse  berg-  en  riviername.  Pretoria:  RGN. 

Du  Randt,  W.S.H.  1965.  Eugëne  N.  Marais  as  ’n  "duister"  kunste- 
naar.  Pretoria;  Universiteit  van  Pretoria.  (Ongepubliseerde 
D.Litt.-proefskrif.) 

Eksteen,  Louis  en  Pretorius,  Réna  (reds.).  19S3.  AJrikaans:  Objek  en 
metode.  Pretoria:  J.L.  van  Schaik. 

Kannemeyer,  J.C.  1984.  Tweede,  hersiene  en  bygewerkte  uitgawe. 
Geskiedenis  van  die  Afrikaanse  literatuur.  Band  I.  Pretoria  en 
Kaapstad:  Academica. 

Malan,  Charles,  1982.  Wankelende  Walkures  en  lonkerendeFiskale: 
Die  kreatiewe  gebruik  van  eiename  deur  Etienne  Leroux.  Tydskrif 
vir  Letterkunde  20(4),  November:  6-14. 

Marais,  EugêneN.  1969  (1927).  Dwaalstories . Eersteuitgawe,  sesde 
druk.  Kaapstad:  Human  & Rousseau. 

Marais,  Eugêne  N.  1984.  Versamelde  werke  1 en  2.  Pretoria:  J.L. 
van  Schaik. 

Marais,  René.  1984.  Familie-  en  gesinsgedigte  in  die  poësie  van  T.T. 

Cloete.  Ensovoort  4{l),  Mei:  12-16. 

Mihálik,  Alet.  1988.  Die  lied  van  die  reën  - ’n  Afrika-pryslied. 

Tydskrifvir  Letterkunde  26(1):  84-91. 

Neethling,  S.J.  1986.  Enkele  naamkundige  aspekte  uit  Elsa  Joubert 
se  "Poppie  Nongena".  In:  Raper,  P.E.  (eindred.).  Names  Name 
1983.  Pretoria;  RGN.  (Verrigtinge  van  die  Tweede  Suider- 
Afrikaanse  Naamkundekongres,  13-15  Sept.  1983.) 

Nienaber,  G.S.  1963.  Hottentots.  Pretoria;  J.L.  van  Schaik. 
Nienaber,  G.S.  en  Raper,  P.E.  1977.  Toponymica  Hottentotica. 
Pretoria:  RGN. 

Nienaber,  G.S.  1989.  Khoekhoense stamname:  ’n  Voorlopige  verken- 
ning.  Pretoria  en  Kaapstad:  Academica. 

Smithers,  Reay  H.N.  1983.  Die  soogdiere  van  die  Suider-Afrikaanse 
substreek.  Pretoria:  Universiteit  van  Pretoria. 

Steyn,  J.C.  1975.  Die  grammatika  van  liefhê.  Kaapstad:  Tafelberg. 
Van  Heerden,  Etienne.  1986.  Toorberg.  Kaapstad:  Tafelberg. 

Van  Rensburg,  J.P.J.  1960.  Die  towerspel  van  plekname  in  die  Ilias. 
Die  Burger,  13  Julie. 

Venter,  Eben.  1993.  Foxtrot  van  die  vleiseters.  Kaapstad:  Tafelberg. 
Viljoen.  Louise.  1991 . Naamgewing  in  Etienne  van  Heerden  se  Toor- 
berg.  Nomina  Africana  5(1):  28-43. 

* Hierdie  artikel  word  opgedra  aan  die  nagedagtenis  van  prof. 
G.S.  Nienaber  wat  op  10  Desember  1994  oorlede  is. 


21 


RENE  MARAIS 


Die  dieretuin  in  die  poësie 


1 

Sedert  die  vroegste  tye  neem  diere  ’n  belangrike  plek  in  die 
letterkunde  in.  ’n  Mens  dink  dadelik  aan  die  klassieke  Fabels 
van  die  Griek  Esopus,  wat  vermoedelik  in  die  sesde  eeu  v.C. 
as  slaaf  op  die  eiland  Samos  aan  die  kus  van  Turkye  geleef 
het.  Daar  word  aanvaar  dat  die  oudste  optekening  van  Esopus 
se  Fabels  waarskynlik  in  300  v.C.  deur  Demetrius  van 
Phalermon  ondemeem  is  (Magill,  1982:  602).  Ten  spyte  van 
die  feit  dat  hulle  aan  Esopus  toegedig  word,  kan  die  inhoud 
van  sekere  dierefabels  egter  "tot  by  vroeë  Indiese  vertellers  of 
selfs  tot  by  die  Egiptiese  digters  van  die  veertiende  eeu  voor 
Christus"  teruggevoer  word  (Magill,  1982:  603). 

’n  Tweede  bekende  teks  waarin  diere  as  personasies  optree, 
is  die  Middelnederlandse  diere-epos  Van  den  Vos  Reynaerde, 
waarvan  die  Comburgse  handskrif  (die  enigste  wat  aanvanklik 
aan  navorsers  bekend  was)  vermoedelik  tussen  1330  en  1340 
geskryf  is,  maar  wat  klaarblyklik  op  ouer  handskrifte  berus 
(Burm  en  Van  der  Merwe,  1978:  xi).  Na  die  Comburgse 
handskrif  beslaan  die  Reinaert  3469  versreëls.  Ofskoon  daar 
meningsverskil  oor  die  outeurskap  van  die  Reinaert  bestaan, 
aanvaar  Burm  en  Van  der  Merwe  (1978:  xvi;  net  soos  J.W. 
Muller,  medeversorger  van  die  diplomatiese  1903-afdmk)  dat 
twee  digters,  Aernout  en  Willem,  individueel  vir  verskillende 
tekssnitte  uit  versreëls  41-2484  verantwoordelik  was,  maar  dat 
outeurskap  van  die  slot  (r.  2485-3469)  nie  verklaar  kan  word 
nie  en  dat  die  eerste  tien  reëls  van  die  toegevoegde  proloog  (r. 
1-40)  deur  Willem  geskryf  is.  Ten  spyte  van  die  meerdere 
(vermeende)  outeurskap  van  die  teks  vorm  dit  ’n  enkele, 
samehangende  storie. 

Sowel  Esopus  se  Fabels  as  die  Reinaert-&pos  het  ’n 
didaktiese  strekking.  As  die  bekendste  tekste  uit  die  Middel- 
eeuse  literatuur  en  vroeër  in  oënskou  geneem  word,  is  dit 
trouens  opvallend  watter  groot  persentasie  daarvan  didakties  is. 
In  die  meer  eietydse  literatuur,  daarenteen,  het  die  insidensie 
van  didaktiek  skerp  afgeneem:  in  die  huidige  tydsgewrig  is 
lering  nie  gewild  nie. 

Didaktiek  kom  desnieteenstaande  in  die  literatuur  wat  op 
volwasse  lesers  gerig  is  nog  verskuild  in  satires  voor,  en  in 
Afrikaans  dink  ’n  mens  dadelik  aan  Etierme  Leroux  se  oeuvre. 
In  die  poësie  is  didaktiek  op  die  oog  af  nog  skaarser  as  in  die 
prosa.  In  Afrikaans  kan  ’n  mens  M.M.  Walters  noem,  of 
satiriese  verse  van  Wilma  Stockenstróm,  Barend  J.  Toerien  en 
Daniel  Hugo,  maar  oor  die  algemeen  leef  die  satire  in  enkele 
verse  wat  binne  ’n  oeuvre  versprei  is  en  moet  ’n  mens 
pertinent  na  voorbeelde  gaan  soek.  Om  hierdie  rede  is  ’n  gedig 
waarin  ’n  les  eksplisiet  aan  die  slot  verwoord  word  aan  die 
hand  van  die  optrede  van  diere  - in  sekere  opsigte  baie  soos  in 
die  Reinaert  en  tydgenootlike  literatuur  - ’n  nogal  seldsame 
verskynsel.  Ek  verwys  na  ’n  gedig  van  Leo  Vroman  (geb. 
1915;  opgeneem  in  Warren,  1992): 

DE  VERSTANDIGE  DOLFUNEN 


Ze  hadden  talk,  thee  en  handen, 
en  consuls  in  de  meeste  landen. 

Maar  één  dolfijn  vond  eerst  het  kruit 
en  toen  zelfs  de  atoombom  uit. 

ZiJ  riep:  "WiJ  zijn  te  ver  gegaan! 

Terug!  Terug  naar  de  oceaan!" 

ZiJ  wierp  zich  Jurk  en  al  in  zee. 

Alle  anderen  doken  mee, 

en  zij  verloren  in  het  schuim 
weer  bril  en  opponeerbare  duim. 

Moraal: 

Dolfijnen!  Schatjes!  Maak  ruim  baan, 
wij  komen  achter  Jullie  aan. 

2 

Net  soos  in  narratologiese  "oervorme"  (fabels,  sprokies,  ens.) 
speel  diere  ’n  belangrike  rol  in  kinderliteratuur.  Selfs  in 
kartonboeke  vir  klein  "lesertjies"  (12-18  maande)  is  dit  opval- 
lend  hoe  tuis  die  hond  en  die  kat  en  die  voëltjie  in  Ons  huis 
(1983)  is.  Dit  is  dus  nie  verrassend  dat  een  van  die  ander  titels 
in  dié  reeks  van  drie  boeke  Diere  is  nie. 

Ook  in  gedigte  vir  kinders  is  diere  volop.  Kyk  maar  in  die 
Nuwe kleuterverseboek  (Opperman,  1981):  dis  "Trippe,  trappe, 
trone"  en  "Die  diere  gesels";  "Ou  Padda"  en  "Kriek  speel 
musiek";  "Kraai",  "Vlermuis",  "Die  olifant"  en  "Die  skilpad" 
en  nog  baie,  baie  meer. 

’n  Besondere  kategorie  kinderrympies  is  dié  van  die  alfabet- 
rympie.  Daar  is  alfabetrympies  soos  Elizabeth  van  der  Merwe 
se  "Die  ABC  van  bome"  (in  Opperman,  1981),  wat  soos  volg 
begin: 

A vir  Akasia  - soetdoringkroon. 

B vir  die  Breëblaarboekenhoutboom. 

C staan  vir  Cassia,  kersboom  heet  hy. 

D - Dadelpalm  wat  mens  oral  rond  kry. 

Daar  is  ook  alfabetrympies  sonder  ’n  sentrale  tema,  waarin 
uiteenlopende  dinge  saam  genoem  word.  In  dié  soort  alfabet- 
rympie  is  diere  ’n  gewilde  keuse:  in  die  anonieme  "Die  ABC" 
(Opperman,  1981)  word  in  tien  van  die  inskrywings  na  diere 
verwys.  Die  eerste  vyf  strofes  lui: 

A is  vir  AAP, 
hy  kou  aan  ’n  raap. 

B is  vir  BROOD, 
eet  dit  en  word  groot. 


Dolfijnen  woonden  lang  geleden 
in  Kiev,  Kleef  en  andere  steden. 

C is  vir  CEYLON, 
waar  ons  tee  vandaan  kom. 


D is  vir  DIER, 
van  ’n  mier  tot  ’n  tier. 

E is  vir  EEND, 
hy  loop  in  die  reent. 

Afgesien  van  eenvoudige  alfabetrympies  vir  kleintjies  (soos 
"Die  ABC"  hierbo)  is  daar  ook  ingewikkelder  alfabetrympies 
vir  groter  kinders  (en  volwasse  lesers  wat  jonk  van  gees  is), 
soos  Edward  Lear  (1812-1888)  se  "An  animal  alphabet", 
waarvan  sowel  die  woordeskat  as  die  aansienlike  lengte  (’n 
tersiene  per  letter/dier)  dit  vir  ’n  kind  moeiliker  memoriseer- 
baar  maak  as  die  voorafgaande  twee  voorbeelde.  Die  eerste 
drie  diere  in  Lear  se  alfabet  is: 

A The  Absolutely  Abstemious  Ass, 

who  resided  in  a Barrel,  and  only  lived  on 
Soda  Water  and  Pickled  Cucumbers. 

B The  Bountiful  Beetle, 

who  always  carried  a Green  Umbrella  when  it  didn’t  rain, 
and  left  it  at  home  when  it  did. 

C The  Comfortable  Confidential  Cow, 

who  sate  in  her  Red  Morocco  Armchair  and 
toasted  her  own  Bread  at  the  parlour  Fire. 

Onder  die  ander  23  diere  is  daar  ook  "The  hasty  higgeldipig- 
geldy  hen",  "The  scroobious  snake",  "The  worrying  whizzing 
wasp"  en  "The  zigzag  zealous  zebra"  (kyk  die  volledige  teks 
soos  opgeneem  in  Heaney  en  Hughes,  1988). 

Uit  die  Afrikaanse  poësie  kan  ’n  mens  nie  nalaat  om  Antjie 
Krog  se  "Afrikaanse  abecedarium",  geskryf  na  ’n  voorbeeld 
van  Tessa  Welch  (en  opgeneem  in  Marais,  1990),  as  ’n  beson- 
dere  voorbeeld  van  ’n  alfabetrympie  te  noem  nie.  Die 
"geleerde"  titel  dui  by  voorbaat  reeds  daarop  dat  hierdie  gedig 
nie  in  die  eerste  plek  vir  kinders  bedoel  is  nie,  ofskoon  dit  wel 
deur  kinders  gelees  en  geniet  kan  word,  al  sou  dit  net  wees  om 
die  heerlike  ritme  wat  deur  die  enumerasie  van  dierename 
ontstaan.  In  die  eerste  strofe  word  diere  alfabeties  van  A tot 
Z in  26  versreëls  opgenoem  (een  letter  per  versreël).  Vier 
diere  (of  voëls/insekte/visse)  word  per  versreël  gelys,  soos  in: 

Aardvark  Armadil  Alikreukel  Akkedis 

Buffel  Bradysaurus  Bokmakierie  Blaasopvis 

Cape  Cobra  Cactoblastis  Camembert  Codlingmot 

(...) 

In  vier  van  die  versreëls  in  die  eerste  strofe  (wat  oor  Q,  U,  Y 
en  Z handel),  lewer  die  spreker  kommentaar,  soos  in  r.  21: 
"Uil  Ungulungu  Unicom  (Kalahariduin  sy  huis)".  Deur  die 
samehang  van  die  kommentariëring,  die  suutjiese  inglip  van 
dinge  wat  nié  diere  is  nie  (bv.  "Camembert",  1:3)  en  die 
verwysing  na  die  mitologiese  eenhoring  ("Unicom  (Kalahari- 
duin  sy  huis)")  word  die  slotstrofe,  wat  saamvat  én  klassifi- 
seer,  voorberei:  álles  wat  in  die  eerste  strofe  genoem  is  én  nog 
meer  sien  "reikhalsend"  uit  na  die  koms  van  die  "Amasi-voël", 
’n  soort  towervoël.  Die  gedig  word  tot  meer  as  net  ’n  alfabet- 
rympie  uitgebou:  binne  die  konteks  van  die  omgewingsbundel 
waarvoor  dit  geskryf  is,  kan  dit  suggereer  dat  die  Amasi-voël 
uitkoms  moet  bring  vir  die  diere  en  die  ganse  aarde. 

Alhoewel  die  vooropstelling  in  die  gedigtitel  die  Afrikaanse 
van  die  abecedarium  beklemtoon,  word  dierename  veeltalig 
gelys  in  Afrikaans,  Engels,  Latyn  en  Zulu,  wat  die  verskeiden- 
heid-in-eenheid  van  die  Suid-Afrikaanse  gegewe  kan  verteen- 


woordig  (sodat  daar  inderdaad  na  die  "Afrika"-stam  van 
"Afrikaanse"  verwys  word).  Die  verwysings  na  prehistoriese 
diere  (Bradysaums,  Lystrosaums),  die  opnoem  van  verskeie 
eietydse  diere  en  die  sterk  toekomsgerigheid  van  die  slot  maak 
die  gedig  omvattend  met  betrekking  tot  sowel  tyd  as  mimte; 
en  deur  die  keuse  van  diere  word  die  ganse  diereryk  - 
landdiere,  waterdiere,  voëls  en  insekte  - verteenwoordig. 

3 

In  die  Afrikaanse  poësie  is  gedigte  oor  diere,  of  gedigte 
waarin  dieregestaltes  voorkom,  volop.  Dit  is  in  ooreenstem- 
ming  met  die  feit  dat  die  dier  een  van  die  mees  gebmikte 
tekens  in  die  wêreldliteratuur  is  (Foster,  1987:  15);  en  omdat 
die  dier  ’n  geïnstitusionaliseerde  teken  is,  verteenwoordig  dit 
terselfdertyd  ’n  kulturele  kode  (Foster,  1987:  13). 

In  ’n  bondige  en  bmikbare  uiteensetting  som  Foster  (1987: 
16-23)  die  diachroniese  uitbeelding  van  die  dier  in  die 
wêreldliteratuur  op  en  verwys  daama  spesifiek  na  die  voor- 
koms  van  dieregedigte  in  Afrikaans.  Sy  verwys  na  Faune 
(1966),  ’n  bloemlesing  met  dieregedigte  wat  deur  T.T.  Cloete 
saamgestel  is,  wys  kortliks  op  digters  wat  óf  in  ’n  beduidende 
mate  óf  op  betekenisvolle  wyse  in  Afrikaans  oor  diere  geskryf 
het  en  dui  aan  hoe  hulle  uitbeelding  van  diere  onderling  van 
mekaar  verskil.  Sy  sonder  Leipoldt,  Van  Wyk  Louw,  Opper- 
man,  Emst  van  Heerden  en  S.J.  Pretorius  uit,  en  beskou 
Stockenstróm  as  die  toonaangewende  digter  in  Afrikaanse 
dierepoësie  ná  die  verskyning  van  Faune  (kyk  Foster,  1987: 
31-32). 

Foster  se  lys  van  digters  in  wie  se  poësie  diere  in 
beduidende  mate  voorkom,  behoort  na  regte  "op  datum" 
gebring  te  word  deur  die  toevoeging  van  digters  soos  T.T. 
Cloete,  en  waarskynlik  ook  Ina  Rousseau  en  Johann  Lodewyk 
Marais.  Ook  Cussons  het  ’n  aantal  besonderse  dieregedigte 
geskryf  (bv.  "Die  fret").  Só  ’n  "opdatering"  sou  egterbeteken 
dat  gehele  oeuvres  deurgewerk  sal  moet  word  om  presies  vas 
te  stel  hoe  en  in  welke  mate  diere  daarin  voorkom,  en  dit  is 
nie  die  doel  van  hierdie  artikel  nie. 

Ek  wil  dus  met  betrekking  tot  die  uitbeelding  van  die  dier 
in  die  Afrikaanse  poësie  voorlopig  volstaan  met  ’n  verwysing 
na  Bokspoortjies,  ’n  bundel  met  agtien  gedigte  deur  Ted 
Townsend  en  illustrasies  deur  Leigh  Voigt,  in  Afrikaans 
vertaal  deur  Fanie  Olivier  (1988).  Die  bundel  word  as 
jeugliteratuur  geklassifiseer  en  die  rede  waarom  ek  daama 
verwys,  is  omdat  elke  gedig  oor  ’n  dier  handel  wat  met  ’n 
spesifieke  Suid-Afrikaanse  plant  geassosieer  word  op  grond 
van  óf  visuele  ooreenkoms  óf  benutting  van  die  plant,  soos  die 
impalalelie,  die  paddaboom,  die  stamvmg.  Die  didaktiese 
oogmerk  van  die  bundel  blyk  duidelik  uit  die  aanbiedswyse  en 
die  woordelys  wat  agterin  verskyn.  Dit  is  visueel  ’n  mooi 
publikasie,  ofskoon  die  gedigte  as  "populêre"  poësie  aandoen. 

4 

Ek  wil  my  aandag  vervolgens  bepaal  by  die  uitbeelding  van 
wilde  diere  in  gevangenskap,  ’n  onderwerp  wat  van  vroeg  af 
reeds  in  verskeie  letterkundes  verteenwoordig  is  en  wat  die 
uitbeelding  van  die  dier  in  die  dieretuin  insluit.  Die  insidensie 
van  laasgenoemde  is  veral  hoog  in  kinderliteratuur,  meer  nog 
as  in  jeugliteratuur.  Bmna  (1965)  se  Miffy  at  the  zoo  is  ’n 
kartonboekie  vir  kleuters,  net  soos  Lilly  (1972)  se  Diere  in  die 
dieretuin,  ’n  vertaling  uit  die  oorspronklike  Engels.  Vir  ouer 
kinders  is  daar  boeke  soos  Deetlefs  (1987)  se  Leeus  lag  nie, 
waarin  ’n  besoek  aan  die  dieretuin  ’n  verbeeldingsvlug  by  die 

jong  hoofkaraktertjie  inisieer,  en  ’n  Pikkewyn  verdwyn  (Mor- 
ris,  1983),  ’n  vertaalde  aktiwiteitsboek  waarin  feite  oor  sekere 
diere  in  die  dieretuin  aan  die  kind  oorgedra  word  (en  die 
oogmerke  weer  eens  lering  insluit). 

Ook  in  literatuur  vir  volwassenes  kom  die  uitbeelding  van 
die  dier  in  die  dieretuin  voor.  Bloemlesings  met  dieregedigte 
(hetsy  vir  kinders  of  vir  volwassenes)  is  talryk,  en  die  woord 
"dieretuin"  kom  volop  in  bundel-  en  bloemlesingtitels  voor 
(miskien  omdat  mense  elders,  veral  in  Europa,  grotendeels  op 
dieretuine  aangewese  is  om  ’n  verskeidenheid  wilde  diere, 
veral  grootwild,  lewend  te  kan  sien).  ’n  Keuse  van  sodanige 
titels  sluit  die  volgende  in  (en  in  baie  gevalle  is  die  "dieretuin" 
in  die  titel  waarskynlik  metafories  bedoel  met  betrekking  tot 
die  opgenome  gedigte):  The  open  zoo:  A bestiary  of  poems 
(Francis,  1971),  Patria  o muerte!  The  great  zoo,  and  other 
poems  (Guillen,  1972),  Zoo!  A book  of  poems  (Hopkins, 
1971),  The  way  to  the  zoo:  Poems  about  animals  (Jackson, 
1989),  Selected  poems,  including  The  woman  at  the 
Washington  Zoo  (Jarrell,  1964),  Zoo  doings:  Animal  poems 
(Prelutsky,  1983)  en  A paper  zoo:  A collection  of  animal 
poems  by  modern  American  poets  (Weiss,  1968). 

5 

Om  volledig  oor  dieretuingedigte  te  probeer  skryf,  sou 
omvattende  navorsing  verg  en  ’n  omvangryke  studie  tot  gevolg 
hê.  Ek  wil  dus  vervolgens  net  op  enkele  dieretuin-  en  verwante 
gedigte  ingaan  sonder  om  enigsins  volledig  te  probeer  werk. 
Die  keuse  van  gedigte  mag  selfs  vir  sommige  lesers  eklekties 
voorkom,  en  gedigte  vir  kinders  word  nie  hierby  ingesluit  nie. 

Die  eerste  dieretuingedig  wat  ’n  blywende  indruk  op  my  as 
volwasse  leser  gemaak  het,  was  nie  ’n  Afrikaanse  gedig  nie, 
maar  "Der  Panther"  ("Die  luiperd")  deur  Rainer  Maria  Rilke 
(1875-1926),  een  van  die  belangrikste  Duitse  digters  van  die 
vroeë  twintigste  eeu.  Hierdie  lank  reeds  klassiek  geworde 
gedig,  wat  in  1907  gepubliseer  is  (opgeneem  in  Rilke,  1980), 
is,  soos  die  subtitel  aandui,  geskryf  na  aanleiding  van  ’n 
besoek  aan  die  dieretuin  in  Parys.  Die  "Jardin  des  Plantes" 
bestaan  reeds  sedert  1793  en  is  die  derde  oudste  dieretuin  in 
die  "modeme"  Europa.  (Die  oudste  dieretuine  is  dié  van 
Schónbmnn,  wat  in  1752  gestig  is,  en  dié  van  Madrid,  wat  in 
1775  gestig  is;  kyk  New  Encyclopedia  Brittanica  19:  116.) 

Rilke  se  gedig  beskryf  die  ontstellende  uitwerking  wat 
gevangenskap  op  die  luiperd  het: 

DER  PANTHER 
Im  Jardin  des  Plantes,  Paris 

Sein  Blick  ist  vom  Voriibergehn  der  Stáben 
so  miid  geworden,  daB  er  nichts  mehr  hált. 

Ihm  ist,  als  ob  es  tausend  Stábe  gábe 
und  hinter  tausend  Stáben  keine  Welt. 

Der  weiche  Gang  geschmeidig  starker  Schritte, 
der  sich  im  allerkleinsten  Kreise  dreht, 
ist  wie  ein  Tanz  von  Kraft  um  eine  Mitte, 
in  der  betáubt  ein  groBer  Wille  steht. 

Nur  manchmal  schiebt  der  Vorhang  der  Pupille 
sich  lautlos  auf  -.  Dann  geht  ein  Bild  hinein, 
geht  durch  der  Glieder  angespannte  Stille  - 
und  hórt  im  Herzen  auf  zu  sein. 

In  die  eerste  strofe  word  beskryf  hoe  die  hok  se  tralies  by  die 
gevange  luiperd  verbyflits  soos  hy  heen  en  weer  stap,  en  hoe 


sy  hele  bestaanswêreld  ingeperk  word  tot  die  klein  mimte 
agter  die  vir  hom  oënskynlik  duisend  tralies.  In  die  tweede 
strofe  word  die  luiperd  se  onophoudelike  kringloop  in  die  hok 
beskryf  as  ’n  dans  van  middelpuntvliedende  krag  binne  die 
kleinste  sirkel,  ’n  dans  wat  hy  uitvoer  asof  in  die  ban  van  ’n 
wil  wat  sterker  as  sy  eie  is.  Die  beeld  van  die  oë,  waarmee  die 
gedig  open,  keer  in  die  laaste  strofe  temg.  Die  onsiende  blik 
word  vir  ’n  oomblik  lank  weer  helder  wanneer  die  luiperd  met 
gespanne  spiere  sy  sirkelgang  momenteel  onderbreek  en  kyk  - 
en  dan  diep  in  sy  hart  ophou  om  te  leef. 

Rilke  se  gedig  bems  op  die  implisiete  kontras  tussen  die 
vryheid  van  die  luiperd  in  sy  natuurlike  omgewing  in  die 
wildemis  en  sy  ingeperktheid  in  die  hok.  By  implikasie  gee  die 
gedig  te  kenne  dat  dit  immoreel  is  om  ’n  dier,  wat  in  vryheid 
gebore  is,  in  ’n  hok  in  te  perk.  Die  aanhouding  van  diere  in 
gevangenskap  is  vir  baie  mense  - ook  heelparty  digters  - ’n 
hoogs  emosionele  kwessie,  soos  uit  meerdere  gedigte  blyk. 

Die  Amerikaanse  digter  Ted  Hughes  (1930-)  het  twee 
gedigte  oor  ’n  swart  luiperd  in  gevangenskap  geskryf  (albei 
gedigte  is  in  Hughes,  1982  gebloemlees).  Die  eerste,  wat 
oorspronklik  in  The  hawk  in  the  rain  verskyn  het,  lui  soos 
volg: 

THE  JAGUAR 

The  apes  yawn  and  adore  their  fleas  in  the  sun. 

The  parrots  shriek  as  if  they  were  on  fire,  or  strut 
Like  cheap  tarts  to  attract  the  stroller  with  the  nut. 

Fatigued  with  indolence,  tiger  and  lion 

Lie  still  as  the  sun.  The  boa-constrictor’s  coil 
Is  a fossil.  Cage  after  cage  seems  empty,  or 
Stinks  of  sleepers  from  the  breathing  straw. 

It  might  be  painted  on  a nursery  wall. 

But  who  mns  like  the  rest  past  these  arrives 

At  a cage  where  the  crowd  stands,  stares,  mesmerized, 

As  a child  at  a dream,  at  a jaguar  hurrying  enraged 
Through  prison  darkness  after  the  drills  of  his  eyes 

On  a short  fierce  fuse.  Not  in  boredom  - 
The  eye  satisfied  to  be  blind  in  fire, 

By  the  bang  of  the  blood  in  the  brain  deaf  the  ear  - 
He  spins  from  the  bars,  but  there’s  no  cage  to  him 

More  than  to  the  visionary  his  cell: 

His  stride  is  wildernesses  of  freedom: 

The  world  rolls  under  the  long  thmst  of  his  heel. 

Over  the  cage  the  horizons  come. 

Die  ooreenkoms  met  betrekking  tot  die  titels  van  Rilke  en 
Hughes  se  onderskeie  luiperdgedigte  is  opvallend,  en  soos 
Rilke  maak  Hughes  ook  in  sy  gedig  van  teenstelling  gebruik. 
In  die  eerste  plek  is  die  negatiwiteit  waarmee  die  gedrag  van 
die  diere  in  die  eerste  twee  strofes  beskryf  word,  opvallend: 
die  vlooibesmette  ape,  die  "goedkoop"  gedrag  van  die 
papegaaie,  die  "slegtigheid"  waaraan  die  tier  en  die  leeu 
hulself  oorgegee  het,  die  passiwiteit  van  die  slapende  diere  en 
die  stank  van  hulle  lêplekke.  Dit  is  asof  daar  by  dié  diere  as 
gevolg  van  hulle  gevangenskap  ’n  algehele  ommekeer  in 
gedrag  en  geaardheid  plaasgevind  het.  (Dat  dié  situasie  deur 
die  mens  se  toedoen  tot  stand  gekom  het,  word  nie  deur  die 
digter  in  berekening  gebring  nie:  in  dié  gedig  word  die  mens 
slegs  as  toeskouer  uitgebeeld.) 

In  teenstelling  met  die  dieregedrag  wat  in  die  eerste  twee 

strofes  negatief  beskryf  word,  word  die  gedrag  van  die  swart  ’ 
luiperd  positief  beskryf.  Hy  is  nie  passief  nie,  en  word  nie 
deur  sy  omstandighede  ondergekry  nie.  Of  Hughes  se  gedig 
inderdaad  as  ’n  "antwoord"  op  Rilke  s’n  bedoel  is,  kan  nie 
met  sekerheid  beweer  word  nie,  maar  dit  is  opvallend  dat  dié 
aspekte  wat  deur  Rilke  beklemtoon  word,  soos  die  luiperd  se 
oë  en  sy  nimmereindigende  sirkelgang  in  die  hok,  ook  in 
Hughes  se  gedig  prominent  is.  Terselfdertyd  is  dit  egter  ook 
duidelik  dat  Hughes  se  gedig  in  teenstellende  verhouding  tot 
Rilke  s’n  staan:  waar  die  oë  van  Rilke  se  luiperd  onsiende 
geraak  het  en,  wanneer  hy  wél  kyk,  dit  in  die  slotstrofe  as  ’t 
ware  sy  hart  breek,  is  die  oë  van  Hughes  se  luiperd  vol  vuur: 
"drills  (...)  on  a short  fierce  fuse".  Hy  sien,  soos  ’n  helder- 
siende,  dwarsdeur  die  tralies  van  sy  hok.  Ook  sy  stap  is  nie 
die  frenetiese  sirkelgang  van  Rilke  se  luiperd  nie: 

His  stride  is  wildernesses  of  freedom: 

The  world  rolls  under  the  long  thrust  of  his  heel. 

Dit  lyk  dus  asof  "The  Jaguar"  as  ’n  "korrektief'  op  "Der 
Pahther"  gelees  kan  word.  Waar  Rilke  beweer  dat  die 
gevangenskap  die  luiperd  in  sy  wese  doodmaak,  lyk  dit  asof 
Hughes  meen  dat  die  swart  luiperd  - in  teenstelling  met  ander 
wilde  diere  - niks  van  sy  vurigheid  inboet  as  gevolg  van  sy 
gevangenskap  nie. 

Twee  bundels  later,  in  Wodwo,  publiseer  Hughes  egter  ’n 
tweede  luiperdgedig  waarvan  reeds  die  titel  te  kenne  gee  dat 
dit  ’n  besinning  op  die  eerste  is:  "Second  glance  at  a jaguar". 
ín  hierdie  stigiese  gedig  word  die  swart  luiperd  beskryf  as 
desperaat,  lelik,  woedend,  wraakgierig  en  vol  haat;  sy  liggaam 
as  ’n  masjien  wat  net  deur  sy  wraaklus  aangedryf  word.  Van 
sy  grasie  het  daar  weinig  oorgebly: 

(...)  A terrible,  stump-legged  waddle 
Like  a thick  Aztec  disemboweller, 

Club-swinging,  trying  to  grind  some  square 
Socket  between  his  hind  legs  round 
(-) 

Die  kontras  tussen  bostaande  beskrywing  en  Hughes  se  vroeëre 
beskrywing  van  die  moeitelose  gang  van  die  luiperd  oor  die 
ronding  van  die  aarde,  selfs  in  sy  hok  (in  die  twee  laaste  reëls 
van  "The  jaguar"),  val  op,  net  soos  die  verwysing  in  "Second 
glance  at  a jaguar"  na  die  pad  wat  die  swart  luiperd  nou  om  en 
om  loop:  "He’s  wearing  himself  to  heavy  ovals".  Dit 
kontrasteer  met  sy  vroeëre  siening  van  die  moeitelose  grasie 
waarmee  die  swart  luiperd  in  sy  hok  beweeg:  "He  spins  from 
the  bars"  ("The  jaguar",  IV :4)  en  herinner  veel  eerder  aan 
Rilke  se  beskry  wing  van  die  luiperd  se  magtelose  kringloop  in 
sy  hok. 

Ten  slotte  is  dit  betekenisvol  dat  daar  met  betrekking  tot  die 
swart  luiperd  ’n  element  van  wraak,  ’n  sterk  suggestie  van 
misdadigheid  en  skuld,  in  "Second  glance  at  a jaguar"  inge- 
voer  word,  onder  andere  in  die  volgende  beskrywing: 

He’s  wearing  himself  to  heavy  ovals, 

Muttering  some  mantrah,  some  drum-song  of  murder 
To  keep  his  rage  brightening,  making  his  skin 
Intolerable,  spurred  by  the  rosettes,  the  Cain-brands, 

Wearing  the  spots  off  from  the  inside, 

Rounding  some  revenge.  (...) 

Soos  in  "The  jaguar"  word  geen  direkte  kritiek  teen  die  mens 
se  optrede  uitgespreek  nie,  maar  Hughes  se  herroeping  in 


"Second  glance  at  a jaguar"  van  sy  siening  in  "The  jaguar"  dat 
die  swart  luiperd  nie  noemenswaardig  negatief  deur  gevangen- 
skap  beïnvloed  word  nie,  is  betekenisvol.  In  "Second  glance 
at  a jaguar"  word  die  dier  se  gebrokenheid  as  gevolg  van  sy 
gevangenskap  soos  volg  beskryf: 

(...)  His  head 

Is  like  the  worn  down  stump  of  another  whole  jaguar, 

His  body  is  just  the  engine  shoving  it  forward, 

(...) 

In  teenstelling  met  die  beeld  van  ’n  afgetakelde  luiperd  in  "Der 
Panther"  en  in  "Second  glance  at  a jaguar"  bestaan  daar  talle 
gedigte  waarin  die  skoonheid,  krag  en  grasie  van  dié  roofdier- 
familie  in  die  natuur  beskryf  word,  van  WiIIiam  Blake  (1757- 
1827)  se  alombekende  "The  tyger"  tot  Ted  Hughes  se  "Tiger- 
psalm"  (opgeneem  in  Hughes,  1982),  ’n  lofsang  op  die  manier 
waarop  die  tier  (in  teenstelling  met  die  masjiengeweer)  sy 
prooi  doodmaak  en,  in  Afrikaans,  T.T.  Cloete  se  kwatryn 
"Jagluiperd"  (uit  Met  die  aarde  praat,  1992)  en  Johann  de 
Lange  se  "Bengaalse  tier"  uit  Snel  grys  fantoom  (1986:  18). 
(Lesers  van  die  Afrikaanse  poësie  sal  vanselfsprekend  ook  aan 
N.P.  van  Wyk  Louw  se  "Die  swart  luiperd"  (1942,  gepubli- 
seer  in  Gestaltes  en  diere,  1947)  dink,  maar  as  gevolg  van  die 
simboliese  aard  van  dié  gedig  pas  dit  nie  in  hierdie  kategorie 
nie,  net  soos  Johann  Lodewyk  Marais  se  gedig  "Tekstualiteit", 
uit  Verweerde  aardbol,  1992.)  In  De  Lange  se  "Bengaalse 
tier"  word  die  oë  en  die  beweging  van  die  tier  weer  eens,  soos 
in  Rilke,  Hughes  en  Blake  se  onderskeie  gedigte,  prominent 
beskryf: 

BENGAALSE  TIER 

Die  bospaadjie  is  ’n  geelslang 

wat  aan  ’n  droë  loop  drink: 

uit  die  blakerende  blare  spring  op 

’n  vloeiende  geel-en-swart  vlammebed 

en  betrag  met  amber  oë  gekamoefleer 

my  behoedsaam  en  sloom 

voordat  op  die  bal  van  agterpote  hy 

omswaai  en  wegstap  met  lang  treë  ’n  tier. 

In  hulle  potjies  onder  die  rimpelende  vel 
glip  en  rol  geluidloos  die  pote. 

Hardloop  hy,  beroep  hy  hom  op  die  woede 
van  bloed,  op  sy  redelose  geel  energie, 
hardloop  hy,  is  hy  brandende  water,  ’n  vloed. 

Indien  gevangenskap  in  die  geval  van  die  roofdier  as  ’n 
metafoor  vir  die  dood  gesien  word,  soos  by  implikasie  in  Rilke 
se  "Der  Panther",  kan  daar  saamgestem  word  met  D.H. 
Lawrence  (1885-1930)  se  hartseer  slotsom  na  aanleiding  van 
die  dood  van  ’n  bergleeu  aan  die  hand  van  twee  Meksikaanse 
jagters  in  die  verlate  Lobo-vallei  ("Mountain  Lion",  opgeneem 
in  Heaney  en  Hughes  1988:  297): 

And  I think  in  this  empty  world  there  was  room  for  me  and 
a mountain  lion. 

And  I think  in  the  world  beyond,  how  easily  we  might  spare 
a million  or  two  of  humans 
And  never  miss  them. 

Yet  what  a gap  in  the  world,  the  missing  white  frost-face  of 
tfwíi  slim  yellow  mountain  lion! 

Rainer  Maria  Rilke  het  ’n  tweede  gedig  geskryf  na  aanleiding 
van  die  "Jardin  des  Plantes",  naamlik  die  sonnet  "Papageien- 
Park"  (in  1908  gepubliseer;  opgeneem  in  Rilke,  1980).  Rilke 
staan  krities  teenoor  die  voëls  se  aanhouding  in  gevangenskap: 
hy  stel  die  lentegroen  kleureprag  van  hulle  veredos  (letterlik 
die  groen  van  nuwe  lewe)  teenoor  die  grys  (’n  "dooie"  kleur) 
en,  vir  hulle,  smaaklose  saad  wat  hulle  moet  vreet.  Ten  spyte 
van  hulle  gevangenskap  behou  dié  papegaaie  egter  hulle 
aristokratiese  ("koninklike")  houding,  en  is  hulle  letterlik  én 
figuurlik  neerbuigend  teenoor  die  duiwe,  wat  die  saad  wat 
deur  eersgenoemde  uitgemors  word  gretig  uitdop  en  vreet.  In 
die  slottersiene  word  te  kenne  gegee  dat  die  papegaaie,  wat 
soos  misdadigers  in  voetboeie  aangehou  word,  op  die  koms 
van  getuies  wag,  met  die  implikasie  dat  getuienis  ingebring  sal 
word  wat  tot  hulle  vrylating  sal  lei. 

Ook  in  Afrikaans  is  daar  gedigte  oor  papegaaie  geskryf: 
S.J.  Pretorius  se  "Die  papegaai"  (in  Die  mummie  en  ander 
verse,  1963),  Emst  van  Heerden  se  "Papegaai"  (in  Verklaarde 
nag,  1965)  en  twee  gedigte  deur  T.T.  Cloete,  naamlik  "pape- 
gaai"  en  "Papegaaimannetjie"  (albei  in  Met  die  aarde  praat, 
1992).  Cloete  lê  in  sy  gedigte  klem  op  die  papegaai  se  veel- 
kleurigheid  ( " karmosyn  mannetj  iespapegaai " , "bessiegeel  bek" , 
"rooi  tone";  kyk  "Papegaaimannetjie")  en  sy  akrobatiese  veel- 
sydigheid  ("baie/ander  interessante/lywe  is  één  papegaai";  kyk 
"papegaai").  In  Cloete  se  gedigte  word  geen  blyke  gegee  dat 
die  papegaai  aangehou  word  nie,  maar  in  sowel  Pretorius  as 
Van  Heerden  se  gedigte  word  daar  in  die  eerste  versreël  reeds 
op  die  papegaai  se  gevangenskap  in  ’n  kou  gewys. 

In  Pretorius  se  gedig,  waar  die  papegaai  "verlate"  in  sy  kou 
"angstig  klou"  word  sy  eensaamheid  en  verwardheid  beklem- 
toon:  hy  "lag  en  huil",  hy  "wurg  (aan)  droefheid  en  verlange". 
Sy  lewe  is  (vir  hom?)  sonder  sin: 

Ek  het  geen  doel  en  strewe: 

alles  en  niks  my  lewe. 

In  Van  Heerden  se  gedig  word  die  papegaai  as  verteenwoor- 
diger  van  die  oerwoud  gesien.  Hy  ís  "(d)ie  oerwoud  (wat) 
broei  hier  in  ’n  kou",  "die  kleuresplinter  van  die  oerplaneet", 
en  in  sy  "klein  gevangenis" 

is  daar  die  geur  van  lou  seë, 

’n  vars  bries  en  seile  wydgespan  en  groot:(.) 

Op  grond  van  bostaande  perspektief  sou  die  leser  kon  dink  dat 
sy  gevangenskap  die  voël  nie  hinder  nie.  Die  aangebode 
perspektief  is  egter  meer  waarskynlik  dié  van  die  menslike 
toeskouer,  of  sy  eienaar,  in  wie  se  huis  die  papegaai  ’n  allure 
van  oerwoud  en  tropiese  eiland-idille  indra.  Die  leser  vemeem 
immers  ook  dat  die  papegaai  "knabbel  aan  die  noodlotsdraad", 
dat  die  kou  se  "blinde  mure"  die  papegaai  se  tong  "tot  bitter 
groet  gewet"  het,  en  daar  word  gevra: 

(hoe  sou  die  bose  oog 

die  heimenis  van  strandmeer  en  liaan  ontbeer?) 

Die  papegaai  is  dus  vir  sy  eienaar  soos  ’n  omament  in  die 
huis,  opgesluit  omdat  hy  mooi  is  om  na  te  kyk.  Dit  val  op  dat 
die  beeld  van  die  "blinde  mure"  te  kenne  gee  dat  ook  die 
papegaai,  net  soos  Rilke  se  luiperd,  nie  verder  as  die  tralies 
van  sy  hok  sien  nie. 

Met  die  uitsondering  van  die  papegaaie  in  Rilke  se 
"Papegaien-Park"  is  die  papegaaie  in  die  gedigte  wat  hierbo 
bespreek  is,  waarskynlik  in  privaat  besit  in  aanhouding  en  nie 
in  die  dieretuin  nie.  Die  nagapie,  wat  deur  Wilma 
Stockenstrom  in  "Nagapie"  uit  Spieël  van  water  {\912>)  beskryf 
word,  se  situasie  is  soortgelyk  aan  dié  van  die  papegaaie:  hy 
word  in  ’n  hok  aangehou,  blootgestel  aan  die  starende  oë  van 
toeskouers  wat  "kir  en  giggel"  vir  sy  manewales,  sonder  dat 
daar  eksplisiet  vermeld  word  of  dié  hok  in  die  dieretuin  staan 
of  nie.  Deur  die  nagapie  as  ’n  "ontvoerde"  te  beskryf,  word 
daar  ook  in  hierdie  gedig  implisiet  kritiek  gelewer  op  die  etiek 
van  die  mens  wat  diere  inhok  vir  sy  ydel  vermaak. 

Die  voorstelling  van  die  ingehokte  dier  as  "akrobaat"  of 
"nar"  kom  in  sowel  "Nagapie"  as  Cloete  se  reeds  genoemde 
"papegaai"  voor.  In  laasgenoemde  gedig  word  spesifiek  gesê: 

hy  voer  toere 

van  hansworse  en  gimnaste  uit,  (...) 

en  daar  word  melding  gemaak  van  die  feit  dat  hy  onderstebo 
hang,  soos  ’n  kind  aan  die  waai  van  sy  bene.  Hierbenewens 
word  verwys  na  die  papegaai  se  vermoë  om  te  "hopskots",  om 
"skots"  te  dans  en  om  "tirools"  te  jodel:  aktiwiteite  wat  die 
menslike  toeskouer  amuseer. 

Die  feit  dat  soveel  mense  hulle  aan  "vermenslikte" 
dieregedrag  verkneuter  eerder  as  om  die  natuurlike  eienskappe 
van  die  dier  in  sy  eie  habitat  te  waardeer,  is  waarskynlik  een 
van  die  grootste  redes  waarom  diere  al  eeue  lank  reeds  ’n 
groot  aantrekkingskrag  in  sirkusvertonings  is,  soos  in  D.J. 
Opperman  se  "Sirkus"  (Negester  oor  Ninevé,  1947)  en  twee 
gedigte  van  Emst  van  Heerden,  "Dansende  sirkusbere"  (Kanse 
op  ’n  wrak,  1982)  en  "Sirkus  op  die  Karoodorp"  (Najaarswys, 
1993)  beskryf  word. 

Ofskoon  "Sirkus"  seker  deur  sommige  lesers  as  ’n  prettige 
beskrywing  van  ’n  sirkusvertoning  gelees  kan  word,  verraai 
die  woordkeuse  van  die  digter  op  verskeie  plekke  in  die  gedig 
’n  kritiese  ingesteldheid  jeens  die  feit  dat  diere  afgerig  word 
om  op  teennatuurlike  wyse  menslik  op  te  tree.  Watter  soort 
samelewing,  word  daar  as  ’t  ware  gevra,  put  genot  uit  die 
aanskoue  van  ’n  toneel  waar 

(...)  die  olifant  op  ’n  vat  gehurk 
met  oop-en-toe  gekrul  van  die  slurp 
en  klein  spleetogies  gerig  op  sy  baas 
geduldig  en  vals  op  ’n  mondfluitjie  blaas;  (...)  ? 

Die  onvanpastheid  van  die  optrede,  soos  hierbo  beskryf,  wat 
die  mens  van  die  dier  verwag  én  die  mens  se  ongevoeligheid 
met  betrekking  tot  dit  wat  hy  die  dier  aandoen,  spreek  duidelik 
genoeg  uit  die  slot  van  Opperman  se  gedig: 

en  bang  op  ’n  wit  perd  se  rug 
klou  ’n  apie  in  ’n  bont  jokkiepak 
en  ons  lag 

en  ons  lag  ' 

as  sy  pet  al  skuinser  afsak. 

Ook  in  Emst  van  Heerden  se  genoemde  twee  gedigte  lê  die 
digter,  indien  dan  nie  die  publiek  nie,  se  simpatie  by  die  bere 
wat  deur  die  drilmeester  "met  sy  sweep  se  dwangdressuur" 
geleer  word  om 

- onder  die  swierklank  van  Lehár  en  Offenbach  - 
’n  ridikule  sarabande 
op  ’n  saagselvloer 

te  dans  ("Dansende  sirkusbere"),  en  by  die  leeus  in  die  "stink 
gegrendelde  dierehokke"  en  die  olifante  wat  "sketter  aan  hul 
kettings"  ("Sirkus  op  die  Karoodorp"). 

8 

Simpatie  met  die  dier  wat  mense  moet  vermaak,  soos  in  die 
afdeling  hierbo  beskryf,  word  ook  aangetref  in  S.J.  Pretorius 
se  "Harlekyn  van  die  dieretuin"  (uit  Die  mummie  en  ander 
verse,  1963),  ’n  gedig  wat  behoort  tot  dié  groep  gedigte  wat 
eksplisiet  oor  diere  in  die  dieretuin  handel: 

HARLEKYN  VAN  DIE  DIERETUIN 

Hy  sien  die  agies... 

Dan  wip  hy,  skielik  mal, 

van  paal  na  klip, 

van  klip  na  krip 

en  spat  die  water 

venynig-woes 

dat  almal  keer  en  koes, 

maar  as  hul  skater 

vat  hy  die  sak 

en  vou  dit  oor  sy  hoof; 

verlate  op  ’n  ashoop  rou 

hy  oor  wat  hulle  van  hom  roof; 

ver  vlaktes  en  blou  dolomiet  - 

’n  hopie  grys  verdriet. 

Die  opvatting  dat  gevangenskap  ’n  onreg  teenoor  ’n  dier  is, 
dat  die  dier  daardeur  van  die  vryheid  wat  sy  reg  is,  beroof 
word  en  dat  hy  daaroor  rou,  kom  - soos  in  bostaande  gedig  - 
in  talle  ander  dieretuingedigte  voor.  In  C.M.  van  den  Heever 
se  gedig  "Agter  tralies"  (uit  Aardse  vlam,  1938;  die  gedig  is 
opgeneem  in  Cloete,  1966)  wil  die  ingehokte  roofdier  "alles 
(...)  verskeur  omdat  hy  so  vemeder  is",  en  word  geïmpliseer 
dat  hy  met  die  volle  monstering  van  die  "vreeslike  kragte" 
waaroor  hy  beskik,  aangevuur  deur  die  "swarte  vlae  van  die 
drif"  probeer  het  om  deur  die  tralies  te  breek.  Van  die  futiliteit 
van  dié  pogings  getuig  die  "bloedbesmeerde  tralies",  die 
manier  waarop  hy  bewerig  met  sy  kop  op  sy  pote  lê  en  sy 
laaste  verweer: 

(...)  met  ’n  magtelose  woede  wat  die  dooi  beskawing  skeur, 
gaan  sy  gebrul  die  asfaltstrate  deur. 

S.J.  Pretorius  tref  by  wyse  van  teenstelling  ’n  vergelyking 
tussen  die  voorkoms  en  omstandighede  van  ’n  valk  in  die 
Johannesburgse  Dieretuin  en  die  vroeëre  voorkoms  en 
omstandighede  van  dieselfde  valk  in  die  tyd  toe  hy  nog  vry 
was  ("Valk  in  die  dieretuin"  uit  Die  arbeider  en  ander  gedigte, 
1948).  Die  grootste  deel  van  die  tweede  strofe  van  die  gedig 
word  gewy  aan  ’n  beskrywing  van  die  valk  in  sy  jag,  wanneer 
hy  deur  sy  prooi  gesien  word  as  iets  wat  "flikker  soos  ’n  vonk 
wat  kon/gespat  het  uit  die  moreson" . In  gevangenskap  het  sy 
pote  egter  "grof  en  skubbig"  geword  en  sy  vere  "vuil  en  dof". 
In  die  eerste  strofe  van  die  gedig  word  die  valk  se  "Vryheids- 
dors"  en  sy  "blink  verdriet/  (...)/  om  weer  oor  die  verskiet/  in 
lugkristalle-boë/  onder  die  oggendson  te  hang"  beskryf,  en  die 
gedig  sluit  af  met  die  volgende  koeplet,  wat  duidelik  na  die 
eerste  strofe  temgverwys: 


Nou  bly  Jy  in  jou  hoekie  sit, 
jou  oë  toe  asof  jy  bid... 

Ek  wil  hierdie  afdeling  met  sy  bespreking  van  Afrikaanse 
gedigte  oor  diere  wat  in  dieretuine  aangehou  word,  afsluit  met 
’n  kort  bespreking  van  drie  gedigte:  John  Wain  (1925-)  se 
gedig  "Au  Jardin  des  Plantes",  D.J.  Opperman  se  "Ná  ’n 
besoek  aan  die  dieretuin"  en  Tom  Gouws  se  "nagbesoek  aan 
die  dieretuin". 

Die  titel  van  Wain  se  gedig,  "Au  Jardin  des  Plantes" 
(opgeneem  in  Larkin,  1973),  is  amper  dieselfde  as  die  subtitel 
van  "Der  Panther",  die  eerste  gedig  wat  in  hierdie  artikel 
bespreek  is.  Soos  aangedui  is,  het  hierdie  dieretuin  nie  net 
aanleiding  gegee  tot  die  twee  gedigte  van  Rilke  wat  bespreek 
is  nie,  maar  is  Hughes  se  swart  luiperd-gedigte  moontlik 
geskryf  met  Rilke  se  "Der  Panther"  in  gedagte.  Wain  se  gedig 
handel  oor  die  doellose  bestaan  van  ’n  gorilla  wat  in  die 
dieretuin  aangehou  word  en  daarom  nie  meer  vir  homself  hoef 
te  sorg  nie,  en  die  negatiewe  uitwerking  wat  dit  op  hom  het. 
Die  toepaslike  strofes  lui  soos  volg: 

A thousand  days,  and  then  a thousand  nights?? 

Idleness  licked  away  his  beautiful  strength, 

He  having  no  need  to  earn  a living. 

It  was  all  laid  on,  free  of  charge, 

We  maintained  him,  not  for  doing  anything, 

But  for  being  what  he  was. 

In  teenstelling  met  die  roofdier-  en  talle  van  die  ander  gedigte 
oor  diere  in  dieretuine,  word  daar  nie  in  Wain  se  gedig 
gesuggereer  dat  die  gorilla  afgetakel  word  as  gevolg  van 
verlange  na  sy  vryheid  nie,  maar  as  gevolg  van  die  feit  dat  hy 
gedwing  word  om  ’n  nuttelose  bestaan  te  voer.  Die  uiteinde- 
like  gevolgtrekking  wat  die  leser  moet  maak,  bly  egter 
dieselfde  as  ten  opsigte  van  die  ander  gedigte:  ’n  dier,  veral  ’n 
wilde  dier,  hoort  nie  in  aanhouding  nie. 

In  hierdie  opsig  verskil  Opperman  se  "Ná  ’n  besoek  aan  die 
dieretuin"  (uit  Negester  oor  Ninevé,  1947)  in  beduidende  mate 
van  die  "patroon"  van  simpatie  met  die  ingeperkte  dier,  soos 
uit  die  reeds  bespreekte  gedigte  (met  die  uitsondering  van 
Hughes  se  "The  Jaguar")  geblyk  het.  In  Opperman  se  gedig 
word  te  kenne  gegee  dat  die  diere  en  voëls  by  hulle  ingeperkte 
bestaan  in  hokke  kan  aanpas,  maar  dat  die  mens  nie  oor 
dieselfde  aanpasbaarheid  beskik  wanneer  hy  ingeperk  word 
(soos  deur  ’n  "enkelkamer"-bestaan  in  die  stad)  nie: 

NA  ’N  BESOEK  AAN  DIE  DIERETUIN 

Twee  kraaie  het  hul  nes  gemaak 
van  stukkies  draad; 

en  in  staalkoue 

ver  van  riete  en  riviere  afgesluit 
broei  rooivinke  en  wildepoue 
nog  hul  eiers  uit; 

in  ysterhokke 

ver  van  rantjies  en  langgras 
werp  ape  en  die  waterbokke 
nog  hul  kleintjies  af; 

net  in  ’n  enkelkamer  ek  en  jy 
van  hulle  vreugde  afgeskei. 

In  1990  verskyn  Tom  Gouws  se  debuutbundel,  diaspora.  Die 
gedig  "nagbesoek  aan  die  dieretuin",  wat  daarin  opgeneem  is, 
handel  oor  ’n  begeleide  nagtoer  deur  die  Nasionale  Dieretuin 
van  Suid-Afrika  in  Pretoria,  maar  is  duidelik  óók  geskryf  met 
inagneming  van  Opperman  se  "Ná  ’n  besoek  aan  die  dieretuin" 
(soos  die  ooreenkoms  tussen  die  titels  reeds  aandui).  Van  al 
die  dieretuingedigte  in  Afrikaans  is  Gouws  se  gedig  die 
"modemste":  nie  net  omdat  dit  die  mees  onlangs  geskrewe 
geskryf  is  nie,  maar  omdat  die  verwysing  na  die  begeleide 
nagtoer  en  die  gesellige  verkeer  om  die  kampvuur  daaraa  een 
van  die  hedendaagse  tendense  met  betrekking  tot  die  bestuur 
en  die  opvatting  van  die  taak  van  die  dieretuin  weerspieël, 
naamlik  opvoeding  van  die  publiek,  wat  vroeër  nie  ’n 
doelstelling  was  nie. 

In  Gouws  se  gedig  word  te  kenne  gegee  dat  die  nag  ’n 
situasie  skep  waarin  die  andersoortigheid  van  mens  en  dier, 
soos  reeds  uit  die  slotstrofe  van  Opperman  se  gedig  blyk, 
beklemtoon  word.  In  Gouws  se  gedig  word  daar  egter  nog 
verder  gegaan  deurdat  spookagtigheid  en  vrees  en  selfs  moord 
in  die  dieretuinkonteks  betrek  word  (met  o.a.  ’n  duidelike 
verwysing  na  I.D.  du  Plessis  se  "Rietfontein")  én  daar  ook  ’n 
sosiopolitieke  ondertoon  aan  die  gedig  gegee  word  (bv.  deur 
verwysings  na  die  dwergseekoeitjies  wat  "rassisties"  is  en  die 
"wit  wolf"  wat  die  dieretuin  se  "kosbaarste  besitting"  is).  Die 
uiteenlopendheid  van  die  gegewens  wat  in  die  gedig  betrek 
word,  maak  dit  moeiliker  as  in  die  geval  van  die  ander 
dieretuingedigte  om  een  spesifieke  "siening"  daaraan  te 
probeer  heg,  maar  uit  die  gedig  is  dit  tóg  duidelik  dat  die 
dieretuin,  veral  dan  in  die  nag,  nie  ’n  plek  is  waar  die  spreker 
hom  tuis  voel  nie. 

’n  Gedig  wat  nog  met  betrekking  tot  die  dieretuin  vermelding 
verdien,  is  Emst  van  Heerden  se  "Dieretuin  van  glas"  (uit 
Kanse  op  ’n  wrak,  1982).  ’n  Versameling  diere  van  geblaasde 
glas,  op  ’n  tafel  uitgestal,  word  beskryf,  en  elkeen  - leeu, 
kameelperd,  waterbok,  bobbejaan  en  luislang  - se  breekbaar- 
heid  word  beklemtoon.  Die  beeld  funksioneer  as  ’t  ware  na 
twee  kante  toe:  net  soos  die  glasdiere  (in  vergelyking  met  hulle 
eweknieë  in  die  natuur)  "tot  ongevare  geglasuur"  is,  is  die 
diere  in  die  dieretuin  in  werklikheid  "ongevaarlik"  omdat  hulle 
ingehok  is;  en  net  soos  die  glasdiere  breekbaar  is,  is  die 
verlangens  van  "kreupel  Laura",  aan  wie  die  diereversameling 
waarskynlik  behoort,  "breekbaar"  en  "tingerig  gestulp".  Dit 
gaan  in  hierdie  gedig  dus  nie  soseer  om  die  dieretuin  of  die 
gevange  diere  as  sodanig  nie,  maar  om  die  dieretuin  en  die 
gevange  dier  as  metafoor. 

Afgesien  hiervan  val  dit  die  leser  ook  op  dat  die  gedigtitel 
"Dieretuin  van  glas"  is  (my  beklemtoning),  maar  dat  daar  in 
die  eerste  strofe  van  die  gedig  na  die  versameling  diere  verwys 
word  as  "’n  hele  wildtuin"  (eweneens  my  beklemtoning).  In 
teenstelling  met  hierdie  oënskynlike  gelykstelling  van  dieretuin 
en  wildtuin  word  daar  in  die  poësie  van  ander  Afrikaanse 
digters  ’n  opvallende  onderskeid  tussen  die  wildtuin  en  die 
dieretuin  aangetref,  veral  wat  ingesteldheid  betref.  By  Van 
Heerden  is  hierdie  verskil  nie  so  opvallend  nie  (soos  reeds 
gesuggereer  is),  net  soos  hy  in  sy  dieretuin-  en  sirkusgedigte 
sy  simpatie  met  die  gevange  dier(e)  minder  duidelik  as 
byvoorbeeld  C.M.  van  den  Heever,  S.J.  Pretorius  en  D.J. 
Opperman  (spesifiek  in  "Sirkus")  laat  blyk.  In  "Wildtuin” 
(Kwadratuur  van  die  sirkel,  1990)  beklemtoon  die  gedig 
weliswaar  vanuit  die  staanspoor  die  amper  oordadige 
skoonheid  van  die  natuur  en  die  "jubelinge"  van  die 


"huppelende  impalas"  op  wie  se  rúe  die  sonlig  "bokspring", 
maar  dan  volg  die  teenstellende  slotstrofe  waarin  dit  duidelik 
gestel  word  dat  dood  en  verrotting  ook  in  dié  oënskynlik 
idilliese  wêreld  skuil  in  die  gestalte  van  "klapperende  skadu’s/ 
wat  walms  van  verrotting  speur/  en  gierig/  op  ’n  smulkans 
wag". 

Daar  is  in  die  Afrikaanse  poësie  nie  soveel  gedigte  oor  die 
wildtuin  as  wat  ’n  mens  sou  verwag  nie.  "Die  olifant"  van 
Wilma  Stockenstróm  (Van  vergetelheid  en  van  glans,  1976) 
beskryf  ’n  olifantbul  in  die  wildtuin,  een  wat  uit  eie  keuse  soos 
’n  nar  optree:  "’n  Koning  kan  ook  nar  speel".  Die  gedig  bevat 
ook  ’n  beskrywing  van  die  toeriste  se  motors  vanuit  die 
perspektief  van  die  olifant  as  " ’n  deurskynende  insek/  waarin 
mense  soos  biimegoed  beweeg".  Nog  ’n  olifantgedig  wat  in  ’n 
wildtuin  afspeel,  is  "Dood  van  Shingwidzi"  deur  René  Marais 
(opgeneem  in  Marais,  1990),  wat  oor  die  dood  van  een  van 
die  beroemde  groottand-olifantbulle  in  die  Nasionale  Kruger- 
wildtuin  handel. 

Ina  Rousseau  se  vierdelige  gedig  "Die  natuurbewaarder  se 
vrou"  (opgeneem  in  Taxa,  1970)  laat  die  klem  sterk  val  op  die 
vrou  se  drang  om  haar  kinders  te  beveilig  te  midde  van  die 
onveilige  wêreld  waarin  sy  haar  bevind.  En  dit  is  nie  die 
bokke  of  die  roofdiere  waardeur  sy  haar  bedreig  voel  nie 
("Hulle  kundige  heer,/  my  man,  kan  hulle  soos  tuinplante 
beheer/  en  lees  soos  boeke"):  haar  vrees  is  vir  die  "listiger 
faunas"  - muskiete,  skroefbasille,  vlieë  en  kalanders  - en  vir 
die  water. 

Verskeie  gedigte  in  Johann  Lodewyk  Marais  se  bundel 
Verweerde  aardbol  het  die  wildtuin  as  onderwerp  of  as  agter- 
grondgegewe.  Seker  die  opvallendste,  danksy  sy  titel,  is 
"Nasionale  Krugerwildtuin",  ’n  reeks  van  vyf  vyfreëlige 
gedigte  oor  verskillende  kampe  in  dié  wildtuin.  Naas  ’n  gedig 
soos  "III  Letaba",  waarin  daar  na  die  dierelewe  en  die 
landskap  verwys  word,  is  daar  in  hierdie  reeks  ook  gedigte 
waarin  die  diere  afwesig  is,  maar  die  atmosfeer  van  Afrika 
opgeroep  word,  soos: 

I Berg-en-dal 

In  hut  nr.  16  in  hierdie  kamp 
met  hoë  balke  en  die  reuk  van  gras 
luister  ek  na  die  gekrap  van  kortgolf, 
soek  verre  stasies,  hoor  die  VOA 
se  "Music  time  in  Africa"  dof  speel. 

’n  Ander  gedig  van  Marais  wat  regstreeks  met  die  wildtuin  te 
make  het,  is  "Uitdunning",  wat  in  ’n  afdeling  gedigte  met  jag 
as  tema  staan  en  ’n  beskrywing  gee  van  die  uitdunning  van  ’n 
olifanttrop  deur  ’n  skerpskutter  vanuit  ’n  helikopter,  ’n  om- 
strede  praktyk  wat  in  die  Nasionale  Krugerwildtuin  toegepas 
word  om  olifantgetalle  in  bedwang  te  hou.  Die  digter  se  sim- 
patie  met  die  diere  blyk  ondubbelsinnig  uit  die  slotstrofe  met 
sy  duidelike  verwysing  na  N.P.  van  Wyk  Louw  se  gedig 
"Svend  Foyn  het  die  harpoenkanon"  (Tristia,  1962).  Ek  haal 
die  laaste  drie  strofes  van  "Uitdunning"  aan: 

Oor  die  doodsakker  word  ’n  skoHenpyl 
afgevuur.  Die  skut  herlaai  oor  en  oor 
terwyl  hulle  om  die  bondel  sirkel. 

Die  toesighouer  skiet  elkeen  ’n  skoot 
in  die  brein  voor  werkers  die  karkasse 
vir  die  produktefabriek  begin  laai. 

Die  sagte  sagtes  lewer  vleis,  velle 
en  ivoor  vir  die  welvarende  mark. 

In  die  veld  draai  aasvoëls  oor  vlekke  bloed. 

Met  die  uitsondering  van  Johann  Lodewyk  Marais  se  "Uitdun- 
ning"  en,  in  ’n  mate,  Tom  Gouws  se  "nagbesoek  aan  die 
dieretuin",  word  die  jongste  tendense  en  praktyke  met  betrek- 
king  tot  die  dieretuin  en  die  wildtuin  nie  in  die  tydgenootlike 
Afrikaanse  poësie  weerspieël  nie.  Dieretuine,  veral,  is  vandag 
belangrike  teelsentra  waar  ’n  dikwels  verbete  stryd  gevoer 
word  om  verskeie  dier-  en  voëlspesies  van  uitwissing  te  red. 
Tog  word  die  dieretuin,  op  enkele  uitsonderings  na,  sterk 
negatief  uitgebeeld.  Sou  dit  wees  omdat  digters  moontlik 
emosioneel  eerder  as  pragmaties  is?  Sou  dit  wees  dat  die  mens 
homself  in  baie  gevalle  met  die  dier  identifiseer  en  sy  eie 
gevoelens  op  hom  projekteer?  Of  het  dit  met  die  poëtiek  van 
vryheid  te  make?  Hoe  dit  ook  al  sy,  dit  sal  betekenisvol  wees 
om  te  sien  óf  en,  indien  wel,  in  watter  mate  die  Afrikaanse 
poësie  hom  in  die  toekoms  ook  van  hierdie  onderwerp  én  van 
die  omgewingsproblematiek  in  breër  verband  rekenskap  sal 
gee. 

RENE  MARAIS 


Poësiekroniek  IV 


Gedurende  1993  het  daar  in  Afrikaans  drie  debuutdigbundels 
verskyn:  Gert  Vlok  Nel  se  Om  te  lewe  is  onnatuurlik,  Ronel 
de  Goede  se  Skoop  (albei  deur  Tafelberg  uitgegee)  en  Dirk 
Winterbach  se  Die  oranje  boek  (Hond).  Afgesien  van  die 
genoemde  debute  het  Tafelberg  ook  gedurende  1993  die 
meeste  nuwe  digbundels  gepubliseer,  naamlik  (in  alfabetiese 
volgorde)  Rasuur  deur  Pirow  Bekker,  Thomas  Deacon  se  Die 
predikasies  van  Jacob  Oerson  en  Emst  van  Heerden  se 
Najaarswys.  By  Human  & Rousseau  het  slegs  twee  digbundels 
verskyn:  Respyt  deur  Elisabeth  Eybers  en  Vleiswond  deur 
Johann  de  Lange.  Hond  het  naas  Winterbach  se  genoemde 
digbundel  ook  Breyten  Breytenbach  se  Nege  landskappe  van 
ons  tye  bemaak  aan  ’n  beminde  gepubliseer.  Vergenoeg  deur 
Patrick  Petersen  is  deur  Prog  uitgegee. 

Op  Koueberg,  ’n  bundel  verwerkings  deur  Phil  du  Plessis 
van  verse  deur  die  Sjinese  digter  Han  Sjan,  het  by  Snailpress 
verskyn  en  Psalms  en  lofgesange,  oorsettings  deur  Bonaven- 
ture  Hinwood  van  die  Bybelse  psalms  en  lofliedere,  by  J.L. 
van  Schaik.  Daar  het  een  bloemlesing  verskyn,  naamlik 
Bloeityd:  Verse  oor  kinders,  saamgestel  deur  Johann  Johl  en 
RikaCilliers  (Tafelberg),  en  Sportgedigte,  ’n  eenmalige  linne- 
banduitgawe  in  beperkte  oplaag  waarin  Emst  van  Heerden  se 
sportgedigte  versamel  is  (ook  by  Tafelberg). 

Waar  Human  & Rousseau  gedurende  1992  die  meeste 
poësie  gepubliseer  het,  het  dié  onderskeiding  in  1993  Tafel- 
berg  te  beurt  geval  (soos  reeds  genoem  is),  en  was  dit  ook 
opmerklik  dat  die  jong  uitgewery  Hond  nie  huiwer  om 
digbundels  uit  te  gee  nie.  In  teenstelling  met  Tafelberg, 
Human  & Rousseau  en  Hond  het  HAUM-Literêr,  Perskor, 
Queillerie  en  Jutalit  egter  geen  digbundel  gedurende  1993 
gepubliseer  nie. 

Daar  word  soms  beweer  dat  daar  deesdae  weliswaar  minder 
digbundels  as  veral  gedurende  die  tagtigerjare  gepubliseer 
word,  maar  dat  die  peil  van  dié  digbundels  wat  nou  gepubli- 
seer  word,  oor  die  algemeen  hoog  is.  Hierdie  bewering  is  in 
die  meeste  gevalle  korrek,  maar  of  dit  inderdaad  as  troos  kan 
dien  vir  die  aansienlike  afname  in  die  getal  digbundels  wat  in 
Afrikaans  gepubliseer  word,  is  ’n  ope  vraag.  lets  van  die 
bevmgtende  geskakeerdheid  van  die  poësie  gaan  as  gevolg 
hiervan  verlore.  Die  persepsie  dat  dit  moeiliker  is  om  ’n 
digbundel  gepubliseer  te  kry  as  prosa,  mag  ook  daartoe  lei  dat 
voomemende  skrywers  hulle  liewer  op  die  skryf  van  prosa 
toelê. 

Aan  die  ander  kant  is  daar  egter  gedurende  1992  en  1993 
verskeie  omvattende  studies  oor  Afrikaanse  digters  se  lewe 
en/of  werk  gepubliseer.  In  1992  het  Lucas  Malan  se  Paradoks 
en  parabool:  ’n  Studie  oor  Ernst  van  Heerden  se  latere  poësie 
(HAUM-Literêr),  Gerrit  Olivier  se  N.P.  van  Wyk  Louw: 
Literatuur,  filosofie,  politiek  (Human  & Rousseau)  en  Lina 
Spies  se  Kolonnade:  ’n  Studie  oor  D.J.  Opperman  se  bundels 
Heilige  beeste,  Negester  oor  Ninevé  en  Komas  uit  ’n  bam- 
boesstok  binne  verband  van  sy  oeuvre  (Human  & Rousseau) 
verskyn,  en  in  1993  J.C.  Kannemeyer  se  Wat  het  geword  van 
Peter  Blum? Die  speurtog  na  die  Steppewolf  (Tafelberg)  en  E. 


Lindenberg  se  Groot  ode:  ’n  Leesverslag  (Human  & Rous- 
seau). 

In  literêre  tydskrifte  skyn  die  prosa  voorrang  te  geniet  bo 
die  poësie  in  die  keuse  van  onderwerpe  vir  artikels,  en  die 
aanbod  van  bekronings  en  prysvrae  vir  prosa  is  groter  as  dié 
vir  poësie. 

Vier  bundels/bloemlesings  uit  die  poësie-oes  van  1993  word 
vervolgens  (in  alfabetiese  volgorde  van  vanne)  bespreek. 


Bonaventure  Hinwood:  Psalms  en  lofgesange  (Pretoria:  J.L. 
van  Schaik,  1993) 

Op  grond  van  ’n  digbundeltitel  soos  Openbaringe  en  Johannes 
(Phil  du  Plessis,  1992)  en  die  feit  dat  Bonaventure  Hinwood 
reeds  drie  digbundels  gepubliseer  het  (sy  debuut  onder  die 
skrywersnaam  Hewitt  Visser)  waarin  die  religieuse  ’n  opval- 
lende  en  deurlopende  kode  is,  sou  ’n  mens  dalk  kon  vermoed 
dat  Psalms  en  lofgesange  ’n  vierde  digbundel  is;  die  sak- 
formaat  van  die  uitgawe  ten  spyt. 

Dié  bundel  is  egter  in  die  eerste  plek  ’n  "oorsetting"  van 
Bybelse  psalms  en  lofgesange,  bedoel  as  ’n  liturgiese  publi- 
kasie  vir  gebraik  by  die  misoffer  in  die  Rooms-Katolieke 
Kerk.  Die  oorsetting  is  deur  die  Suider-Afrikaanse  Katolieke 
Biskopperaad  aangevra  en  gefinansier.  Die  behoefte  hiervoor 
het  ontstaan  nadat  nuwe  liturgiese  boeke  in  Latyn  opgestel  is 
ná  die  Tweede  Vatikaanse  Kerkvergadering  (wat  in  die  vroeë 
sestigerjare  plaasgevind  en  vier  jaar  lank  geduur  het)  en  die 
Kerk  besluit  het  om  die  voorlopige  Afrikaanse  vertaiing  wat 
kort  daama  gedoen  is  deur  ’n  goeie,  meer  permanente 
vertaling  te  vervang  ter  wille  van  die  meer  as  250  000  Afri- 
kaanssprekende  Katolieke  (in  omtrent  80  gemeentes)  in  Suid- 
Afrika  en  Namibië. 

Om  dié  oorsetting  te  doen,  was  vader  Bonaventure 
Hinwood  van  die  Orde  van  Franciskaanse  Monnike  (OFM) 
omrede  sy  diepgaande  kennis  van  die  teologie  én  sy  bewese 
digterlike  vermoëns  vanselfsprekend  die  aangewese  persoon  - 
daarvan  spreek  die  besondere  kwaliteit  van  die  oorsettings. 
Hinwood  het  moeite  gedoen  om  te  sorg  dat  sy  oorsettings  nie 
net  teologies  korrek  is  nie,  maar  dat  dit  ook  digterlik, 
taalkundig  en  met  betrekking  tot  die  register  van  die 
Afrikaanse  kerktaal  (ook  van  nie-Katolieke  denominasies) 
gepas  is. 

Die  rede  waarom  daar  juis  ’n  "Katolieke"  oorsetting  van 
die  psalms  en  lofgesange  in  Afrikaans  gemaak  moes  word  en 
die  bestaande  "Gereformeerde"  vertalings  nie  gebruik  is  nie  lê 
nie  in  die  eerste  plek,  soos  verskeie  mense  dalk  sou  vermoed, 
by  inhoudelike  verskille  nie.  Omdat  die  psalms  en  lofgesange 
in  die  Katolieke  Kerk  op  inkanterende  wyse  gesing  en/of  in  ’n 
groep  opgesê  word,  moet  dit  streng  aan  spesifieke  ritmiese 
(nie  metriese  nie)  norme  voldoen,  soos  in  die  voorwoord  tot 
die  bundel  uiteengesit  word.  Hinwood  se  oorsettings  is  ook  (in 
teenstelling  met  Totius  se  bekende  berymings)  rymloos,  soos 
in  die  oorspronklike  tekste. 


Hinwood  se  oorsettings  staan  in  sekere  opsigte  na  aan  die 
vertalings  in  die  1933-Bybel,  veral  vanweë  die  dikwels  meer 
formeel-poëtiese  taalgebruik  as  indie  1983-Bybelvertaling.  Die 
poëtiese  kwaliteit  van  Hinwood  se  teks  word  ook  verhoog  deur 
die  egalig  vloeiende  ritme,  ’n  eienskap  wat  in  die  psalms  in 
die  1983-Bybelvertaling  dikwels  hinderlik  ontbreek.  ’n  Naas- 
mekaarplasing  van  die  1933-  en  1983-Bybelvertalings  en 
Hinwood  se  oorsettings  van  die  psalms  en  lofgesange  toon  in 
talle  gevalle  hoe  geslaagd  Hinwood  poëtiese  kwaliteit  en 
betekenisduidelikheid  kombineer,  soos  uit  sy  oorsetting  van 
Psalm  23  blyk: 

Die  Here  is  my  herder,  niks  sal  my  ontbreek  nie. 

Hy  laat  my  in  vars  groen  weivelde  uitrus, 
na  rustige  waters  lei  Hy  my  heen, 

Hy  vernuwe  my  lewe  en  stuur  my  voete 
in  die  regte  pad,  soos  dit  Hom  geval. 

A1  gaan  ek  deur  ’n  kloof,  so  donker  soos  die  dood, 
geen  gevaar  sal  ek  vrees  nie,  want  U is  by  my, 
u stok  en  u herderstaf  moedig  my  aan. 

U berei  vir  my  ’n  feestelike  tafel  voor, 
terwyl  my  teëstanders  slegs  kan  toekyk; 
met  kosbare  reukolie  salf  U my  kop 
en  skink  my  beker  tot  oorlopens  toe  vol. 

U goedheid  en  liefde  sal  my  lewenslank  bybly 
en  ek  sal  vir  altyd  in  u tempel  woon,  o Here. 

Die  twaalf  lofgesange  wat  naas  die  psalms  in  die  bundel 
opgeneem  is,  kom  uit  die  Ou  en  die  Nuwe  Testament,  soos  1 
Samuel  2:1,  4-8;  Jesaja  12:1-6  en  Lukas  1:46-55  (Maria  se 
lofsang).  Een  lofsang  uit  die  boek  Tobias  (Tobias  13:1-2,  6-8) 
is  ook  opgeneem.  In  sowel  teologiese/religieuse  as  literêre  ver- 
band  is  Afrikaans  deur  die  verskyning  van  hierdie  bundel 
Psalms  en  lofgesange  verryk.  Die  behoefte  aan  en  die  versky- 
ning  van  sodanige  publikasie  bevestig  ook  die  geskakeerdheid 
van  die  Afrikaanse  taalgemeenskap. 


Johann  Johl  en  Rika  Cilliers:  Bloeityd:  Verse  oor  kinders 
(Kaapstad:  Tafelberg,  1993) 

Oor  die  afgelope  aantal  jare  het  daar  in  Afrikaans  benewens 
die  gebruiklike  bloemlesings  wat  ’n  keuse  uit  die  korpus  van 
die  Afrikaanse  poësie  verteenwoordig,  heelparty  tematiese 
bloemlesings  verskyn,  soos  Die  mooiste  Afrikaanse  liefdes- 
gedigte  (samest.  Fanie  Olivier,  Human  & Rousseau,  1986  en 
1992),  ’n  versameling  religieuse  poësie,  Die  braambos  brand 
(samests.  C.J.M.  Nienaber  en  M.  Nienaber-Luitingh,  Tafel- 
berg,  1987),  Speelse  verse:  ’n  Keur  (samest.  Daniel  Hugo, 
Tafelberg,  1988)  en  Miskien  sal  ek  die  wingerd prys:  Ryme  en 
gedigte  oor  wyn  en  sterk  drank  (samests.  Daniel  Hugo  en 
Etienne  van  Heerden,  Tafelberg,  1989).  ’n  Bloemlesing  soos 
Groen:  Gedigte  oor  die  omgewing  (samest.  Johaim  Lodewyk 
Marais,  HAUM-Literêr,  1990)  is  saamgestel  uit  nuwe  gedigte 
wat  spesiaal  vir  dié  omgewingsbundel  geskryf  is,  terwyl  die 
bloemlesing  Goudaar  (samest.  Fanie  Olivier,  Perskor,  1986) 
saamgestel  is  as  geleentheidsbundel  waarvan  die  publikasie  met 
die  eeufees-vieringe  van  Johaimesburg  saamgeval  het.  Waar 
bloemlesings  in  die  verlede  dikwels  hoofsaaklik  met  die  oog 
op  gebruik  binne  akademiese  verband  saamgestel  is,  toon  die 
verskyning  van  tematiese  bloemlesings  soos  hierbo  genoem  ’n 


welkome  tendens  om  toenemend  ook  vir  die  leser  wat  nie 
noodwendig  met  ’n  akademiese  belangstelling  lees  nie, 
voorsiening  te  maak  en  die  poësie  van  sy  dikwels  knellende 
akademiese  keurslyf  te  help  bevry. 

Bloeityd,  die  jongste  toevoeging  tot  die  korpus  tematiese 
bloemlesings  in  die  Afrikaanse  literatuur,  sentreer  rondom  die 
kind.  Veral  danksy  die  gevarieerde  aanbod  van  gedigte  kon  die 
samestellers  daarin  slaag  om  nié  in  die  slaggat  te  val  om  ’n 
sentimentele  ag-is-kinders-nie-dierbaar-nie-bloemlesing  saam 
te  stel  nie.  Bloeityd  bevat,  in  chronologiese  volgorde,  gedigte 
oor  die  verskillende  ontwikkelingsfases  van  die  kind  vanaf  die 
voorgeboortelike  toestand  (D.J.  Opperman:  "Bevrugting", 
Ingrid  Jonker:  "Swanger  vrou",  Antjie  Krog:  "eerste  teken  van 
lewe")  tot  en  met  die  tienerjare  (Elisabeth  Eybers:  "Terugkeer 
van  Klaas-Hannes"). 

Die  bloemlesing  bied  egter  veel  meer  as  net  ’n  chrono- 
logiese  blik  op  die  ontwikkeling  van  die  kind,  en  dit  is  juis  die 
ánder  perspektiewe  wat  dikwels  verrassende  leesstof  bied. 
Daar  is  byvoorbeeld  gedigte  oor  die  kind  as  lid  van  ’n  gesin 
(Antjie  Krog:  "familiefigure  as  beeldmateriaal");  oor  die  kind 
as  slagoffer  en/of  gestremde  (Johann  de  Lange:  "Skerp- 
skutters",  C.M.  van  den  Heever:  "Die  ewige  kind",  Marlene 
van  Niekerk:  "troetelwoorde  vir  ogilvie  douglas");  oor  die 
uitgelewerdheid  van  die  kind  aan  sy  omstandighede:  sosiaal, 
maatskaplik  en  veral  polities  (Ingrid  Jonker:  "Die  kind" , Fanie 
Olivier:  "Tast  grave  at  dimbaza’",  Adam  Small:  "Geboorteser- 
tifikaat");  daar  is  gedigte  oor  die  dood  van  kinders  (Totius:  "o 
Die  pyn-gedagte",  P.J.  Philander:  "Haar  uitvaart").  Die 
bloemlesing  word  afgesluit  met  ’n  aantal  gedig-te  waarin 
jeugherinneringe  voorkom  en  gedigte  waarin  metafisiese 
aspekte  betrek  word,  dikwels  deur  verwysing  na  of  gebruik- 
making  van  die  kind/kindwees  as  metafoor  of  simbool  (N.P. 
van  Wyk  Louw:  "Toe  jy  kind  was",  Elisabeth  Eybers: 
"Herirmering",  D.J.  Opperman:  "Negester  en  stedelig"). 

In  die  voorafgaande  voorbeelde  is  doelbewus  na  bekende 
gedigte  verwys.  Die  verrassende  (wat  ek  nie  hier  wou  weggee 
nie)  lê  dikwels  in  die  ander,  vir  heelwat  lesers  waarskynlik 
minder  bekende,  gedigte,  veral  uit  meer  onlangs  gepubliseerde 
bundels.  Vir  diegene  wat  van  statistiekhou:  Bloeitydh&vzi  153 
gedigte  van  meer  as  70  digters,  en  volgens  die  samestellers  is 
daar  genoeg  onopgenome  gedigte  oor  kinders  oor  om  nóg  twee 
soortgelyke  bloemlesings  te  kan  uitgee. 

Ernst  van  Heerden:  Najaarswys  (Kaapstad:  Tafelberg,  1993) 

Soos  in  die  geval  van  Elisabeth  Eybers,  het  die  publikasie  van 
’n  nuwe  digbundel  deur  Emst  van  Heerden  iets  van  ’n  literêre 
gebeurtenis  geword.  Daar  is  verskeie  redes  vir  dié  belang- 
stelling,  soos  dat  albei  oeuvres  omvangryk  is  en  dat  altwee 
digters  oor  ’n  lang  tyd  ’n  hoë  peil  van  digterskap  bly  handhaaf 
het.  Sowel  Eybers  as  Van  Heerden  beklee  dan  ook  ’n  promi- 
nente  plek  in  die  Afrikaanse  literêre  kanon. 

Ook  op  persoonliker  vlak  is  daar  ooreenkomste  tussen 
Eybers  en  Van  Heerden.  Albei  lei  byvoorbeeld  ’n  baie  privaat 
lewe  en  doen  moeite  om  hulle  privaatheid  te  beskerm.  Maar 
een  van  dié  bewonderenswaardige  kenmerke  van  hierdie  twee 
digters  se  werk  moet  sekerlik  wees  dat  hulle  nog  steeds,  soos 
in  die  verlede,  poësie  skryf  wat  binne  die  eietydse  konteks  en 
tydgees  relevant  is.  Van  nie  ’n  enkele  van  Eybers  of  Van 
Heerden  se  onlangse  digbundels  kan  gesê  word  dat  die 
publikasie  daarvan  slegs  ’n  gebaar  van  welwillendheid  was  nie. 
Die  verskyning  van  Paradoks  en  parabool:  ’n  Studie  oor  Emst 


van  Heerden  se  latere  poësie  (vanaf  Anderkant  besit,  1966,  tot 
en  met  Kwadratuur  van  die  sirkel,  1990)  deur  Lucas  Malan 
(1992)  dra  daartoe  by  om  Van  Heerden  se  posisie  in  die 
Afrikaanse  letterkunde  te  bevestig  en  werp  meer  lig  op  sy 
poësie.  Omrede  die  besondere  posisie  wat  Van  Heerden  tans 
in  die  Afrikaanse  poësie  beklee,  word  daar  in  dié  kroniek 
heelwat  aandag  aan  sy  jongste  bundel  afgestaan. 

Een  en  vyftig  jaar  na  die  verskyning  van  Van  Heerden  se 
debuutdigbundel,  Weerlose  uur  (1942),  verskyn  sy  sestiende 
enkelbundel,  Najaarswys  (en  ’n  spesiale  huldigingsbundel  met 
die  titel  Sportgedigte  - kyk  die  slotbespreking  in  hierdie 
kroniek)  in  1993. 

Najaarswys  bevat  45  gedigte  wat  in  twee  afdelings  georden 
is:  "Sonnewende"  (24  gedigte)  en  "Vergissmeinicht"  (21 
gedigte).  Die  bundel-  en  afdelingstitels  dien  as  belangrike 
merkers  van  sowel  kodes  as  taalgebruik.  Foregrounding  van 
(wat  later  uitgebou  word  tot)  die  kodes  verandering  ("Sonne- 
wende’j,  bestendiging  ("Vergissmeinicht")  en  ouderdom  of 
beleënheid  {" Najaars -'wys")  vind  plaas.  As  sodanig  maak  dié 
bundel  deel  uit  van  die  nogal  omvattende  korpus  letterkundige 
werke  oor  die  ouderdom  wat  daar  in  die  jongste  tyd  deur 
sowel  digters  as  prosaskrywers  gepubliseer  is:  naas  Van 
Heerden  en  Elisabeth  Eybers  dink  ’n  mens  aan  S.J.  Pretorius 
(Anamnese),  Karel  Schoeman  ( ’n  Ander  land  en  Hierdie  lewe), 
Alba  Bouwer  {Die  afdraand  van  die  dag  is  kil)  en  Bertha  Smit 
{Juffrou  Sophia  vlug  vorentoe).  Hierdeur  word  nie  net  weer- 
spieël  dat  ons  in  ’n  samelewing  leef  waar  mense  se  lewensver- 
wagting  al  hoe  groter  word  en  die  persentasie  bejaardes  al  hoe 
hoër  nie;  wat  die  poësie  betref,  bevestig  dié  verskynsel  in 
sekere  opsigte  Phil  du  Plessis  (in  Vrye  Weekblad,  11.11. 1993) 
en  Daniel  Hugo  {inAfrikaans  Vandag,  Nov.  1993)  se  stelling 
dat  die  Afrikaanse  poësie  (nié  die  prosa  nie)  om  verskeie  redes 
besig  is  om  te  "verouder". 

Behalwe  op  die  kode  van  ouderdom  dui  die  titel  Najaarswys 
ook  reeds  op  aspekte  van  Van  Heerden  se  taalgebruik.  Deur 
die  gebruik  van  die  woorddeel  "-wys"  word  die  leser  verskeie 
interpretasiemoontlikhede  toegelaat:  dui  dit  op  wyse  (manier), 
wysheid  en/of  wysiel  Die  titel  van  die  eerste  afdeling,  "Sonne- 
wende",  verraai  egter  ’n  ánder  talige  eienskap  van  Van  Heer- 
den  se  poësie,  naamlik  die  formele,  dikwels  gestileerde  aard 
van  sy  taal.  Soms  skep  sekere  woordkeuses  en  ontlenings  aan 
Nederlands  selfs  die  indruk  van  ’n  "outydse"  soort  taalgebruik; 
en  dié  eienskap,  soos  die  situering  van  etlike  "Europa"-gedigte 
teen  omstreeks  die  tyd  van  die  Tweede  Wêreldoorlog,  is  van 
die  weiniges  wat  Van  Heerden  se  werk  soms  gedateer  laat 
voorkom  (kyk  bv.  die  gebruik  van  "uitstalrame"  en  die  frase 
"wat  bengelende  kleuters  maklik  tors",  p.  33). 

Om  die  kodes  en/of  temas  en/of  motiewe  in  Najaarswys 
bloot  te  katalogiseer,  is  op  sigself  nie  juis  noemenswaardig 
nie,  en  tog  is  die  tematiese  ook  belangrik.  Wanneer  die  leser 
dan  op  grond  hiervan  verbande  kan  lê  met  ander  oeuvres,  of 
binne  Van  Heerden  se  eie  oeuvre,  of  ten  opsigte  van  periodes 
en/of  tydgees,  word  die  prentjie  interessant. 

Dit  is  byvoorbeeld  insiggewend  dat  foregrounding  van 
prominente  inhoudelike  aspekte  reeds  in  die  eerste  gedig, 
"Droë  somer",  voorkom.  Finaliteit,  afsluiting,  en  die  aanbreek 
van  die  "tyd  (...)/  vir  die  verbranding  van  blare"  kan  onder 
die  kode  verandering  tuisgebring  word.  Die  motto  tot  (en  titel 
van)  die  eerste  afdeling,  "Sonnewende",  ondersteun  hierdie 
kode:  "(...)  the  unloved  year/  Would  tum  on  its  hinge  that 
night"  (my  kursivering). 

Weerloosheid  en  die  prysgee  van  skanse  kom  veral  in  die 


tweede  afdeling  prominent  na  vore  en  hang  met  die  ouder- 
domskode  (kyk  bv.  "Ouetehuis"  en  "Ontdekking")  saam.  Die 
onafwendbaarheid  van  verlies,  wat  ook  in  die  landskap 
neerslag  vind  (soos  in  "Dorps"),  word  besef  en  betreur,  en  die 
bestendigingskode  werk  in  ’n  sekere  sin  daarteen  in:  daar 
word  ’n  wederstrewigheid  teen  die  dood  in  die  Kafka-motto 
voor  in  die  bundel  uitgespreek  (vry  vertaal,  lui  dit:  "Die  logika 
is  weliswaar  onwrikbaar,  maar  dit  is  nie  bestand  teen  ’n  mens 
wat  werklik  wil  lewe  nie").  In  heelparty  gedigte  in  die  afdeling 
"Vergissmeinicht"  word  die  begeerte  om  onthou  te  word 
(altematiewelik:  die  vrees  om  vergeet  te  word)  óf  geímpliseer 
óf  in  soveel  woorde  uitgespreek  ("Vooruitsig",  "Uniek", 
"Bede").  Dit  is  ’n  gegewe  wat,  soos  talle  van  die  genoemde 
kodes  in  Najaarswys,  ook  reeds  in  vroeëre  Van  Heerden- 
bundels  voorgekom  het:  kyk  byvoorbeeld  "Geskiedenis  van  ’n 
literêre  beweging"  uit  Amulet  teen  die  vuur  (1987). 

Deur  die  besef  en  beskrywing  van  afskeid  en  vertrek  (pp. 
14,  37,  44,  50)  word  die  reismotief  ’n  gegewe  in  Najaarswys 
(kyk  "Reisiger",  "Groet",  "Anachoreet")  en  sluit  Van  Heerden 
weer  eens  by  vorige  bundels  aan:  die  titel  Die  swart  skip 
(1984)  is  ’n  voor  die  hand  liggende  voorbeeld  van  ’n  reis  wat 
geïmpliseer  word. 

Ook  in  ander  opsigte  bestendig  gedigte  in  Najaarswys 
herhalende  elemente  in/aspekte  van  Van  Heerden  se  oeuvre. 
Sportfigure  word  steeds  beskryf;  ’n  aantal  baie  mooi  gedigte 
oor  die  geliefde  Karoo-wêreld  word  opgeneem,  net  soos 
gedigte  oor  ’n  vervloë  Europa  (soos  reeds  genoem  is).  Ook 
gedigte  met  ’n  plaaslik-eietydse  sosiopolitieke  inslag  (soos 
"Necklace")  kom  voor,  soos  in  Van  Heerden  se  meer  onlangse 
bundels,  en  die  religieuse  kode  is  eweneens  steeds  aanwesig. 

Die  speel  van  die  spel  van  intertekstualiteit  is  een  van  die 
eienskappe  van  die  meer  onlangse  Afrikaanse  literatuur  (wyer 
as  net  die  poësie),  en  dit  figureer  ook  in  beduidende  mate  in 
Van  Heerden  se  werk.  Sy  vemuftigheid  in  hierdie  verband 
gaan  nie  aan  die  leser  verby  nie.  Soos  in  vorige  bundels 
gebmik  Van  Heerden  intertekstuele  verwysings  dikwels  in 
"bevestigende"  verband  of  as  oerteks  vir  die  skep  van  ’n  nuwe 
teks:  kyk  byvoorbeeld  die  reeds  genoemde  "Geskiedenis  van 
’n  literêre  beweging"  (Amulet  teen  die  vuur),  wat  in  hoë  mate 
op  Howard  Nemerov  steun,  of  die  gedig  "Uitwissing",  wat 
geskryf  is  "(na  ’n  insident  by  Alexander  Solzjenitsin)". 

Hierteenoor  voer  Van  Heerden  ook  dikwels  die  verwysing 
verder,  jukstaponeer  hy  sy  eie  teks  met  betrekking  tot  die 
bron-  of  interteks  of  gee  hy  ’n  ánder  kinkel  aan  die 
intertekstuele  kabel.  Enkele  voorbeelde  hiervan  is  Van  Heer- 
den  se  verwysing  na  die  donkerstroom  van  sy  bloed  ("Bloed- 
monster")  in  jukstaposisie  met  Eugéne  N.  Marais  se  verwysing 
na  die  donker  stroom  van  die  dood,  en  die  verwysing  na  die 
woedende  dood  ("Reisiger")  teenoor  Sheila  Cussons  se 
"woedende  brood".  ’n  Titel  soos  "Karoostasie,  middemag" 
roep  N.P.  van  Wyk  Louw  se  "Karoodorp:  someraand"  in 
herinnering  in  ’n  spel  van  ooreenkomste  en  teenstellings  wat 
in  die  gedig  uitgebou  word,  en  die  situasie  in  D.J.  Opperman 
se  "Glaukus  klim  uit  die  water"  word  in  'Tchtus"  deur  Van 
Heerden  "omgekeer"  wanneer  daar  na  die  oerwêreldlike  of 
oerbron  temggekeer  word.  Baie  ander  voorbeelde  kan  genoem 
word  waarin  Van  Heerden  van  literêre,  Bybelse  en  mitologiese 
verwysingsraamwerke  gebmik  maak. 

Tegnieke  en  werkwyses  wat  opvallend  in  Najaarswys 
gebmik  word,  is  kontrastering,  die  skep  van  neweskikkende 
konstmksies  (soos  "wil  en  doel",  p.  17;  "gedug  en  wakker", 
p.  28),  vraagstelling  (bv.  pp.  24,  27,  55)  en  die  isolering  van 

’n  woord  of  (soos  in  "Bede")  ’n  kort  frase  in  die  eerste 
versreël  van  ’n  strofe. 

Nie  alle  gedigte  in  Najaarswys  is  op  dieselfde  peil  nie;  ’n 
verskynsel  wat  in  verskeie  Afrikaanse  digbundels  voorkom. 
(Hoe  billik  is  die  dikwels  implisiete  eis  dat  alle  gedigte  in  ’n 
digbundel  op  dieselfde  hoë  peil  moet  wees?)  Teen  verskeie 
dinge  in  dié  bundel  sou  kritiek  ingebring  kan  word,  soos  teen 
die  taal-  en  beeldgebruik  in  die  eerste  strofe(s)  van  "Langs  ’n 
wêreld",  "Ontwaking"  en  "Ich  bin  der  Welt  abhanden  gekom- 
men". 

Baie  meer  opvallend,  egter,  is  die  talle  gedigte  wat  die  leser 
aangryp.  Ek  noem  net  ’n  paar:  "Die  marmersater"  wat,  die 
speelse  inslag  ten  spyt,  van  verganklikheid  spreek;  "Besoeker" 
met  sy  vemuftige  slot;  die  stemmingryke  "Karoostasie,  mid- 
demag",  wat  ’n  pragtige  toevoeging  tot  Van  Heerden  se  ander 
bekende  Karoo-gedigte  is,  en  "Anachoreet",  waarin  daar  oor 
die  winste  en  verliese  van  ’n  hele  lewe  nagedink  word.  Twee 
lang  gedigte  uit  die  afdeling  "Sonnewende"  verdien  ook 
vermelding:  die  meer  as  twee  bladsy  lange  "Uittog"  (die 
genoemde  kritiek  teen  aspekte  van  die  taalgebmik  ten  spyt), 
wat  in  sekere  opsigte  aan  Marthinus  Nijhoff  se  "Het  uur  U" 
herinner  en  op  ’n  bykans  apokalipties-visionêre  slot  uitloop,  en 
"Nag  kom  oor  die  planeet",  die  slotgedig  van  die  eerste 
afdeling,  waarin  ’n  genadige  vryspraak  oor  al  die  lande  van 
die  wêreld  uitgespreek  word. 

Veral  in  Van  Heerden  se  meer  onlangse  bundels  word  daar 
dikwels  gevra  om  bestendiging,  om  onthou  te  word;  word  die 
sin  van  sy  lewe  deur  die  digter  bevraagteken:  "ek  het  by  alles 
dalk  vergeefs  geleef"  ("Ich  bin  der  Welt  abhanden  gekom- 
men").  Inteendeel,  wil  die  leser  antwoord:  om  ’n  oeuvre  soos 
Van  Heerden  s’n  het  die  digter  nié  vergeefs  geleef  nie,  en  kan 
hy  inderdaad  sê  (soos  in  "Uniek"): 

ék  het  hier  gewandel 

en  op  my  eie  klankgolf  uitgeroep. 

Ernst  van  Heerden:  Sportgedigte  (Kaapsiad:  Tafelberg,  1993) 
Van  Heerden  se  gedigte  oor  sportfigure  en/of  die  beoefening 


van  verskillende  sportsoorte  het  feitlik  van  die  begin  van  sy 
digterskap  af  aandag  getrek.  Die  bekroning  van  ses  van  dié 
gedigte  met  ’n  silwermedalje  by  die  Olimpiese  Kunsfees  wat 
met  die  1948-Olimpiese  Spele  in  Londen  saamgeval  het,  het 
Van  Heerden  as  "sportdigter"  van  formaat  gekanoniseer,  en 
geslagte  skoliere  het  via  die  skoolleerplanne  met  gedigte  soos 
"Die  bokser"  en  "Die  gewigopteller"  kermis  gemaak. 

Op  19  Maart  1993,  een  dag  voor  Van  Heerden  se  77ste 
verjaardag,  is  hy  op  tweërlei  wyse  as  sportdigter  vereer:  die 
Universiteit  van  Pretoria  se  Sportburo  het  ’n  eretoekenning  aan 
hom  gemaak  en  ’n  faksimilee-uitgawe  van  27  van  sy  sport- 
gedigte  (in  sy  eie  handskrif)  is  deur  Tafelberg  uitgegee  en  op 
dié  aand  aan  Van  Heerden  oorhandig.  Hierdie  huldigingspubli- 
kasie  is  in  ’n  linneband  soortgelyk  aan  dié  van  Verse  vir  Emst 
(1991)  uitgegee  in  ’n  eenmalige  oplaag  van  350  eksamplare. 

Die  ses  gedigte  wat  by  die  Olimpiese  Kunsfees  bekroon  is, 
is  as  die  eerste  gedigte  in  die  bundel  opgeneem.  ’n  Ruimer 
opvatting  van  die  begrip  sportgedigte  blyk  egter  uit  die 
insluiting  van  gedigte  soos  "Jagvalk",  waar  die  valkenier  net 
by  wyse  van  sy  "gestrekte  pantserarm"  aan  die  slot  van  die 
gedig  ter  sprake  kom,  en  "Dwerg  in  die  sirkus".  Geen  gedigte 
uit  óf  Kwadratuur  van  die  sirkel  (1990),  waarin  die  jagters- 
figuur  meermale  voorkom,  óf  Najaarswys  (1993)  is  by  die 
versameling  in  Sportgedigte  ingesluit  nie. 

Die  feit  dat  Van  Heerden  as  sportdigter  gehuldig  word  by 
wyse  van  sowel  ’n  eretoekenning  deur  ’n  sportburo  as  ’n 
spesiale  uitgawe  van  sy  sportgedigte,  onderstreep  die 
belangrikheid  van  sport  in  die  hedendaagse  kultuur.  In  ’n  essay 
met  die  titel  "Sports  chatter"  (opgeneem  in  Travels  in  hyper- 
reality,  1987)  beskryf  die  semiotikus  Umberto  Eco  sport  as  "a 
profound  structure  of  the  Social  whose  Maximum  Cement,  if 
broken  up,  would  cause  a crisis  in  every  possible  associative 
principle,  including  the  presence  of  man  on  earth,  at  least  as 
he  has  been  present  in  the  last  tens  of  thousands  of  years. " Hy 
formuleer  die  betekenis  van  sport  soos  volg:  "Sport  is  Man, 
Sport  is  Society."  En  omgekeerd  bevestig  dié  huldiging  van 
Van  Heerden  as  sportdigter  nie  net  die  belangrikheid  van  sport 
nie,  maar  ook  die  seggingskrag  van  die  poësie. 


HENDRIK  VAN  BLERK 

Welma  Odendaal:  ’n  Terugkeer  tot  die  Afrikaanse  letterkunde 


Welma  Odendaal:  Verlate  plekke  (1991) 

Na  ’n  stilte  van  meer  as  tien  jaar,  wat  begin  het  met  die 
verbod  op  haar  kortverhaalbundel  Keerkring  (1977),  publiseer 
Welma  Odendaal  Verlate  plekke.  In  hierdie  versameling 
verhale  word  daar  inderdaad  gefokus  op  die  gebiede  wat 
ongeskend  en  onverken  gelaat  word  in  ’n  sosiale  bestel  wat 
deur  mans  oorheers  word.  Die  eerste  "plek"  wat  deur  die 
verteller  van  verlatenheid  gered  word,  is  die  wêreld  van  die 
kind.  In  "My  pa"  word  die  vaderfiguur  as  karakter  deur  die 
kind-verteller  se  intieme  waamemings  ontluister.  Tydruimte- 


like  spronge  stel  die  verteller  daartoe  in  staat  om  ’n  vroeër, 
onskuldiger  ervaring  van  die  vader  te  kontrasteer  met  die 
roekelose  en  manipulerende  patriarg  waarin  die  vader  ontaard. 
Dit  is  ironies  dat  die  verteller  tog  agter  die  gegewe  skuil,  en 
deur  haar  onbetrokkenheid  haarself  die  stilswye  oplê.  Die 
vaderfiguur  is  ’n  maklike  teiken,  waarop  daar  sonder  moeite 
gemik  word. 

Die  simptome  van  vaderlike  bedrog  en  moederlike  verraad 
teen  die  magtelose  kind  verskyn  (weer  eens  by  wyse  van 
tekstuele  jukstaposisies)  as  die  sielswroeging  van  die  meisie  in 
"Die  vierde  dag"  wat  deur  die  konstabel  (vertroueling)  op  ’n 


afgeleë  plek  verkrag  word  nadat  hy  haar  vertroue  gewen  het. 
Daar  word  op  ’n  ietwat  geforseerde  wyse  van  die  hewigheid 
van  die  gebeure  af  weggekom  deurdat  die  meisie  haar  slegs  tot 
haar  beeldhouwerk  vir  ontlading  kan  rig.  In  "Die  wit  Chev- 
vie",  ’n  verhaal  van  ’n  seuntjie  se  inisiasie  met  sy  sussie 
daaragter,  word  die  kind  darem  in  fyner  besonderhede  be- 
skryf.  Ook  in  "Sara  en  die  kinders"  word  tradisionele  mites 
rondom  die  onskuld  en  onbeholpenheid  van  kinders  ondermyn, 
alhoewel  hulle  op  die  ou  einde  slagoffers  van  ’n  politieke 
bestel  word  waarteenoor  hulle  wel  magteloos  is. 

Teen  die  tyd  dat  mens  hierdie,  die  derde,  verhaal  lees,  is  jy 
al  moeg  vir  eenvoudige  kontraste  (bv.  jeugervarings  teenoor 
die  sielloosheid  waarmee  haar  werkgeefster  se  kinders  uitge- 
beeld  word),  en  soek  jy  na  nuwe  onverkende  plekke.  Nog  ’n 
kontras,  dié  keer  tussen  die  geskiedenis  van  die  Afrikaner  as 
onderdrukte,  en  dié  van  die  Afrikaner  as  onderdrukker,  val  in 
jou  skoot.  Die  verteller  van  "Blomme  vir  Ouma"  beskik  wel 
oor  ’n  magdom  van  fassinerende  inligting  wat  andersyds  nie 
toeganklik  sou  wees  vir  die  leser  nie.  Hiemaas  beskik  die 
verteller  ook  oor  die  mag  om  die  leser  se  persepsies  deur 
nogmaals  retoriese  jukstaposies  te  manipuleer.  ’n  Verhaal  wat 
beslis  by  ’n  tekort  aan  verbeelding  en  ’n  oormaat  aan  retoriek 
ondergaan,  is  "Dag  in  September".  Die  politieke  werklikheid 
(as  mens  dit  nog  as  werklik  kan  aanvaar)  word  suksesvoller  as 
’n  subteks  in  verhale  soos  "Sara  en  die  kinders",  "My  pa"  en 
"Vlieënde  Piering"  ingewerk. 

Die  vrou  kom  natuurlik  ook  aan  die  beurt  in  die  oproep  van 
die  verlatenes.  In  "Blomme  vir  Ouma"  is  sy  die  draer  van 
volksmites  en  van  ’n  historiese  bewussyn.  Swangerskap,  die 
verwagtende  vrou  se  magteloosheid  teen  en  pyniging  deur 
skikgode  gehul  in  wit  jasse,  en  die  trauma  van  ’n  histe- 
rektomie  vorm  aangrypende  verhale  oor  intiem-vroulike 
ervarings.  Die  rol  van  vroulike  seksualiteit,  wat  volgens  die 
verhale  met  voortplanting  en  manlike  genoeë  (in  ’n  patriargale 


bestel)  vereenselwig  word,  word  in  ’n  saal  vir  histerektomie- 
pasiënte  deur  die  vermaaklike  Misus  Pieterse-karakter 
gedramatiseer.  In  "Witjasse"  reis  die  swanger  vrou  in  haar 
drome  na  verlate  plekke  om  van  die  pyn  van  die  werklikheid 
te  ontkom.  Ongelukkig  het  die  drome  (vgl.  ook  "Dag  in 
September")  ’n  te  voorspelbare  verband  met  die  eintlike 
verhaal. 

Die  laaste  taboe,  wat  by  wyse  van  spreke  aan  die  hand 
gevoer  word,  is  seksuele  verhoudings  tussen  vrouens.  In 
"Vlieënde  Piering"  (m.i.  die  mees  geslaagde  verhaal  naas 
"Blomme  vir  Ouma")  deel  die  verteller  haar  intieme  ervarings 
van  heimlikheid,  jaloesie  en  verraad  deur  geliefdes  en  vriende, 
aan  die  leser  mee.  Die  chauvinis  se  afkeurende  blik  op  die 
onnoembare  gedrag  van  lesbiërs,  word  by  wyse  van  ’n  leit- 
motiv  bygewerk  waar  Stander  die  twee  meisies  deur  die 
badkamervenster  afloer.  Die  verteller  se  aangetrokkenheid  tot 
Tom  (nog  ’n  seunskarakter)  bly  iets  van  ’n  onwerklikheid  en 
onverwerkte  geheim.  Die  verhaal  van  ’n  liefdesteleurstelling, 
"Gertruida  op  die  social  pages",  word  ingedoen  deur  ’n  lompe 
hantering  van  tydruimtelike  spronge,  en  ’n  verstrengeling  in  te 
veel  verhaallyne,  en  aanspreekvorme  wat  die  verteller  se 
posisie(s)  teenoor  karakters  verwar. 

Jukstaposisies  soos  hede-verhede,  man-vrou,  swart-wit,  wat 
deur  drome,  terugflitse  en  ingebedde  tekste  gedra  word, 
leimotiewe  en  kruisverwysings  oor  verhale  heen  vorm  die 
essensiële  tegniese  middele  waarmee  die  rande  van  ’n  oor- 
heersend  mansbeheerde  bestel  te  woord  gestaan  word.  Die 
grootste  struikelblok  is  die  oorvereenvoudiging  van  karakters 
en  situasies  wat  onder  die  verteller  se  vergrootglas  geplaas 
word,  en  die  verskuiling  van  die  verteller  se  identiteit  en 
karakter  agter  ’n  personale  verteller  wat  deurgaans  op  ander 
fokus.  Tog  is  die  stories  in  "Blomme  vir  Ouma",  en  die  be- 
skrywing  van  die  substedelike  jeuglewe  van  die  sestigerjare  in 
"Vlieënde  Piering",  ’n  wins. 

Woorde  Dig  singende  bos 


Woorde  beskryf  kleur  van  landerye  en  lug, 
roep  wegdeinende  bergspitse  vorentoe, 
benoem  plase,  heriimer  afgestorwenes, 
dui  fonteine  en  lyndrade  aan, 
stapel  mure  klip  na  klip  weer  op. 


Inenting 

Die  bok  hardloop  op  hoë  bene 
verskrik  oor  die  gras 
na  die  lap  mopanies, 
tevergeefs,  want  die  swaailemme 
bly  by  hom. 

Hy  stink  van  vrees, 
die  oë  wyd  oop 
en  die  neusgate  gesper 
in  die  gemaskerde  gesig. 

Nou  jaag  die  hoewe 
stofwolke  op  voor  die  jagters, 
maar  húlle  word  nie  moeg  nie. 

’n  Luik  skuif  oop. 

Die  skerpskutter  lê  aan. 

’n  Vlek  sprei  pers 

oor  die  ruie  vag  van  die  bors. 

Die  helikopter  draai  weg. 

Die  dier  bedaar. 

Die  masjien  verdwyn. 

Die  mense  sit  terug: 

Nóg  ’n  beslissing 
oor  lewe  of  dood. 


Nkandla 

In  die  landdros  se  kantoor 
vou  ons  die  kaarte  oop, 
wys  waar  die  keerwal  kom, 
dui  die  voorgestelde  pyplyn 
en  die  afvoerroete  aan, 
want  die  papierfabriek  vra  water. 
Die  inkosi  hoes  in  sy  grys  baard, 
praat  van  misoeste  en  veevrektes 
in  die  droë  wintertyd. 

Die  wind  sny  deur  my  dun  stadsrok. 
Uit  die  bloekombome 
vlieg  ’n  swart  kraai  op. 


Die  ou  man  wys  self  die  regte  bome  aan 

wat  die  mbila  onder  sy  vingers  sal  laat  sing: 

taai  nieshout  om  soos  ’n  klok  te  klink, 

matambaklappers  om  die  lied  te  dra, 

mkuhlu  vir  die  raam,  met  palmblare  vasgebind 

Hy  red  ook  ’n  stuk  skaars  kiaat 

van  ’n  dooie  stil  bestaan, 

kerf  daaruit  ’n  helder  trom 

sodat  die  soet  reuk  van  musiek 

reeds  om  die  bloedhoutspaanders  hang. 


Viervoud 

Aarde 

Wanneer  die  geel  masjien  brutaal 
die  koelte  van  die  wildevy  ontwortel 
en  papegaaiduifeiers  uit  neste  tuimel, 
wanneer  staaltande  die  rots  uitruk 
en  die  rivier  se  loop  verdrink, 
sal  dié  woorde  voor  die  laaigraaf  staan: 
ons  wou  die  aarde  nie  red  nie. 


Hemel 

Nou  nog  merk  ons  die  gang  van  lae  wolke 
en  beloftes  van  lou  nagtelike  reën, 
maar  by  die  mistieke  groei  van  lappe  graan 
groet  ons  daagliks  erkentlik  die  son. 

God 

Ons  sal  geen  goue  kalwers  plet 
terwyl  U terugtrek  na  die  hoë  pieke  nie; 
wanneer  die  spruit  se  bedding 
in  duisend  brokke  kraak 
en  die  beeste  een-een 
in  die  veld  bly  lê, 

sal  ons  bly  hoop  op  die  heriimering 
van  skoenlappers  dansend  oor  die  gras 
en  sampioene  soos  lelies  in  die  vlei. 

Goede  dood 

Dat  ons  dae  eindig  is 

- soos  gras  - 

dit  gee  daaraan  die  sin. 

Die  end  buig  in  op  die  begin. 

Stoet 


Digter 


Onder  die  ryp  Oktober-son 
vergesel  sy  kinders  die  ouman 
oor  teer  en  beton. 

Hulle  harte  dra  swaar 
aan  hom.  ’n  Stadige  stoet, 

’n  soort  oorgang  na  waar 

niemand  volg.  Hy  beweeg 
stadig  voor  hulle  uit, 

’n  skadu-veeg. 

Hulle  loop  in  stryd: 
deur  te  loop  wil  hul 
die  stryd  voorlopig  stuit. 


Deur  blink  blare 
sien  hy  hóm 
na  wie  hy  jare 
al  verlang: 
die  fyn  gelaat 
in  ’n  kwik- 
weerkaatsing 
opgevang, 
in  die  kabbeling 
van  woorde 
- ’n  taalspieël  - 
mooi  verwring. 


Ek  wil 


Die  blare  is  raasgroen 
en  op  telefoondrade  skik 
die  swaels  ’n  nuwe  seisoen 

se  bladmusiek. 

Die  rye  bome  staan 
in  gelid,  soos  publiek, 

weerskant  die  straat: 
mans  in  swart  pakke 
wat  eerbiedig  nie  praat. 


Kind 

Vir  Hannes 
Sy  oë  is  groen 

"splinters  van  die  oerplaneet", 

nog  vurig  Jonk, 

en  alles  wat  hy  weet 

van  pyn  en  groei  word  in  sy  grootword 

klein  verwyt.  Die  bloedlemoen 

waarin  hy  byt,  bloei  uit  die  wond 

’n  golf  van  soet  genot 

wat  aanwel  en  dan  gerond 

in  ’n  wit  lag  uitmond. 


ek  wil  elke  dag  saam  met  jou  wees 
ek  wil  alles  saam  met  jou  doen 
ek  wil  deel  wees  van  jou  toekomsplanne 
ek  wil  in  al  jou  gedagtes  en  besluite  ’n  faktor  wees 
ek  wil  niks  plaime  maak  wat  jou  nie  insluit  nie 
ek  is  jaloers  op  almal  wat  jou  elke  dag  sien 
en  dit  nie  waardeer  nie 
ek  is  jaloers  op  almal  wat  by  jou  kuier 
almal  vir  wie  jy  briewe  skryf 
almal  met  wie  jy  oor  die  telefoon  praat 
ek  is  jaloers  op  die  ou  wat  vir  jou  kyk 
deur  sy  oorkantste  venster 

as  ek  te  veel  aan  jou  raak 
vergewe  my 

ek  het  daar  geen  beheer  oor  nie 
my  hande  hang  jou  aan 
hulle  luister  nie  meer  na  my  nie 
en  my  oë  is  jou  slawe 
en  my  tong  praat  heeldag  net  van  jou 

jy  het  by  my  ingetrek 
en  bewoon  my  nou  volledig 


Bloubok 

Die  bloubok  is  van  die  aarde  af: 
waar  lê  die  spore  van  sy  draf 
waar  bewaar  die  sagte  gras 
nog  sy  vorm  die  volgende  dag? 

Die  begin 

Ek  skryf  dit  met  piëteit:  een  middag, 
een  lou  Vrydagmiddag  op  Harrismith, 
op  ’n  bepaalde  plek  waar  ek  ’n  klip 
kan  gaan  neersit,  het  ek  besluit:  gekies. 

Het  as  ’n  bekeerling  my  hart  gegee 
drie-uur  daardie  dag  vir  die  poësie 
en  stil  uitgekyk  deur  die  motorruit. 

Later,  in  ’n  kliphuis  met  skuiframe 
by  ’n  stasie  tussen  mielielande, 
het  ek  uitgepak  vir  die  naweek 
by  ’n  maat  verlore  in  wintersport. 

Toe  ons  tussen  die  stoppels  gaan  stap, 
het  ’n  fisant  uit  die  land  opgeskrik. 

’n  Wolk  het  in  die  ooste  rooi  geblom; 

’n  bloekom  het  die  westeson  strooprooi 
op  die  horison  laat  afdrup  en  stol. 

En  dit  was  aand  en  dit  was  baie  goed 
die  eerste  dag:  die  trein  ’n  glimwurm 
wat  deur  die  Vrystaatse  landskap  kronkel 
en  verder  op  ’n  hoë  brug  skerp  fluit 
in  die  nag  onder  die  koue  sterre 
en  stil  word  asof  hy  nooit  bestaan  het 
en  nooit  voor  my  oë  gegloei  het  nie. 

Ek  voel  ’n  weemoed,  ’n  angs  vir  die  wêreld. 

Ek  is  bang  alles,  alles  gaan  tot  niet 

in  kerkhowe  vol  gefnuikte  drome, 

regop  sipresse  van  verlatenheid, 

ruïnes  van  ou  huise,  en  treine 

wat  lankal  opgehou  het  om  te  loop. 

Niks,  niks  sal  van  alles  geweet  word  nie. 

Ek  beitel  net  grafskrifte,  onvermoeid, 
en  bly  daardie  middaguur  met  moeite 
ongedaan  maak  en  dit  ontrou  herroep. 


Nagmerrie 

Ek  snuffel  in  die  eikehoutlaaikas. 

Hier  lê  die  ou  lamp  se  gebarste  glas. 

Vat  aan  die  Kersfeeshoedjie  van  papier. 

Kyk  na  myself  in  die  spieël  teen  die  muur. 

Ek  buig  die  laaste  priknaald  ook  mooi  krom. 
Buitekant  skeur  hekse  uit  die  bloekom. 


Pegasus 

Dis  nag  en  die  maan 
se  perdehoef  trap  ligweg 
op  die  vensterbank. 


PlaaSy  Okahandja 

Maart  1989 

Hulle  wag  ons  by  die  hek  in 
terwyl  die  son 
tussen  die  kameeldorings 
oor  assegaaigras  sak. 

In  die  paadjie  sien  ek 
’n  mierleeu  se  sandput. 

Toe  ek  om  die  huis  stap, 
blaf  ’n  hond  lank,  verwoed. 

Tussen  die  bome  flikker 
die  lig  van  ’n  vuur  laag. 

’n  Kiewiet  skree. 

Ek  weet  die  mierleeu 
lê  in  die  sand  en  wag. 

Ek  stap  verby  drie  gewere 

wat  gelaai  staan 

aan  die  bopunt  van  die  gang. 

Nog  voor  ek  die  gedig  voltooi, 
begin  ’n  omroeper  die  agtuumuus 
op  SWAUK-TV  lees. 

Allesteorie 

Na  John  Archibald  Wheeler 

Beslis  is  daar  aan  alles 
onderliggend  ’n  teorie 
so  eenvoudig,  so  mooi, 
so  dwingend,  dat  ons  gewis 

wanneer  ons  dit  verstaan 
oor  ’n  tien  of  ’n  honderd 
of  ’n  duisend  jaar 

na  mekaar  sal  kyk  en  vra: 

Hoe  sou  dit  ooit  anders  kon  wees? 

Hoe  kon  ons  ooit  so  dom  wees? 

Dis  eenvoudig  wat  die  wêreld  dra. 

Sarajevo 

1994 

In  die  strate  vol  sneeu 
stol 

die  skreeu: 

gaap  die  skreeu 
rou  soos  ’n  bomkrater 
in  die  sneeu. 

HENK  RALL 


Joernaal  1855 


Oplaas,  soos  ek  wou  hê,  ontdekkingsreisiger 
in  dié  land  se  woestyn; 
wa,  agtien  osse,  perde,  honde, 
helpers,  touleier,  ’n  vaatjie  brandewyn. 

My  voorrade  bestaan  uit  lood 
en  kruit,  krale,  koperdraad  en  meel 
om  vir  kafferkoring  uit  te  ruil 
(wat  my  Hottentotte  vir  biermaak  steel). 

Die  wêreld  anderkant  die  kam 
is  sonder  stoppel  of  vooruitsig, 

’n  lewelose  bitter  plek  vol  wind, 
witgerypte  oggende  en  harde  lig. 

Wild  is  skaars:  kwaggas  en  paar 
wildebeeste  op  die  swarterige  gruis 
en  op  die  skilferdroë  horison 
één  ver  dansende  volstruis. 

Dis  stormagtig  met  baie  koue  weer  - 
ons  sal  vandag  nie  verder  trek. 

My  osse  en  perde  is  gedaan, 

die  weiding  opgedroog  op  élke  plek. 

Ons  voer  die  diere  die  kafferkoring 
wat  ek  vir  messe  in  die  statte  ruil. 

By  Kapóng  kry  ons  ’n  bietjie  water 
en  vind  die  pad  van  daar  af  steil. 

’n  Onverwagte  donderstorm 
laat  ons  haastig  uitspan 
om  die  diere  te  laat  suip, 
self  te  skep  by  ’n  kalkerige  pan. 

Die  sand  is  diep  hier,  ongewoon, 
want  dis  boswêreld  met  oper  kolle. 

Ons  het  tot  ver  in  die  nag  getrek 
en  die  osse  vasgemaak  omdat  hul  kele 

te  droog  was  om  te  vreet, 
maar  hulle  het  Batlanami  se  putte 
al  geruik  en  vreeslik  begin  bulk  - 
trek  dus  en  sien  met  vroegdag  hutte. 

Ek  moet  soms  my  osse  uitspan 
wat  trek  tot  hulle  oë  uitpeul. 

My  laaste  ink  het  opgedroog  - 
skryf  nou  met  bloed-en-kruitmengsel. 

Die  dae  is  wreed:  onmoontlik  om  in 
die  aanhoudende  sandstorms  in  te  trek. 

Die  wind  dor  dier  en  mens  uit,  verplig 
ons  om  uit  te  span  in  ’n  beboste  nek. 


My  hande  sweer  van  haakdorings 
wat  ek  te  perd  nie  altyd  kan  vermy  nie. 

Dit  is  so  plat  hier  dat  ek  nie  die  wa 
verlaat  uit  vrees  dat  ek  verdwaal  nie. 

Hoe  die  stomme  Masaras  die  lewe 
hou  in  hierdie  waardelose  woesteny 
bly  vir  my  ’n  raaisel. 

Net  veertien  osse  het  oorgebly  . . . 

Die  laaste  vier  dae  was  onleefbaar; 
sandwarrels  deur  die  osse  opgejaag, 
versmoor  my  in  die  wa. 

Die  hond  wat  agtergebly  het,  het  laaste  nag 

weer  by  ons  aangekom  (dié  wat  ligter  van 
kleur  is,  word  nie  soveel  deur  die  son  gepla) 
Ons  trek  teen  twee  myl  elke  uur, 
maar  vir  agt-en-twintig  dae 

het  ek  nog  nie  lopende  water  gesien  nie. 
Wild  wat  voorkom,  kry  ons  net  die  spoor 
van:  kameelperd,  duiker,  springbok. 

Vandag  het  ek  my  lieflingsperd  verloor 

(die  eerste  keer  dat  ek  perdesiek 
in  die  middel  van  die  winter  sien) 
en  hy  het  baie  swaar  gevrek. 

Daarmee  het  ek  my  lus  vir  hierdie 

tog  totaal  verloor  en  gee  nie  om  hóé  dit 
van  hier  af  gaan  nie  - hoop 
het  verdwaal  soos  iemand  met  die  koors 
wat  waag  om  van  sy  wa  af  weg  te  loop. 

In  hierdie  sandveld  sonder  klippe 
het  die  water  die  effek 
van  soutpurgasie  - ek  verstaan  nie 
hoekom  wild  so  ver  na  dié  brakbanke  trek. 

Oral  lyk  die  leë  woestyn  dieselfde, 

duur  vir  ewig:  ek  is  my 

sin  vir  plek  en  tyd  volledig  kwyt 

en  sal  maar  sien  waarheen  die  einder  lei. 

AI  my  perde  is  nou  dood, 

nog  ’n  os,  en  twee  het  weggeraak. 

Ek  self  is  darem  nog  gesond,  maar 
weet  nie  wat  ek  nog  hier  maak. 

Dieper  in  die  winter:  geen  voeding 
in  die  droë  wit  gras;  my  osse 
is  so  maer  soos  wildebeesgeraamtes 
in  dié  vervloekte  plek  se  sandlope. 

Hierdie  wêreld  eis  gedurig:  gister 

het  ’n  os  in  die  Masaras  se  vanggate  geval 

en  die  verlies  is  emstig, 

want  in  dié  verlate  land  sal 

My  gees  is  moeg;  ek  weet  nie 
waarom  ek  eers  in  die  Joemaal 
bly  skryf  nie,  want  daar  is  niks 
om  oor  te  skryf  nie,  of  te  verhaal. 

net  by  uitsondering  waspore  kmis. 

Nog  ’n  os  het  aan  longsiekte  gevrek; 
van  volslae  uitputting  val  dié 
wat  oorbly  partykeer  in  die  juk. 

Die  palms  van  my  hande  is  ná  die  dorings 
meer  soos  horing  as  soos  vel. 

Ek  sal  die  dag  seën  as  ons  hier  wegkom; 
probeer,  verward,  die  dae  tel. 

Soms  voel  ek  beter,  dikwels  slegter; 
bly  soms  ’n  week  lank  op  ’n  plek. 

Die  grootsheid  van  die  nag  ontstem  my: 
stilte,  newels  sterre,  wild  wat  veraf  trek. 

Waarom  ’n  mens  sy  lewe  waag 
en  kaarte  teken  vir  die  min  aardse  gewin 
is  ’n  probleem  waarvoor  geen 
oplossings  bestaan,  nóg  maak  dit  sin. 

Vir  nou  het  ek  geen  planne  nie; 

Ek  dink  ek  het  so  ver  gekom 

as  wat  ek  kan  of  wil  - 

dis  tyd  om  tot  ’n  besluit  te  kom. 

Die  wind  en  stof  is  nou  verby,  maar 
Rinkhals,  my  beste  vooros,  daarmee  dood. 
Snags  droom  ek  net  van  ongekaarte 
horisonne  in  hierdie  groot 

Vorentoe  kan  dit  nie  erger  lyk  nie: 
al  die  vleie  hier  het  opgedroog  waar 
ons  moes  water  kry;  ’n  sterk  wind 
waai  alweer;  al  die  diere  is  skrikmaer. 

en  onontdekte  land 
se  uitgeloogde  sandwoestyn, 
en  dae  word  ’n  tog,  ’n  reis 
verder  in  die  oorde  van  die  syn 

My  Hottentotte  het  my  gaan  wys 
waar  ’n  witman  begrawe  lê: 
dit  is  ondenkbaar  om 
’n  meer  verlate  graf  te  hê. 

tot  waar  ’n  mens  dít  weet: 
hierdie  is  jou  bitter  aard 
wat  nóg  die  wil  nóg  brandewyn 
presies  en  akkuraat  kan  kaart. 

CORNELIUS  VAN  DER  MERWE 


son  dag  maan  nag 

psalmdig 

die  naelpunt  van  die  maan 

hang  03:35  vingeraf  oos  van 

waar  die  son  oor  ’n  paar  uur 

sy  dowwe  oranje  muntstuk 

(nuut  uitgereik  vir  die  winterreeks) 

in  vandag  se  one-armed-bandit-slot 

gaan  stoot  - die  jackpot 

dan  met  luide  geklingel  op  999  slaan 

in  goud  die  dag  helder  vol  lig 

dié  geldstuk  laat  skyn 

maar  soos  aspoester  is  dié  bestaan 

net  vir  die  duur  van  die  dans  geldig 

smiddags  begin  die  klokke  beier 

nog  ’n  sprokie  het  uitgeloop  op  niks 

en  die  geskiedenis  nog  ’n  dag  aangevul 

dan  is  dit  weer  die  vingermaan 

Heer  is  U nog  my  herder? 
soveel  dinge  ontbreek  my 
en  daar  is  vyande  waarmee 
u my  straf,  die  strate 
waarin  U my  lei  is  boos 
en  vol  klipgooiers  en 
daar  is  ’n  People’s  Court 
waar  U woord  geen  verweer 
meer  is  nie;  kinders  gooi 
motors  om  en  steek  hulle 
aan  die  brand;  hulle  is 
besig  om  die  Tempel  af  te 
breek  en  of  ons  dit  binne 
drie  dae  weer  opgerig  sal 
kry  weet  ek  regtig  nie,  of 

se  beurt  om  wit  en  koud  met  ’n  ster 

die  nag  met  sy  halaalteken 

vir  gewone  gebmik  goed  te  keur 

moet  ons  ons  oë  sluit  en 
hulle  vergewe 
omdat  hulle  nie  weet  wat 
hulle  doen  nie 

